text:
རྡོར་དྲིལ་སོགས་མཆོད་ཆས་རྣམས་ཀྱི་མཚོན་དོན་སྐོར།
ཁྱོན་179བཀླགས་འདུག
ཁམས་གྲྭ་བསོད་ནམས་དཔལ་བཟང་། གསུམ་པ་བྱེ་བྲག་རྟེན་གསུམ་གྱི་མཚོན་དོན་བཤད་པ་ལ། ཐོག་མར་རྡོ་རྗེའི་མཚོན་དོན་ནི། མཚོན་བྱ་དོན་གྱི་རྡོ་རྗེ་དང་། མཚོན་བྱེད་དཔེ་ཡི་རྡོ་རྗེ་གཉིས་ལས། དང་པོ་ནི།
གཟུང་འཛིན་གཉིས་སུ་མེད་པའི་ཡེ་ཤེས་དང་དེའི་རྟོགས་བྱའི་ཆོས་ཐམས་ཅད་ཀྱི་གནས་ལུགས་སྟོང་པ་ཉིད་ལ་དོན་གྱི་རྡོ་རྗེ་ཞེས་བྱ་སྟེ། དཔལ་མཉམ་སྦྱོར་ཆེན་པོའི་རྒྱུད་ལས། རྡོ་རྗེ་སྟོང་པ་ཉིད་དུ་བཤད། ཅེས་གསུང་སོ། གཉིས་པ་མཚོན་བྱེད་རྟགས་ཀྱི་རྡོ་རྗེ་ལ། རྒྱུ། དབྱིབས། ཚད། དབྱེ་བ། མཚོན་དོན་དང་ལྔ་ལས། དང་པོ་ནི། གསེར་དང་། དངུལ། ཟངས། རག་ལི། ལྕགས། རྡོ། ཤིང་སོགས་གང་ཡང་རུང་བས་བཟོ་རུང་སྟེ། རྒྱུད་རྡོ་རྗེ་མཁའ་འགྲོ་ལས། ཞི་རྒྱས་དང་ནི་མངོན་སྤྱོད་ཀྱི། །རྡོ་རྗེ་དག་ནི་ཐམས་ཅད་ཀྱང་། །གསེར་ལ་སོགས་པས་ལེགས་པར་བརྡུང་། །ཞེས་གསུང་སོ། ། གཉིས་པ་དབྱིབས་ནི། རྡོ་རྗེ་ཀུན་གྱིས་ཡང་དག་བརྒྱན། །ཆ་གསུམ་དུ་ནི་བཟུང་ནས་སུ། །ཆ་བརྒྱད་སྐ་རགས་ལེགས་པར་བརྒྱན། ཅེས་དང་། རྩེ་མོ་ཀུན་གྱི་དབུས་མ་ཟླུམ། །ཕྱོགས་སོ་རྩེ་མོ་འདུས་པས་གནས། ཞེས་དང་། རྡོ་རྗེ་གདན་བཞིའི་རྒྱུད་ལས། ཆ་གསུམ་གསལ་བ་བཟུང་བ་ལ། །སྐ་རགས་ཀྱིས་ནི་ཤིན་ཏུ་བརྒྱན། །ཨུཏྤལ་ཀུ་མུ་ད་ལྟར་མཛེས། །རིན་ཆེན་པདྨ་ཡང་དག་གནས། །ཕྱོགས་ལ་སོགས་པ་བརྒྱད་དང་ནི། །དབུ་མའི་སངས་རྒྱས་ཉིད་དང་དགུ །རྩེ་མོ་དགུ་ཡི་ལྷ་ཉིད་དང་། ཞེས་གསུང་སོ། གསུམ་པ་རྡོ་རྗེའི་ཚད་ནི། རྒྱུད་རྡོ་རྗེ་མཁའ་འགྲོ་ལས། སྟེང་དང་འོག་དང་དབུས་དག་ནི། །སོ་སོར་ཆ་ནི་གསུམ་གསུམ་འདོད། །སྟེང་གི་པདྨ་ཟླ་བ་ནི། །དྲུག་ཆ་ཀུན་ནས་ཟླུམ་པོར་བྱ། །དེ་དག་ལ་ནི་སེངྒེའི་སྣ། །ནས་ཕྱེད་ཙམ་དུ་མཐོ་བར་བྱ། །མཆེ་བ་ཡི་ནི་མཐར་གནས་པ། །དེ་ནི་དྲུག་ཆ་ཞེས་བྱར་གྲགས། །ཆ་ནི་ཉི་ཤུ་རྩ་བདུན་ལ། །སོ་སོ་རུ་ནི་དགུར་དགུར་འདོད། །ཆ་གསུམ་བླ་མའི་ཐ་མ་ནི། །སྟེང་གི་ཆ་གཉིས་སྤངས་ནས་ནི། །དབུས་ཀྱི་མཐའ་ཡང་དེ་བཞིན་ནོ། །འདབ་མ་ལ་ནི་གང་གནས་པའི། །ཆུ་སྲིན་ཆ་གཅིག་ཉིད་ཡིན་སྟེ། །དེ་ཡི་ཕྱེད་དུ་སྐ་རགས་འདོད། ཅེས་གསུང་སོ། བཞི་པ་དབྱེ་བ་ནི། རྡོ་རྗེ་རྩེ་མོ་གཅིག་པ། རྩེ་གསུམ་པ། རྩེ་ལྔ་པ། རྩེ་དགུ་པ། རྩེ་མོ་བཅུ་པ། རྩེ་མོ་ཉེར་ལྔ་པ་སོགས་ཡོད་པར་མངོན་སྟེ། དཔལ་ནག་པོ་ཆེན་པོ་མགོན་པོ་དངོས་གྲུབ་འབྱུང་བའི་རྒྱུད་ལས། རྡོ་རྗེ་རྩེ་གཅིག་པ་དང་ནི། །རྩེ་གསུམ་ཉི་ཤུ་རྩ་ལྔའི་བར། །དུ་མ་རྣམ་པར་འཕྲོས་ནས་ནི། ཞེས་གསུང་སོ། ལྔ་པ་མཚོན་དོན་ནི། རྡོ་རྗེ་རྩེ་དགུ་པའི་སྟེང་གི་དབུས་རྭ་སངས་རྒྱས་མི་བསྐྱོད་པ་མཚོན་བྱེད་དང་། ཕྱོགས་བཞི་རྭ་བཞིའི་རྣམ་སྣང་རིན་འབྱུང་འོད་དཔག་མེད་དང་དོན་གྲུབ་སྟེ་རྒྱལ་བ་རིགས་བཞི་དང་། མཚམས་བཞིའི་རྭ་བཞི་སྤྱན་མ་དང་། མ་མཱ་ཀི གོས་དཀར་མོ། དམ་ཚིག་སྒྲོལ་མ་སྟེ་ཡུམ་བཞི་དང་། འོག་གི་དབུས་རྭ་རྡོར་སེམས་དང་། ཕྱོགས་མཚམས་ཀྱི་རྭ་བརྒྱད་སྤྱན་རས་གཟིགས་དང་། བྱམས་པ། ནམ་མཁའི་སྙིང་པོ། ཀུན་ཏུ་བཟང་པོ། ཕྱག་རྡོར། འཇམ་དབྱངས། ས་ཡི་སྙིང་པོ། སྒྲིབ་པ་རྣམ་སེལ་སྟེ་ཉེ་སྲས་བརྒྱད་མཚོན་བྱེད་ཡིན་སྟེ། རྒྱུད་རྡོ་རྗེ་མཁའ་འགྲོ་ལས། རྡོ་རྗེ་སེམས་སོགས་ལྷ་རྣམས་སུ། །རྡོ་རྗེའི་བློས་ནི་ཤེས་པར་བྱ། །ཞེས་དང་། ཕྱོགས་དང་ཕྱོགས་མཚམས་བརྒྱད་དང་ནི། །དབུས་མ་ཉིད་དང་སངས་རྒྱས་དགུ །ལྷ་དགུ་ཡིས་ནི་བྱིན་གྱིས་རླབས། ཞེས་གསུང་སོ།
གཉིས་པ་དྲིལ་བུའི་མཚོན་དོན་བཤད་པ་ལ། དྲིལ་བུའི་རྒྱུ་དང་། དབྱིབས། ཚད་དང་། དབྱེ་བ། མཚོན་དོན་དང་ལྔ་ལས། དང་པོ་ནི། གསེར་དང་། དངུལ། ཟངས། འཁར་བ། ལྕགས། ལི་སོགས་ཀྱི་བཟོ་རུང་བ་ཡིན་སྟེ། རྒྱུད་རྡོ་རྗེ་མཁའ་འགྲོ་ལས། ཀུན་ལའང་འཁར་བའམ་ཡང་ན་ནི། ལྕགས་གསུམ་ལས་བྱུང་དྲིལ་བུ་སྟེ། ཞེས་གསུང་སོ། གཉིས་པ་དབྱིབས་ནི། རྒྱུད་རྡོ་རྗེ་མཁའ་འགྲོ་ལས། དེ་ནས་དྲིལ་བུའི་མཚན་ཉིད་ཀྱི། །ཆུ་ཞེང་ལ་སོགས་བཤད་པར་བྱ། །རིན་ཆེན་སྣ་ཚོགས་འབར་བ་དང་། །རྡོ་རྗེའི་སྐ་རགས་ཕྲེང་གཉིས་བྱ། །ཤེལ་སྒོང་དྲི་མ་མེད་པ་ལྟར། །དྲ་བ་དྲ་བ་ཕྱེད་པས་བརྒྱན། །ཆ་གསུམ་མཚན་ཉིད་ལྡན་པ་ལ། །རྡོ་རྗེ་ལ་སོགས་མཚན་མས་བརྒྱན། །དབུས་ཀྱི་ཁོག་པ་ཟབ་པ་དང་། །ཐམས་ཅད་དགའ་བྱེད་བཅུད་ཀྱིས་གནས། །དེ་ནས་པདྨ་རིན་ཆེན་དང་། །ཨུཏྤལ་ཀུ་མུ་ད་ཡིས་བརྒྱན། །ཕྱོགས་དང་ཕྱོགས་མཚམས་ཆ་བརྒྱད་དུ། །ལྷ་མོ་ལ་སོགས་བརྒྱད་དུ་གྲགས། །དེ་ཡི་སྟེང་དུ་ལྷ་མོ་ནི། ས་བོན་བརྒྱད་ལས་བསམ་པར་བྱ། ཞེས་གསུང་སོ། །སྟེང་གི་པད་འདབ་ཀྱི་ལྷ་མོ་བརྒྱད་ཀྱི་ས་བོན་རིམ་པ་ནི། །ཤར་དུ་སྒྲོལ་མའི་ས་བོན་ཡི་གེ་ཏཱཾ་དང་། དེ་ནས་གཡོན་བསྐོར་གྱིས་བྱང་དུ་གོས་དཀར་མོའི་ས་བོན་པཱཾ་དང་། ནུབ་ཏུ་མཱ་མ་ཀཱིའི་ས་བོན་མཱཾ་དང་། ལྷོ་རུ་སངས་རྒྱས་སྤྱན་མའི་ས་བོན་ལཱཾ་དང་བཞི་འགོད་པ་དང་། མཚམས་བཞིའི་ཤར་ལྷོ་ནས་གཡས་བསྐོར་གྱིས་དང་པོར། ནོར་འཛིན་མའི་ས་བོན་བཾ་ཡིག་དང་། ལྷོ་ནུབ་ཏུ་ཙནྡ་མའི་ས་བོན་ཙུཾ་དང་། ནུབ་བྱང་དུ་ཁྲོ་གཉེར་ཅན་མའི་ས་བོན་བྷྲིཾ་དང་། བྱང་ཤར་དུ་རྡོ་རྗེ་མཁའ་འགྲོ་མའི་ས་བོན་མཾ་རྣམས་འགོད་དགོས་པ་ཡིན་སྟེ། རྒྱུད་རྡོ་རྗེ་མཁའ་འགྲོ་ལས། ཤར་ཕྱོགས་སུ་ནི་སྒྲོལ་མ་སྟེ། །དེ་བཞིན་བྱང་དུ་གོས་དཀར་མོའོ། །ནུབ་ཏུ་བདག་མོའི་མིང་ཅན་ཏེ། །ལྷོ་རུ་སངས་རྒྱས་སྤྱན་ཞེས་བྱ། །མདོག་མཛེས་སྦྲང་རྩི་ཡིད་འོང་མ། །དེ་བཞིན་རིན་ཆེན་འཁྱིལ་མའོ། ཞེས་གསུང་སོ། གསུམ་པ་ཚད་ནི། རྒྱུད་རྡོ་རྗེ་མཁའ་འགྲོ་ལས། སོར་བརྒྱད་དང་ནི་བཅུ་དྲུག་གམ། །ཉི་ཤུ་ལས་ནི་ལྷག་མི་བྱ། །ཇི་ལྟར་ནུས་ཤིང་རྗེས་མཐུན་པར། །བསྒྲུབ་པའི་དབང་པོས་དེ་དག་བྱ། །ཁ་ཡང་ཆོ་གའི་རིམ་པ་ཡིས། །སོར་མོ་ལྔ་ལས་གཞན་པ་སྤང་། །ལྷ་མོ་འདི་ནི་དྲིལ་བུ་ཡི། །སྒྲུབ་ཐབས་རྒྱ་ཆེར་བསྟན་པ་སྟེ། ཞེས་སོགས་གསུང་སོ། བཞི་པ་དབྱེ་བ་ནི། རྩེའི་རྣམ་གྲངས་ཀྱི་དབྱེ་བ། རིགས་ཀྱི་དབྱེ་བ། དམ་ཡེའི་དབྱེ་བ། ཞི་དྲག་གི་དབྱེ་བ་བཅས་སོ། ལྔ་པ་མཚོན་དོན་ནི། རྒྱུད་རྡོ་རྗེ་མཁའ་འགྲོ་ལས། ནམ་མཁའི་སོགས་ཀྱི་དབུས་སུ་ནི། །གཟུགས་རྫོགས་བསྐོར་བས་ཡང་དག་གནས། །པདྨ་རྒྱས་པ་ལྟ་བུའི་དབྱིབས། །གཟུགས་མེད་སྲིད་པའི་ཕྱོགས་སུ་ནི། །ཡེ་ཤེས་བདུད་རྩི་བུམ་པ་འདྲ། །ཤེས་རབ་བདུད་རྩིའི་གནས་ཡིན་སྟེ། ཞེས་དང་། སཾ་པུ་ཊི་ལས། ནང་གི་གཟུགས་ནི་ནམ་མཁའ་སྟེ། །གཟུགས་ཀྱིས་གང་བ་གཟི་བརྗིད་ཅན། །པདྨ་ཁ་ཕྱེ་ལས་བྱུང་བ། །གཟུགས་མེད་སྲིད་པའི་གནས་སུ་ནི། །ཤེས་རབ་བདུད་རྩི་བུམ་པ་ལྟར། །ཡེ་ཤེས་བདུད་རྩིའི་གནས་སུ་ནི། ཞེས་སོགས་གསུང་སོ། དྲུག་པ་ཕན་ཡོན་ནི། རྒྱུད་རྡོ་རྗེ་མཁའ་འགྲོ་ལས། དྲིལ་བུ་འདི་ནི་ལྷ་མོ་ཆེ། །ཚེ་རིང་ནད་མེད་ཕུན་སུམ་ཚོགས། ཅེས་དང་། ཡང་དེ་ཉིད་ལས། རྩེ་ལྔ་པའམ་རྩེ་དགུ་པ། །སྐལ་བ་བཟང་པོ་ཐམས་ཅད་དང་། དབང་ཕྱུག་དང་ནི་སྔགས་རྣམས་ཀྱི། །འབྲས་བུ་ཐམས་ཅད་རབ་སྟེར་ཞིང་། །མཁའ་འགྲོའི་སྟོབས་དང་རྫུ་འཕྲུལ་སྟེར། དེ་བཞིན་ཕུན་ཚོགས་ཐམས་ཅད་དང་། །དེ་བཞིན་གཤེགས་པ་ཐམས་ཅད་ཀྱི། །དངོས་གྲུབ་མཆོག་ནི་གསལ་བར་སྟེར། ཞེས་གསུང་སོ།།
གསུམ་པ་ཌཱ་མ་རུ་བཤད་པ་ལ། ཌཱ་རུའི་རྒྱུ་དང་། དབྱིབས། ཚད། མཚོན་དོན། དགོས་པ་དང་ལྔ་ལས། དང་པོ་ཌཱ་རུའི་རྒྱུ་ནི། ཙནྡ་དཀར་དམར་དང། སེང་ལྡེང་། མིའི་ཐོད་རུས་རྣམས་དང་། དེ་དག་མ་བརྙེད་ན་བ་སོ་སོགས་རྒྱུ་གང་ཡང་རུང་བ་ལས་བྱ་རུང་བ་ཡིན་ཏེ། དཔལ་ཡང་དག་སྦྱོར་བ་སཾ་པུ་ཊའི་རྒྱུད་ལས། དེ་ནས་ཅང་ཏེའུའི་མཚན་ཉིད་བཤད། །བཛྲ་ཤིར་ཤ་རྩ་བ་དང་། །ཙནྡན་དམར་པོ་ལས་བྱུང་བ། །གཞན་རྣམས་གང་རྣམས་དེ་རྣམས་ནི། །ཡིད་ལ་འདོད་པ་རྣམས་ལ་བྱ། ཞེས་དང་། གཞན་པ་ཡི་ཡང་རྔེ་ཆུང་ནི། ། ཐོད་པ་ལས་ནི་བསྐོར་བ་ཉིད། ཅེས་གསུང་སོ། གཉིས་པ་དབྱིབས་ནི། ཟླུམ་གོར་ཟུང་ལྟག་སྤྲོད་བྱས་པ་སྐེད་ལ་ཉག་ཡོད་པའི་ངོས་གཉིས་སྤྲེའུའི་པགས་པའམ་མི་པགས་སོགས་ཀྱིས་གཡོགས་པ། སྐེད་པ་གཡས་གཡོན་དུ་སྲད་བུ་དམར་པོ་ལ་བརྡུང་བྱེད་ཀྱི་རིལ་བུ་ཆུང་ངུ་མིག་འབྲས་འདྲ་བ་ཟུང་བཏགས་པ་ལ་ཌཱ་རྡོར་འམ། ཌཱ་རུ་ཞེས་འབོད་དོ། །ཌཱ་རུའི་ནང་ངོས་སུ་རྩི་དམར་འཇམ་ལེགས་པར་བྱུགས་ཏེ་ལྷའི་དཀྱིལ་འཁོར་དངོས་སམ་དེའི་སྐུ་གཟུགས་དང་། ཕྱག་མཚན། ཉེ་བསྙེན་དང་། རྩ་སྔགས། སྙིང་པོའི་སྔགས་སོགས་འབྲི་དགོས་ཤིང་། དེ་ཡང་ཐོད་ཌཱ་ལ་སྐྱེས་པ་ལོ་བཅུ་དྲུག་ཅན་དང་། བུ་མོ་ལོ་བཅུ་གཉིས་ཅན་གཉིས་ཀྱི་ཐོད་པ་སྨིན་མཚམས་ནས་སྤྱི་གཙུག་བར་ཟླུམ་པོར་བྲེགས་པ་ལྟག་སྤྲོད་བྱས་ཏེ་ཐོད་མདུན་འོག་ཏུ་འོང་བར་བྱ། དེ་སྤྲེའུའི་པགས་པས་གཡོགས་པའི་ནང་ངོས་སུ་བུ་མོ་གཙང་མ་གྲོང་ཆོས་ཀྱི་མ་གོས་པའི་ཟླ་མཚན་གྱིས་པདྨ་བྲིས་པའི་ལྟེ་བར་ཧྲཱི་དང་མཾཿ་སོགས་འབྲི་བ་དང་། ཁྱེའུ་གཙང་བའི་བྱང་སེམས་དང་བུ་མོའི་མཚལ་གྱིས་དཀྱིལ་འཁོར་འབྲི་ཞིང་བྱུགས་ཏེ། དུར་ཁྲོད་དུ་དོར་བའི་སྐྲ་ཡི་སྐུད་པས་ཐོད་རུས་གཉིས་གཟེར་ཐག་བྱ་ཞིང་། ཆུ་བྱ་མཐིང་རིལ་གྱི་རྐང་པའི་རུས་པས་ཌཱ་རྡོ་བྱས་སྟེ་བརྡུང་དགོས་པ་ཡིན་སྟེ། རྒྱུད་ཆེན་སཾ་ཊ་ལས། ཐོད་པ་ལས་ནི་བསྐོར་བ་ཉིད། །སྤྲེའུའི་པགས་པས་གཡོགས་པའོ། །དེ་བཞིན་ཁ་སྦྱོར་གཉིས་ལ་ནི། །པདྨ་དག་ནི་བྲི་བར་བྱ། །བུད་མེད་ཁྲག་གིས་མཛེས་པ་དང་། །དུར་ཁྲོད་སྐྱེས་པའི་སྐྲ་ལས་ནི། །བཀལ་བས་རུས་པ་གཉིས་ནི་བཅིང་། །ཁྱིམ་གྱིས་མེ་ཏོག་གཉིས་ཀྱིས་ནི། །པདྨ་ཟེའུ་འབྲུ་གཉིས་པ་ལ། །དཀྱིལ་འཁོར་ཉིད་ནི་བྲི་བར་བྱ། ཞེས་དང་། ཕྲེཾ་ཧཱུཾ་ཞེས་ནི་བརྗོད་ནས་ནི། །ཆུ་སྐྱར་རྐང་པའི་རུས་པས་གདབ། ཅེས་གསུང་སོ། གསུམ་པ་ཚད་ནི། ཆེ་ཚད་ལ་མཆུ་རུའམ་སྲིད་དུ་སོར་བཅུ་གཉིས་དང་ཁའི་ཞེང་ལ་སོར་དྲུག་ཅན་དང་། འབྲིང་ཚད་ལ་སྲིད་དུ་སོར་བཅུ་པ་དང་ཁ་ཞེང་ལ་སོར་ལྔ་ཅན་དང་། ཡང་ན་སྲིད་དུ་སོར་བཅུ་གཅིག་དང་། ཁའི་ཞེང་ལ་སོར་ལྔ་དང་ཕྱེད་ཅན་དང་། ཆུང་ཚད་ལ་སྲིད་དུ་སོར་དགུ་དང་ཁའི་ཞེང་ལ་སོར་བཞི་དང་ཕྱེད་ཅན་དག་དགོས་པར་གསུངས་ཏེ། སཾ་བྷུ་ཊ་ལས། དེ་ཡི་ཚད་འདི་བཀའ་སྩལ་པ། །བཅུ་གཉིས་པ་དང་བཅུ་པ་ཉིད། །ཁ་ལ་སོར་ནི་དྲུག་དང་ལྔ། །དགུ་པ་དང་ནི་བཅུ་གཅིག་ཉིད། །ཁ་ལ་དེ་ཡི་ཕྱེད་ཉིད་དོ། ཞེས་གསུང་སོ། བཞི་པ་མཚོན་དོན་ནི། ཌཱ་རུའི་ཁོག་པ་དང་པགས་གཡོག་དང་རྡུང་བྱེད་དང་ལག་པའི་རྩོལ་བ་སོགས་གཅིག་ལ་གཅིག་བརྟེན་ནས་སྒྲ་འབྱུང་བ་ནི་ཆོས་ཐམས་ཅད་བརྟེན་ཅིང་འབྲེལ་བར་འབྱུང་བ་ཡིན་པའི་དོན་དང་། སྒྲ་ནི་གྲགས་སྟོང་སྐྱེ་འགགས་མེད་པ་ཆོས་ཉིད་ཀྱི་སྒྲ་མཚོན་བྱེད་ཡིན་པ་དང་། ཀྱེ་རྡོ་རྗེ་ལས། ཁ་ཊྭཱཾ་ག་གཟུགས་ཤེས་རབ་སྟེ། །ཐབས་ཀྱི་གཟུགས་ཀྱི་ཅང་ཏེའུ་ཉིད། ཞེས་དང་། ཐབས་བདེ་བ་ཆེན་པོའི་ཡེ་ཤེེས་མཚོན་བྱེད་ཡང་ཡིན་སྟེ། རྣལ་འབྱོར་མ་ཀུན་སྤྱོད་ཀྱི་རྒྱུད་ལས། ཁ་ཊྭཱཾ་ག་ནི་ལྷ་ཡི་སྐུ། །ཤེས་རབ་ཌཱ་མ་རུ་རུ་བརྟག ཞེས་གསུང་སོ། ལྔ་པ་ཕན་ཡོན་ནི། ནད་དང་། རིམས་དང་། གདོན་དང་། དུག་ལ་སོགས་པ་སྡུག་བསྔལ་ཐམས་ཅད་རབ་ཏུ་ཞི་ཞིང་ཡིད་བདེ་བ་དང་དགའ་བ་དང་བདེ་སྟོང་གི་ཉམས་ཁྱད་པར་བ་སོགས་འཕེལ་བ་ཡིན་སྟེ། སངས་རྒྱས་མཉམ་སྦྱོར་ལས། ཅང་ཏེའུ་ཚུལ་སྟོན་རྣལ་འབྱོར་པ། །ཇི་ལྟར་བབས་པའི་གར་བྱེད་པས། །རིམས་དང་གདོན་དང་དུག་ཞེན་པའི། །སྡུག་བསྔལ་ཐམས་ཅད་མྱུར་དུ་སེལ། ཞེས་གསུང་སོ།།
བཞི་པ་བགྲང་ཕྲེང་བཤད་པ་ལ། རྒྱུ་དང་། གྲངས་ཚད། བགྲང་ཚུལ། དགོས་ཆེད། ཕན་ཡོན་དང་ལྔ་ལས། དང་པོ་ལ་སྤྱི་དང་བྱེ་བྲག་གཉིས་ལས་དང་པོ་ནི། ཕྲེང་བའི་རྒྱུ་སྤྱི་ལ་ནི། ཤེལ་དང་། ཉ་ཕྱིས། མུ་ཏིག མུ་མེན། བྱུ་རུ། ལུང་ཏང་། དུང་། གསེར། དངུལ། ཟངས་མ། ཞ་ཉེ། འཁར་བ། པདྨའི་སྙིང་པོ། བ་སོ། ཙནྡ། རུ་ཀྵ། མིའི་ཐོད་རུས། རྔ་མོང་དང་། བོང་བུ་མ་ཧེ་རྣམས་ཀྱི་རུས་པ་དང་། འབྲས་བུའི་རིགས་དང་། རིན་པོ་ཆེའི་རིགས་སོགས་ཕལ་ཆེར་གང་འདོད་དམ་གང་འཛོམ་ལ་བྱ་རུང་བ་ཡིན་སྟེ། དུས་འཁོར་བསྡུས་རྒྱུད་ལས། ཤེལ་དང་མུ་ཏིག་དང་ནི་མི་དང་བོང་བུའི་སོ་འམ་རུས་པ་དག་དང་བྷོ་དྷི་ཙི་དང་ནི། །པདྨ་ཞེས་བྱ་དབང་མིག་ལུང་ཏང་བདེ་གཤེགས་རིགས་ཀྱི་དབང་གིས་སྔགས་བཟླས་པ་ལ་ཕྲེང་བར་འགྱུར། ཞེས་གསུང་སོ། གཉིས་པ་བྱེ་བྲག་ཞི་རྒྱས་དབང་དྲག་གི་ཕྲེང་བ་སོ་སོར་བཤད་པ་ལ། དང་པོ་ཞི་བའི་ལས་སྒྲུབ་པའི་ཕྲེང་བ་ནི། སཾ་བྷུ་ཊ་ལས། ཤེལ་དང་ཉ་ཕྱིས་མུ་ཏིག་དང་། །ཁམས་ནི་དཀར་པོ་ལ་སོགས་གཞན། །ཞི་བའི་ལས་ལ་ཁྱད་པར་དུ། །ཕྲེང་བ་ཡི་ནི་མཚན་ཉིད་དོ།། ཞེས་དང་། མགོན་པོ་དངོས་གྲུབ་འབྱུང་བའི་རྒྱུད་ལས། ཤེལ་གྱིས་ཞི་བ་ཆེན་པོ་འགྲུབ། ཅེས་དང་། རྡོ་རྗེ་གདན་བཞི་ལས། ཤེལ་དང་ཉ་ཕྱིས་མུ་ཏིག་དང་། གཞན་ཡང་ནོར་བུ་དཀར་པོ་སོགས། །ཞི་སོགས་ལས་ལ་ཁྱད་པར་གྱི། །བགྲང་ཕྲེང་གི་ནི་ཁྱད་ཉིད་ནི། ཞེས་གསུང་སོ། གཉིས་པ་རྒྱས་པའི་ལས་སྒྲུབ་པའི་ཕྲེང་བ་ནི། སཾ་བྷུ་ཊ་ལས། གསེར་དང་དངུལ་དང་ཟངས་མ་པ། །པདྨའི་ས་བོན་ཁྱད་པར་དུ། རྒྱས་པ་ལ་ནི་ཕྲེང་བ་ཉིད། །རྣམ་པར་མཁས་པས་བགྲང་བར་བྱ། ཅེས་དང་། མགོན་པོ་དངོས་གྲུབ་འབྱུང་བའི་རྒྱུད་ལས། མུ་ཏིག་གིས་ནི་རྒྱས་པ་ལ། ཞེས་དང་། གདན་བཞི་ལས། གསེར་དང་དངུལ་དང་ཟངས་མ་དང་། །པདྨའི་ས་བོན་ཁྱད་པར་དུ། །རྒྱས་པ་ཡིས་ནི་བགྲང་ཕྲེང་སྟེ། །མཁས་པ་རྣམ་ཀྱིས་བགྲང་བར་བྱ། །ཞེས་གསུང་སོ། གསུམ་པ་དབང་གི་ལས་སྒྲུབ་པའི་ཕྲེང་བ་ནི། སཾ་བྷུ་ཊ་ལས། གུར་གུམ་ལ་སོགས་དྲི་སོགས་ཀྱིས། །དྲི་ནི་ཐམས་ཅད་ཁྱད་པར་དུ། །བསྒྲུབས་ཤིང་རིལ་བུ་བྱས་ནས་ནི། །དབང་ལ་ཡོངས་སུ་རབ་ཏུ་གྲགས། ཅེས་དང་། བདེ་མཆོག་སྡོམ་འབྱུང་ལས། དབང་དང་དགུག་པའི་རབ་སྦྱོར་ལ། །གུར་གུམ་ལ་སོགས་དྲིའི་རིལ་བུ། །བྱི་རུ་ཙནྡ་དམར་པོའི་འབྲུ། །རྟག་ཏུ་རིལ་བུ་ལྔ་བཅུ་པའོ།། ཞེས་དང་། གདན་བཞི་ལས། གུར་གུམ་ལ་སོགས་དྲི་ཞིམ་པའི། །དྲི་རྣམས་ཀུན་གྱི་ཁྱད་པར་ལས། །རིལ་བུ་བྱས་སྟེ་དམར་པོ་བཙོས། །དབང་དུ་སྡུད་པར་རབ་ཏུ་གྲགས། ཅེས་གསུང་སོ། བཞི་པ་དྲག་པོའི་ལས་བསྒྲུབ་པའི་ཕྲེང་བ་ནི། སཾ་བྷུ་ཊ་ལས། རུ་དྲཱ་ཀྵ་དང་ལུང་ཏང་དང་། །དེ་བཞིན་སྐྱེས་པའི་རུས་པ་ཉིད། །དྲག་པོའི་ལས་ལ་སྦྱར་བར་བྱ། །མངོན་སྤྱོད་ལ་ནི་ཡོངས་སུ་གྲགས། ཞེས་དང་། མགོན་པོ་དངོས་གྲུབ་འབྱུང་བའི་རྒྱུད་ལས། རུ་དྲཱ་ཀྵ་ནི་མངོན་སྤྱོད་ལ། ཞེས་དང་། གདན་བཞི་ལས། རུ་དྲཱ་ཀྵ་དང་ལུང་ཏང་དང་། །མི་ཡི་རུས་པ་དེ་བཞིན་སྟེ། །དྲག་པོའི་ལས་ལ་སྦྱར་བར་བྱ། །མངོན་སྤྱོད་དུ་ནི་རབ་ཏུ་གྲགས། ། ཤེས་དང་། བདེ་མཆོག་སྡོམ་འབྱུང་ལས། རུ་དྲཱ་ཀྵ་དང་ལུང་ཏང་འབྲས། །དེ་བཞིན་མི་རུས་རྔ་མོ་དང་། །བོང་བུ་མ་ཧེའི་རུས་པ་ནི། །དྲག་སྤྱོད་བཀུགས་དང་གནོན་པ་དང་། །དབྱེ་བས་དགྲ་ནི་ཚར་གཅད་དང་། །གསད་དང་བསྐྲད་ལ་སྦྱར་བྱ་སྟེ། ཞེས་གསུང་སོ། གཉིས་པ་ཚད་ནི། གྲངས་ཀྱི་ཚད་དང་། ཆེ་ཆུང་གི་ཚད་གཉིས་ལས། དང་པོ་ནི། སྔགས་སྒྲུབ་པས་ཞི་བའི་ཕྲེང་གྲངས་ལྔ་བཅུ་དང་། དབང་གི་ལས་ཀྱི་ཕྲེང་གྲངས་ལ་ཉེར་ལྔ། ཞི་བའི་ལས་ཀྱི་ཕྲེང་གྲངས་ལ་བརྒྱ་ཐམ་པ། རྒྱས་པའི་ལས་ཀྱི་ཕྲེང་གྲངས་ལ་བརྒྱ་རྩ་བརྒྱད། དྲག་པོ་མངོན་སྤྱོད་ཀྱི་ཕྲེང་བ་ལ་དྲུག་བཅུ་ཐམ་པ་དགོས་པ་ཡིན་སྟེ། སཾ་བྷུ་ཊ་ལས། སྔགས་ཀྱི་བསྒྲུབ་པ་ལྔ་བཅུ་སྟེ། །དབང་ལ་དེ་ཡི་ཕྱེད་ཉིད་དོ། །བརྒྱ་ཕྲག་གཅིག་ནི་ཞི་བ་ལ། །དེ་བཞིན་རྒྱས་ལ་ལྷག་པ་བརྒྱད། །མངོན་སྤྱོད་ལ་ནི་དྲུག་བཅུ་ཉིད། །ཁྱད་པར་དུ་ནི་ལས་ལ་སྦྱར། །ཇི་ལྟར་ལས་ཀྱི་བྱེ་བྲག་གིས། །ཕྲེང་བ་ལ་སོགས་བྱ་བའོ། །ཞེས་གསུངས་སོ། །
གཉིས་པ་ཆེ་ཚུང་གི་ཚད་ནི། ཞི་བ་ལ་རང་གི་འགྲམ་སོ་ཙམ་དང་། རྒྱས་པ་ལ་མཐེའུ་ཆུང་གི་ཚད་ཙམ། དབང་ལ་ནོར་བུའི་ཏོག་ཙམ། དྲག་པོ་ལ་རྐང་པའི་མཐེ་ཆེན་གྱི་ཚད་ཙམ་དགོས་པར་བཤད་དོ། གསུམ་པ་བགྲང་ཚུལ་ནི། རབ་གནས་བྱས་པའི་ཕྲེང་བ་དེ་ཞི་བའི་སྔགས་ལ་མཛུབ་མོའི་སྟེང་དུ་བཞག་སྟེ་སྙིང་གའི་ཐད་དུ་གཟུང་ནས་བགྲང་བར་དང་། རྒྱས་པའི་སྔགས་ལ་གུང་མོའི་སྟེང་དུ་བཞག་སྟེ་ལྟེ་བའི་ཐད་དུ་གཟུང་ནས་བགྲང་བར་དང་། དབང་ལ་སྲིན་ལག་གི་སྟེང་དུ་བཞག་སྟེ་གསང་བའི་ཐད་དུ་གཟུང་ནས་བགྲང་བར་དང་། དྲག་པོའི་ལས་སྔགས་ལ་མཐེའུ་ཆུང་གི་སྟེང་དུ་བཞག་ནས་རྐང་པ་སྐྱིལ་ཀྲུང་བསྣོལ་བའི་པུས་མོའི་ཐད་དུ་གཟུང་ནས་འདྲེན་པ་དང་། སྣ་ཚོགས་ལས་ལ་གང་བདེར་བྱ་བ་དང་། མཐེ་བོང་རྡོ་རྗེ་ལྕགས་ཀྱུས་ལྷ་རྣམས་དབང་དུ་འགུགས་པའི་བསམ་པས་ཕྲེང་རྡོག་རེ་རེ་ནང་འདྲེན་གྱིས་ལྕགས་ཀྱུས་འགུག་པའི་ཚུལ་དུ་བགྲང་དགོས་སྟེ། བདེ་མཆོག་སྡོམ་འབྱུང་ལས། ཞི་བ་ལ་ནི་མཛུབ་ལ་བཞག །རྒྱས་པ་རྟག་ཏུ་གུང་མོ་ཡིན། །མིང་མེད་ཀྱིས་ནི་དབང་ཞེས་གསུང་། །ཐ་མ་ཡིས་ནི་མངོན་སྤྱོད་ཡིན། །མཐེ་བོ་ལྷ་ཡི་རང་བཞིན་གྱིས། །ལས་ཀུན་ལས་ནི་སྦྱར་བར་བྱ། ཞེས་དང་། སཾ་བྷུ་ཊ་ལས། ཞི་ལ་ཁྲོ་བོར་འགོད་པར་བྱ། །རྒྱས་ལ་དབུ་མ་དེ་ཉིད་ལ། །སྲིན་ལག་ལ་ནི་དབང་དུ་གསུངས། །ཀུན་གྱི་ཐ་མ་མངོན་སྤྱོད་ལ། །མཐེ་བོང་རྡོ་རྗེ་ལྕགས་ཀྱུ་ལྷ། དངོས་པོ་ལས་ནི་དགུག་པར་བྱ། ཞེས་དང་། རྡོ་རྗེ་གདན་བཞི་ལས། ཞི་བ་ལ་ནི་ཁྲོ་བོས་བགྲང་། །རྒྱས་པ་ལ་ནི་གུང་མོ་སྟེ། །སྲིན་ལག་ལ་ནི་དབང་དུ་བལྟ། །ཐ་མས་མངོན་པར་སྤྱོད་པ་སྟེ། །མཐེ་བོང་རྡོ་རྗེ་ལྕགས་ཀྱུ་ནི། །ལྷ་ཉིད་དགུག་པའི་བསམ་པ་ཡིན། །མཉམ་པ་བཞག་སྟེ་བཟླས་སྒོམ་ན།། འགྲུབ་འགྱུར་འདི་ལ་ཐེ་ཚོམ་མེད།། ཅེས་གསུང་སོ། བཞི་པ་དགོས་ཆེད་ནི། ཡི་དམ་ལྷ་ཡི་ཕྱག་རྟགས་མི་བརྗེད་པ་དང་། གཉེན་པོའི་ཡེ་ཤེས་སེམས་ལ་འཕྲེང་བ་དང་། ནུས་མཐུ་སྐྱེ་བ་དང་། ཤེས་རབ་ཡུམ་གྱི་རྟེན་དུ་འགྱུར་བ་དང་། བསྐྱེད་རྫོགས་སྐྱེ་བའི་ཐབས་ཀྱི་རྟེན་འབྲེལ་དུ་འགྱུར་བ་དང་། སྔགས་ཀྱི་དམ་ཚིག་གི་རྫས་སུ་འགྱུར་བ་དང་། ཞི་སོགས་ཀྱི་ལས་རྣམས་འགྲུབ་པ་དང་། སྔགས་ཀྱི་གྲང་ཚད་ཟིན་པ་སོགས་ཕན་ཡོན་མང་ངོ་། ལྔ་པ་ཕན་ཡོན་ནི། ཕྲེང་བ་མཚན་ཉིད་དང་ལྡན་ཞིང་ཇི་སྐད་བཤད་པའི་ཆོ་ག་དང་དམ་ཚིག་ལྡན་པར་བྱས་སྟེ་འཆང་ན་ཞི་རྒྱས་དབང་དྲག་གི་ལས་རབ་འབྱམས་སྤྱི་དང་བསྐྱེད་རྫོགས་དང་། གང་བསྒྲུབ་གྱི་ལྷ་འགྲུབ་པར་འགྱུར་སྟེ། སཾ་བྷུ་ཊ་ལས། ཕྲེང་བ་ལ་སོགས་མཚན་ཉིད་ནི། །ཡང་དག་ཇི་ལྟར་རྡོ་རྗེ་ཉོན། །གང་གི་ཡང་དག་ཆོ་ག་ཡིས། །འགྲུབ་འགྱུར་འདི་ལ་ཐེ་ཚོམ་མེད། ཅེས་དང་། བདེ་མཆོག་སྡོམ་འབྱུང་ལས། ཡང་དག་ཆོ་ག་གང་གིས་འདིར། །འགྲུབ་པར་ཐེ་ཚོམ་མེད་པ་ཡིན། །ཞེས་དང་། གདན་བཞི་ལས། ཡང་དག་ཆོ་ག་གང་གིས་ནི། འགྲུབ་འགྱུར་འདི་ལ་ཐེ་ཚོམ་མེད། ཅེས་གསུང་སོ།།
ལྔ་པ་ཕུར་པ་ལ། རྒྱུ། དབྱེ་བ། ཚད། དབྱིབས། ནུས་པ་དང་ལྔ་ལས། དང་པོ་ནི། རྒྱུ་གསེར། དངུལ། ཟངས། ལྕགས།ར་གན། བྱུ་རུ། ཁྲོ། ཙན་དན་དཀར་དམར། སེང་ལྡེང་། མི་རུས། ཚེར་ནག སྐྱེར་བ། སྤྲེའུའི་རུས་པ་སོགས་ཀྱིས་བཟོ་རུང་བར་བཤདདེ། དེ་ཡང་སྔ་འགྱུར་རྡོ་རྗེ་གཞོན་ནུ་ཐུགས་རྗེ་ཁྲོས་པའི་རྩ་རྒྱུད་ལས། འདུས་བྱས་རྫས་ཀྱི་ཕུར་པ་ནི། །དངུལ་ལམ་འོ་མ་ཅན་གྱི་ཤིང་། །ཟངས་སམ་ཙན་དན་དམར་པོའི་ཤིང་། །ལྕགས་སམ་རྐང་དང་ཚེར་མའི་ཤིང་། །གསེར་རམ་འོ་སེ་སེར་པོའི་ཤིང་། ཞེས་གསུང་སོ། དེ་ལས་དངུལ་དང་། ཤེལ། ཙན་དན་དཀར་པོ་སོགས་ཞི་བའི་ལས་སྒྲུབ་པའི་ཕུར་པ་དང་། གསེར། ར་གན་སོགས་སེར་པོའི་རིགས་རྒྱས་པའི་ལས་སྒྲུབ་པའི་ཕུར་པ་དང་། བྱུ་རུ། ཟངས། ཙན་དན་དམར་པོ། མཛོ་ཤིང་སོགས་དམར་པོའི་རིགས་དབང་གི་ལས་སྒྲུབ་པའི་ཕུར་པ་དང་། ལྕགས་དང་། ཁྲོ། ཚེར་མ། ཡུགས་ས་མོའི་འཕང་ཤིང་སོགས་ནག་ལ་རྩུབ་པའི་རིགས་རྣམས་དྲག་པོའི་ལས་སྒྲུབ་པའི་ཕུར་པ་ལ་ཆེད་དུ་བསྔགས་སྟེ། ཕུར་པ་གསང་རྒྱུད་ལས། དངུལ་ལམ་དཀར་པོ་ཤིང་རྣམས་ནི། །ཞི་བའི་ཕུར་པའི་རྒྱུ་རུ་བཤད། །གསེར་རམ་སེར་པོའི་ཤིང་རྣམས་ནི། །རྒྱས་པའི་ཕུར་པའི་རྒྱུ་རུ་བཤད། །ཟངས་སམ་དམར་པོའི་ཤིང་རྣམས་ནི། །དབང་གི་ཕུར་པའི་རྒྱུ་རུ་བཤད། །ལྕགས་སམ་ནག་པོའི་ཤིང་རྣམས་ནི། །དྲག་པོའི་ཕུར་པའི་རྒྱུ་རུ་བཤད། ཅེས་གསུང་སོ། གཉིས་པ་དབྱེ་བ་ནི། ཐུགས་རྗེ་ཆེན་པོ་ཁྲོས་པ་རྩ་རྒྱུད་ལས། ཆོས་ཉིད་དོན་གྱི་ཕུར་པ་དང་། །རིག་པ་ཡེ་ཤེས་ཕུར་པ་དང་། །འདུས་བྱས་རྫས་ཀྱི་ཕུར་པ་དང་། །རྟེན་པ་ལུས་ཀྱི་ཕུར་པའོ། །ཞེས་དང་། ཕུར་པ་གསང་བ་རྩ་རྒྱུད་ལས། དབྱེ་ན་རྣམ་པ་བཞི་ཡིན་སྟེ། །རང་རིག་ཡེ་ཤེས་ཕུར་པ་ཡིས། །ཡུལ་ཆོས་དབྱིངས་ལ་གདབས་པར་བྱ། །ཐུགས་རྗེ་ཆེན་པོའི་ཕུར་པ་དེ། །ཁམས་གསུམ་སེམས་ཅན་གདབ་པ་དང་། །གསང་བ་བྱང་སེམས་ཕུར་པ་ཡིས། །ཡུམ་གྱི་མཁའ་ལ་གདབ་པ་དང་། །མཚན་རྫོགས་རྫས་ཀྱི་ཕུར་པ་ཡིས། །ཉམས་པ་བདུན་ལ་གདབ་པའོ། ཞེས་གསུང་སོ། གསུམ་པ་ཚད་ནི། མགོ་བོའི་རྒྱ་མདུད་དམ་ཞལ་ལ་སོར་གཅིག སྐེད་པའི་རྒྱ་མདུད་ལ་ཡང་སོར་གཅིག ལྕམ་གཞོག་ལ་སོར་གསུམ་དང་དབལ་ལ་སོར་གསུམ་སྟེ་སོར་བརྒྱད་དང་། གོང་འོག་གི་རྒྱ་མདུད་ཟུང་ལ་སོར་རེ་རེ་དང་། ལྕམ་གཞོག་ལ་སོར་བཞི། དབལ་ལ་སོར་དྲུག་སྟེ་སོར་བཅུ་གཉིས་སོགས་ཅི་རིགས་ཤིག་མཆིས་སྟེ། ཕུར་པ་བཅུ་གཉིས་ཀྱི་རྒྱུད་ལས། ལྕགས་ནི་སྣ་ལྔ་དག་ལས་ནི། །སྟེང་དུ་སོར་གཅིག་རྒྱ་མདུད་བྱ། །བར་དུ་རིན་ཆེན་ཟུར་བརྒྱད་དེ། །སྐེད་པ་སོར་གཅིག་རྒྱ་མདུད་བྱ། །ཞེས་དང་། ཕུར་པ་གསང་རྒྱུད་ལས། བཅུ་གཉིས་ལྡན་ན་དབུས་དེ་གཙོ། །སོར་རེ་ཡིན་ཞིང་སྐུ་སྟོད་ལ། །སོར་གསུམ་ལྡན་པ་རྫོགས་པར་བྱས། །གཞན་དྲུག་དབལ་དུ་ཤེས་པར་བྱ། །ཞེས་དང་། ཡང་དེ་ཉིད་ལས། སོར་ནི་བཅུ་དྲུག་ལྡན་པ་ལ། །སོར་གཉིས་དབུ་ཡིན་སྐུ་སྟོད་བཞི། །ལྟེ་བར་གཉིས་ལ་མཚན་མ་གཉིས། །དྲུག་ནི་དབལ་དུ་རྫོགས་པ་ཡིན། །ཞེས་གསུང་སོ། བཞི་པ་དབྱིབས་ནི། སྟོད་ཞལ་གསུམ་པའམ་ཞལ་གཅིག་པ་ཏོག་ཆུང་ངུ་ཅན། ཕྱག་གཉིས་ཐུགས་ཀར་ཕུར་བུ་བསྒྲིལ་བ། དེའི་འོག་ལྕམ་གཞོག་ཟུར་བརྒྱད་པ། དེའི་འོག་རྒྱ་མདུད་དང་དེའི་འོག་ཏུ་ཆུ་སྲིན་གྱི་མགོ་བོ་ཡོད་པ། ཆུ་སྲིན་གྱི་ཁ་ནས་ཐོན་པའི་དབལ་ཟུར་གསུམ་སོགས་རྩ་བ་སྦོམ་ཞིང་རྩེ་མོ་རྣོ་བ། དབལ་གྱི་ངོས་ལ་སྦྲུལ་ཆུན་འཕྱང་བ་ཞིག་དང་། ཞལ་ཕྱག་མེད་པར་མགོ་བོར་རྒྱ་མདུད་དང་དེའི་འོག་ལྕམ་གཞོག་ཟུར་བརྒྱད་པ། དེའི་འོག་རྒྱ་མདུད་དང་། དེའི་འོག་ཆུ་སྲིན་གྱི་ཞལ་དང་དེའི་ཁ་ནས་དབལ་ཐོན་པ་སོགས་མི་འདྲ་བ་ཁ་ཤས་ཡོད་པར་བཤད་དོ། དེ་ཡང་ཕུར་པ་མྱང་འདས་ཀྱི་རྒྱུད་ལས། མགོ་དང་རྩ་བ་མ་ནོར་བ། །རྒྱ་མདུད་གཉིས་དང་ཟུར་བརྒྱད་དང་། །ཟུར་གསུམ་པ་རུ་རབ་ཏུ་ཞོག ཅེས་དང་། སྐེད་པ་རྒྱ་མདུད་དྲག་པོ་ལ། །རྩེ་མོ་ཆུ་སྲིན་ཁ་ནས་དབྱུང་། །ཞེས་སོགས་གསུང་སོ། ལྔ་པ་ནུས་པ་ནི། རྒྱུ་ཚད་ཚང་ཞིང་མཚན་ཉིད་དང་ལྡན་པར་བྱིན་བརླབས་ཐོབ་ཅིང་རང་ཉིད་ཡི་དམ་ལྷ་ཡིས་ང་རྒྱལ་བརྟན་པོས་དགྲ་བགེགས་ལ་འཕྱར་ཞིང་གདབ་ན་དགྲ་བགེགས་རྩད་ནས་བརླག་པ་དང་། བསྐྲད་པ་དང་། བྱེར་བ། གནོན་པ། གཟིར་བ། བྲོས་པ། འཆི་བར་འགྱུར་བ། ཞི་རྒྱས་དབང་དྲག་གི་ལས་རབ་འབྱམས་ཐོག་མེད་ཏུ་འགྲུབ་པ་འགྱུར་སྟེ། དཔལ་ལྡན་གསང་བ་འདུས་པ་ལས། ལྷ་རྣམ་ཀྱང་ནི་ཕུར་བུས་གདབ། །འདི་ནི་གསོད་བྱེད་མཆོག་གི་མཆོག ཅེས་དང་། འཕྲིན་ལས་འབྱུང་བ་སྒྲོལ་མ་འདུས་པའི་རྒྱུད་ལས། རྡོ་རྗེ་ཕུར་པས་བཏབ་པ་ན། །ཕུང་པོ་རབ་ཏུ་འཇིག་པ་དང་། །རྡོ་རྗེའི་གནས་ཀྱང་ཐོབ་པར་འགྱུར། །ཞེས་གསུང་སོ།།
དྲུག་པ་དགང་གཟར་དང་བླུགས་གཟར་བཤད་པ་ལ། དགང་བླུགས་ཀྱི་རྒྱུ་དང་། དགང་གཟར་གྱི་དབྱིབས་ཚད་དང་། བླུགས་གཟར་གྱི་དབྱིབས་ཚད། དེ་གཉིས་འཛིན་ཚུལ། མཚོན་དོན་དང་བཞི་ལས། དང་པོ་རྒྱུ་ནི། རྡོ་རྗེ་མཁའ་འགྲོ་ལས། གསེར་རམ་དངུལ་ལམ་ཟངས་མ་འམ། །མཆོད་སྦྱིན་གྱི་ནི་ཤིང་ཡང་རུང་། ཞེས་གསུང་སོ། དགང་གཟར་གྱི་ཚད་ནི། རྡོ་རྗེ་མཁའ་འགྲོ་ལས། དགང་གཟར་རྒྱུ་དང་དབྱུག་པ་སོགས། །ཚད་དང་དབྱིབས་ལ་སོགས་པར་བཤད། །སྟེང་དུ་སོར་བཞི་དང་ལྡན་པ། །དཀྱུས་ནི་གྲུ་བཞིར་བྱ་བ་སྟེ། །ཟབས་སུ་སོར་གཉིས་བརྐོ་བར་བྱ། །དཀྱིལ་དུ་ཡེ་ཤེས་རྡོ་རྗེས་བརྒྱན། །དེ་ཡི་སྟེང་དུ་མཆུ་སོར་བཞི། །པདྨའི་འདབ་མ་ལྟ་བུར་བྱ། །དེ་དབུས་བཅུད་ནི་འཛག་པ་ཡི། །བུ་ག་མཐེའུ་ཆུང་ཚད་དུ་བྱ། །དེ་ནས་འོག་ཏུ་དབྱུག་པ་སྟེ། །རྡོ་རྗེ་རིན་ཆེན་སོར་དྲུག་བརྒྱན། །ཞེས་དང་། མཁའ་འགྲོ་རྒྱ་མཚོ་ལས། དགང་གཟར་ཁྲུ་གང་དུ་འགྱུར་ཏེ། །རྒྱར་ནི་སོར་མོ་བཞི་པ་ལ། །དེར་ནི་སོར་མོ་གཉིས་བརྐོ་བྱ། །མཆུ་ཡི་སྦུག་མོར་སོར་མོ་ཕྱེད། །དབུས་སུ་རྡོ་རྗེ་པདྨ་དང་། །མཆུ་སྦུག་རྡོ་རྗེ་ལྡན་པ་ཅན། །རྩ་བར་རྡོ་རྗེ་སོར་དྲུག་པ། །ཞེས་སོགས་གསུང་སོ། གསུམ་པ་འཛིན་ཚུལ་ནི། རྡོ་རྗེ་མཁའ་འགྲོ་ལས། ཞི་བ་བྱང་ཆུབ་མཆོག་གིས་བཟུང་། །ནོར་བུའི་ཁུ་ཚུར་རྒྱས་པ་ལ། །དབང་དང་དགུག་པ་དག་ལ་ནི། །དེ་བཞིན་པདྨའི་ཁུ་ཚུར་གཟུང་། །དྲག་པོའི་ལས་ལ་འབད་པ་ཡིས། །དེ་བཞིན་ཁྲོ་བོའི་ཁུ་ཚུར་བྱ། ཞེས་དང་། བདེ་མཆོག་སྡོམ་འབྱུང་ལས། ལག་གཉིས་པུས་མོའི་ནང་བཞག་སྟེ། །དགང་གཟར་དང་ནི་བླུག་གཟར་བཟུང་། ། ཞེས་དང་། རྡོ་རྗེ་སྙིང་རྒྱན་ལས། ལག་གཉིས་པུས་མོའི་བར་བཞག་སྟེ། །དགང་གཟར་མར་གྱིས་བཀང་ནས་ནི། །བླུག་གཟར་བཀང་སྟེ་དེ་བཞིན་བསྲེག ཅེས་གསུང་སོ། བཞི་པ་མཚོ་དོན་ནི། རྡོ་རྗེ་མཁའ་འགྲོ་ལས། དགང་གཟར་ཆོས་ནི་སྟེར་བའི་མ། །བླུགས་གཟར་རོ་ལྡན་ཐབས་ཡིན་སྟེ། །སེམས་ཅན་ཀུན་ལ་ཕན་བྱེད་པ། །ཞེས་གསུང་སོ།།
བདུན་པ་ཀཱ་པ་ལ་བཤད་པ་ལ། བརྟག་ཐབས་དང་། ཕན་ཡོན་གཉིས་ལས། དང་པོ་བརྟག་ཐབས་ལ། དུམ་བུའི་སྒོ་ནས་བརྟག་པ། མདོག་དབྱིབས་ཀྱི་སྒོ་ནས་བརྟག་པ། རི་མོའི་སྒོ་ནས་བརྟག་པ། བུ་གའི་སྒོ་ནས་བརྟག་པ། ལ་ཉེའི་སྒོ་ནས་བརྟག་པ་དང་ལྔ་ལས། དང་པོ་ནི། བདེ་མཆོག་སྡོམ་འབྱུང་ལས། དུམ་བུ་གཅིག་པ་གནས་ལ་དབང་། །དུམ་བུ་གཉིས་པ་དཀྱིལ་འཁོར་དབང་། །དུམ་གསུམ་སྒྲུབ་པོའི་དངོས་གྲུབ་འགྱུར། །དུམ་བུ་བཞི་པས་སྔགས་དངོས་གྲུབ། །ལྔ་པ་ཡིས་ནི་ཞི་དང་རྒྱས། །དུམ་དྲུག་སློང་མོ་རྙེད་པར་ཤེས། །དུམ་བུ་བདུན་པས་དབང་དུ་བྱེད། དངོས་གྲུབ་སྒྲུབ་པ་འབྲས་མེད་ཕྱིར། །དེ་བཞིན་དུམ་བུ་བརྒྱད་པ་སྤང་། ཞེས་གསུང་སོ། གཉིས་པ་མདོག་དབྱིབས་ཀྱི་སྒོ་ནས་བརྟག་པ་ནི། བདེ་མཆོག་སྡོམ་འབྱུང་ལས། དུང་དང་ཀུནྡ་ཟླ་བ་ཡི། །མདོག་མཚུངས་སྣུམ་པར་ཤིས་པར་བལྟ། །སྔགས་རྣམས་ཀུན་གྱི་དངོས་གྲུབ་སྟེར། །སྒྲུབ་པོའི་དངོས་གྲུབ་ཐོབ་པར་བྱེད། །ཆེ་ཞིང་མདོག་ནི་སེར་པོའམ། །པདྨ་ལྟ་བུ་པདྨས་མཚན། །རྒྱས་ལ་བསྔགས་པ་གསུངས་པ་སྟེ། །ནོར་ནི་ཕུན་སུམ་ཚོགས་པ་འགྲུབ། །སྣོད་ནི་གང་ཞིག་ཁ་དོག་དམར། །གཞན་ཡང་ཐིག་ལེ་དམར་པོས་མཚན། །རྟག་ཏུ་དབང་དང་དགུག་པ་ཡི། །དངོས་གྲུབ་སྟེར་སྣོད་མཚན་ཉིད་དོ། །ཅེས་གསུང་སོ། གསུམ་པ་རི་མོ་ལ་བརྟག་པར་ནི། བདེ་མཆོག་སྡོམ་འབྱུང་ལས། དེ་བཞིན་གླང་པོའི་རྒྱབ་ཀྱི་ནང་། དབུས་ཀྱི་གནས་སུ་གཤོང་བུ་བཞི། །འདོད་འཇོའི་བ་ནི་བལྟ་བར་བྱ། །མདུན་ཕྱོགས་སུ་ནི་གཤོང་བུ་གཉིས། །ཡིད་བཞིན་ནོར་བུ་ཞེས་བྱར་བཤད། ཅེས་གསུང་སོ། བཞི་པ་བུ་ག་བརྟག་པ་ནི། བདེ་མཆོག་སྡོམ་འབྱུང་ལས། བུ་ག་གཅིག་པ་བྲམ་ཟེར་འགྱུར། །བུ་ག་གཉིས་པ་རྒྱལ་རིགས་འགྱུར། །བུ་ག་གསུམ་པ་རྗེའུ་རིགས་ཤེས། །བུ་ག་བཞི་པ་དམངས་རིགས་རྣམས། ཞེས་གསུང་སོ། ལྔ་པ་ལ་ཉེ་བརྟག་པ་ནི། བདེ་མཆོག་སྡོམ་འབྱུང་ལས། ས་གཞི་མཉམ་པའི་ཡུལ་རྣམས་སམ། །ཐང་ངམ་བྱེ་མའི་གཤོང་དག་ཏུ། །སྔགས་པས་དེ་ནི་བསྒྲུབས་བྱས་ལ། །དེ་ཡི་ལྷུང་བར་བརྟག་པར་བྱ། །ལྷོ་བལྟས་བྲམ་ཟེ་འཇིགས་པར་ཤེས། །བདེན་བྲལ་ལྷུང་བས་བ་ལང་དང་། །རིགས་མེད་པ་དང་རིགས་ངན་འཇིགས། །རླུང་བལྟས་སྔགས་ནི་འཇིགས་པ་སྟེ། །བྱང་དུ་བལྟས་ན་ཕྱུག་པོར་འགྱུར། །དབང་ལྡན་སྔགས་ཀྱི་དངོས་གྲུབ་སྟེ། །བརྟུལ་ཞུགས་རྒྱུན་ནི་ཉམས་པ་མེད། །མེར་བལྟས་ཉེར་བར་འཕྲོག་པ་སྟེ། །དེ་བཞིན་འོག་བལྟས་ཆོམ་རྐུན་མའོ། །སྟེང་བལྟས་གནས་པས་བུད་མེད་འཇོམས། །ལོགས་སུ་ལྷུང་བས་གཏུམ་མོ་སྟེ། །སྣོད་ཀྱི་མཚན་ཉིད་ཤེས་པར་བྱ། ཞེས་གསུང་སོ། གཉིས་པ་བཅང་བའི་ཕན་ཡོན་ནི། རྙིང་རྒྱུད་ཧེ་རུ་ཀ་སྙིང་རྗེ་རོལ་པ་ལས། གསང་བ་སྒྲུབ་ཐོད་མཚན་ཉིད་ནི། །ཡན་ལག་ཆེ་ཕྲ་མང་བའི་བདག །དཔག་བསམ་ཤིང་ནི་ཡོད་འགྱུར་ན། །འདོད་པའི་འབྲས་བུ་ཐོབ་འགྱུར་སྟེ། །སྔགས་པ་དེ་ལ་ཐེ་ཚོམ་མེད། ཅེས་དང་། དེ་ཡི་མཚན་ཉིད་ལྡན་པའི་སྣོད། སུ་དག་རྟག་ཏུ་འཆང་བ་ནི། །ལོངས་སྤྱོད་ཐར་པ་ཐོབ་འགྱུར་སྟེ། །དེ་ལ་ལྷ་མོ་ཐེ་ཚོམ་མེད། ཅེས་གསུང་སོ།
བརྒྱད་པ་ཁ་ཊྭཱཾ་བཤད་པ་ལ། དབྱིབས་དང་། དགོས་ཆེད་གཉིས་ལས། དང་པོ་དབྱིབས་ནི། མངོན་བརྗོད་བླ་མ་ལས། རྡོ་རྗེ་ཁ་ཊྭཱཾ་གའི་སྟེང་དུ་རྩེ་མོ་ལྔ་པའི་རྡོ་རྗེ་རབ་ཏུ་འཇིགས་པའི་རྡོ་རྗེ་དྲིལ་བུ་རབ་ཏུ་འཕྱང་སྣ་ཚོགས་པའི་བ་དན་རབ་ཏུ་དཔྱངས་པ། དབུས་སུ་སྣ་ཚོགས་རྡོ་རྗེས་མཚན་པ། འོག་ཏུ་རྡོ་རྗེ་རྩེ་གཅིག་པ། ཞེས་དང་། གདན་བཞིའི་བཤད་རྒྱུད་སྔགས་ཀྱི་ཆ་ལས། སྟེང་དུ་རྡོ་རྗེའི་དབྱུག་པ་ནི། །མི་ཡི་ཡན་ལག་རུས་པས་བརྒྱན། །བ་དན་དྲིལ་བུ་ཕྲེང་བ་ནི། །དབྱུག་པ་ལག་པ་གཡོན་པས་བཟུང་། ཞེས་གསུང་སོ། གཉིས་པ་མཚོན་དོན་ནི། རྟག་གཉིས་ལས། ཁ་ཊྭཱཾ་ག་བསྒོམ་ཤེས་རབ་ཉིད། ཅེས་དང་། རྣལ་འབྱོར་མ་ཀུན་སྤྱོད་ཀྱི་རྒྱུད་ལས། ཁ་ཊྭཱཾ་ག་ནི་ལྷ་ཡི་སྐུ། །ཞེས་སོགས་གསུང་སོ། གསུམ་པ་དགོས་ཆེད་ནི། ཁ་ཊྭཱཾ་ག་དེ་ཤེས་རབ་ཡུམ་གྱི་ཚུལ་དུ་ལུས་ལ་བསྟེན་པས་ཐབས་ཤེས་ཀྱི་དོན་དང་། བདེ་ཆེན་ལྷན་ཅིག་སྐྱེས་པའི་དོན་མི་བརྗེད་པར་དྲན་པ་དང་། རྣལ་འབྱོར་པའི་སྐུ་ལ་གཟི་བྱིན་བསྐྱེད་པ་དང་། སྔགས་ཀྱི་དམ་ཚིག་ཚང་བ་དང་། མཁའ་འགྲོ་མ་དབང་དུ་བསྡུ་བ་སོགས་དགོས་པ་དུ་མ་ཡོད་པར་བཤད་དོ། །
དགུ་པ་གྲི་གུག་ནི། མགོན་པོ་དངོས་གྲུབ་འབྱུང་བ་ལས། མི་གསོད་མཚོན་ལས་བྱས་པ་ཡི། །རྡོ་རྗེ་གྲི་གུག་ཧཱུཾ་བྲིས་པ། །ཕྲིན་ལས་བྱེད་པའི་ཁྱད་པར་རོ། །ཞེས་དང་། ཀྱེ་རྡོ་རྗེ་ལས། ང་རྒྱལ་ལ་སོགས་སྐྱོན་དྲུག་རྣམས། །གཅོད་ཕྱིར་གྲི་གུག་རྣམ་པར་གནས། ཞེས་གསུང་སོ། །
བཅུ་པ་རལ་གྲི་བཤད་པ་ལ། གཤིན་རྗེ་གཤེད་དམར་ལས། ཁབ་ལེན་ལྕགས་ཀྱི་རལ་གྲི་ཉིད། །དེ་རྣམས་ཡང་ན་བཅུད་ཅན་གྱི། །རལ་གྲི་ཁྲུ་གང་ཚད་བཅས་ཚད། ཅེས་དང་། གཤིན་རྗེ་གཤེད་ནག་ལས། ཀན་ཏའི་ལྕགས་ཀྱི་རལ་གྲི་ནི། །ལས་ཀྱི་སྦྱོར་བ་བསྒྲུབ་པར་བྱ། །ལས་ཀྱི་རྡོ་རྗེ་སྦྱོར་བ་ཡི། །ལས་ཀྱི་རལ་གྲི་རབ་འགྲུབ་འགྱུར། །ཞེས་དང་། ཡང་དེ་ལས། གྲུབ་ན་རལ་གྲི་རབ་ཏུ་འབར། །འོད་ཟེར་ལྔ་ཡི་གློག་ཆེན་འཁྱུག །གྲུབ་པ་དེ་ནི་བཟུང་གྱུར་པས། །མི་རྣམས་ཁམས་གསུམ་ལས་རྒྱལ་འགྱུར། །ཞེས་གསུང་སོ། བཅུ་གཅིག་པ་བེང་ནི། རྙིང་རྒྱུད་མེ་ལྕེ་འཕྲེང་བའི་རྒྱུད་ལས། དེ་ནས་བེང་གི་བཅས་དག་ནི། །ཙནྡ་སེང་ལྡེང་ཤེར་ཤིང་དང་། །སྐྱེར་ལྡེང་མཛོ་མོ་གླ་བ་དང་། །རྒྱ་ཤུག་དག་ལ་འདོམ་གང་ངམ། །མདའ་གང་ཚད་དུ་བྱས་པ་ལ། །ལོགས་བརྒྱད་རྒྱ་མདུད་གཉིས་ལྡན་པ། །མགོ་བོར་ནོར་བུ་མེ་འབར་བ། །རྡོ་རྗེ་རྩེ་མོ་ཕུར་བུའི་དབལ། །ཁ་དོག་སྨུག་པོ་ཡང་ན་གནག །ཕྱོགས་བརྒྱད་ལྷ་སྲིན་སྡེ་བརྒྱད་ཀྱི། །སྲོག་སྙིང་དྲག་སྔགས་བཅས་པ་གཞུག ཅེས་དང་། མགོན་པོ་དངོས་གྲུབ་འབྱུང་བའི་རྒྱུད་ལས། གསང་བ་བེང་འཛིན་མགོན་པོ་ཡིས། །ལྷ་མ་ཡིན་གྱི་གྲོང་ཁྱེར་ནི། །སུམ་བརྩེགས་ལ་སོགས་ཁང་བཟང་རྣམས། །ཁྲོ་བོ་ཙནྡན་བེང་བསྣམས་ཀྱིས། ཞེས་སོགས་གསུང་སོ།།
བཅུ་གཉིས་པ་ཐུན་རྭ་ནི། རྡོ་རྗེ་མཁའ་འགྲོ་ལས། ཕག་མོ་ཞེས་བྱའི་སྨན་དང་ནི། །ཕག་གི་ལུས་ལས་བྱུང་བའི་འདམ། །མ་ཧེའི་རྭ་ཡི་ནང་དུ་བཞག །ལོ་གཅིག་བར་དུ་ནུས་དང་ལྡན། ཞེས་དང་། རྙིང་རྒྱུད་མེ་ལྕེ་འབར་བའི་རྒྱུད་ལས། བྱི་ཤ་ནག་མོའི་དུག་ཐུན་ནི། །མ་ཧེའི་རྭ་འམ་བ་མེན་རྭ། ། མདའ་དུག་བཙན་དུག་ལོ་དུག་དང་། །རིམས་ནད་ཁྲག་དང་ཚད་བླུགས་ལ། །རྭ་རུ་ནང་ཉིད་ཁར་བཅུག་ལ། །ནང་ལ་མཁའ་འགྲོའི་སྙིང་པོ་དང་། །ལས་ལ་བསྐུལ་སྔགས་མིང་དང་བཅས། །དེ་ནས་དུག་གི་དབལ་སྔགས་བཟླས། །ཞེས་གསུང་སོ། །
བཅུ་གསུམ་པ་གཡབ་དར་ནི། རྙིང་རྒྱུད་ཀུན་འདུས་རིག་པ་ལས། ཁ་དོག་ལྔ་ཡི་དར་གཡབ་ཀྱིས། །གཡབ་ཅིང་རིག་འཛིན་མང་པོ་འབོད། །རོལ་མོ་ཆ་བྱད་མང་པོ་དག །རྡོ་རྗེ་གར་དང་སྙན་པའི་གླུ། །སྲིད་པའི་མ་མོ་ཀུན་བསྟེན་ཅིང་། །བྱིན་རླབས་ཆེན་པོ་དབབ་པར་བྱ། །ཞེས་གསུང་སོ། །
བཅུ་བཞི་པ་ཧོམ་ཁུང་ནི། རྙིང་རྒྱུད་མགོན་པོ་མཚོན་ཆ་ཁོལ་བའི་རྒྱུད་ལས། དབུས་ནས་ཁྲུ་གང་གྲུ་གསུམ་ལ། །ནང་རིས་གསུམ་ལྡན་ཐུར་དུ་བྲུ། །ཐ་མ་ཐོད་པའི་ཕྲེང་བས་བརྒྱན། །དུག་ཤིང་ཙང་དམར་ཉི་ཤུ་བརྒྱད། །རྡོ་རྗེ་འཁོར་ལོ་རལ་གྲི་དང་། །དབྱུག་ཐོ་རྒྱ་གྲམ་རྣམ་པ་ལྔས། །འོག་མ་དག་ལ་བསྐོར་བར་བྱ། །ཞེས་གསུང་སོ། །
བཅོ་ལྔ་པ་གཡང་བཞི་ནི། ཀྱེ་རྡོ་རྗེ་ལས། དེ་ལ་གདན་དུ་བརྟག་པར་ནི། །རོ་ཡི་གཟུགས་ཅན་དགུ་དང་ནི། ཞེས་དང་། རྙིང་རྒྱུད་ཧེ་རུ་ཀ་སྙིང་རྗེ་རོལ་པ་ལས། ཞིང་ཆེན་རློན་པ་གཡང་བཞི་རལ་པ་ཅན། ཞེས་གསུང་སོ། །
བཅུ་དྲུག་པ་རྔ་ཡབ་ནི། གཤེད་དམར་ལས། སྣ་ཚོགས་རིན་ཆེན་རང་བཞིན་བརྒྱན། །རྔ་ཡབ་དཀར་པོས་བརྒྱན་པ་ཡི། ཞེས་དང་། གདན་བཞི་སྔགས་ཀྱི་ཆ་ལས། གྲོག་མ་ལ་སོགས་བསལ་བའི་ཕྱིར། །རྔ་མའི་ཆུན་པོ་བསྔགས་པ་ཡིན། ཞེས་གསུང་སོ།
བཅུ་བདུན་པ་བུམ་པ་བཤད་པ་ནི། བུམ་པའི་རྒྱུ་དང་། དབྱིབས། མཚོན་དོན་དང་གསུམ་ལས། དང་པོ་ནི། དུས་འཁོར་བསྡུས་རྒྱུད་ལས། དེ་བཞིན་ཤེལ་གྱི་བུམ་པ་དང་ནི་དངུལ་མཆོག་རང་བཞིན་དཔལ་ལྡན་ཐོད་པ་དག་དང་ལྕགས་ཀྱི་དང་། །ཟངས་ཞེས་བྱ་དང་གསེར་གྱི་བུམ་པ་རབ་གསལ་ངེས་པར་ཤིང་ལས་སྐྱེས་དང་ས་ཡི་རང་བཞིན་ནོ།། ཞེས་དང་། ཀླུ་དང་བཞི་ཡི་ནོར་བུ་གསེར་གྱི་བུམ་པ་དག་གམ་རྒྱལ་པོ་ས་ཡི་རང་བཞིན་རིན་ཆེན་བཅས། །སྨན་དང་དྲི་དང་ལྡན་པའི་རྒྱལ་དང་རྣམ་རྒྱལ་བུམ་པ་དག་གིས་ལྷ་མོ་རྣམས་ཀྱིས་ཁྲུས་བྱའོ། །ཞེས་དང་། བདེ་མཆོག་ཉུང་ངུའི་རྒྱུད་ལས། དེ་ནས་བུམ་པ་བྱ་བ་ནི། །རྩ་བ་ནག་པོ་ལ་སོགས་མེད། །མུ་ཏིག་གསེར་དང་རིན་ཆེན་དང་། །བྱི་རུ་དངུལ་དང་ཟངས་མ་སྟེ། ཅེས་གསུང་སོ། གཉིས་པ་དབྱིབས་ནི། གཤིན་རྗེ་དགྲ་ནག་གི་རྒྱུད་ལས། ནག་པོ་ར་རི་མེད་པ་ཡི། །བུམ་པ་ལྟོ་ཆེ་གྲེ་ཚད་པ། །མཆུ་འཕྱང་མགྲིན་རིང་གདན་ལྡན་པར། །སྙིང་པོ་ལྡན་པའི་སྨན་སོགས་གཞུག ཅེས་དང་། རྡོ་རྗེ་སྙིང་རྒྱན་ལས། དེ་ནས་བུམ་པ་གཟུང་བྱ་བ། །རྩ་བ་ནག་ནོག་མེད་པ་དང་། །ཞབས་བརྟན་མགྲིན་རིང་མཆུ་འཕྱང་པ། ཅེས་སོགས་གསུང་སོ། གསུམ་པ་དབྱེ་བ་ནི། རྡོ་རྗེ་སྙིང་རྒྱན་ལས། རྣམ་རྒྱལ་བུམ་པས་དཀྱིལ་འཁོར་གྱི། །བདག་པོ་ལྷ་མོ་རྣམས་ཀྱི་བཞི། །ཞེས་དང་། སྒོ་ཡི་ཕྱོགས་ཀྱི་བུམ་པ་ནི། །ལས་ཀུན་བྱེད་པས་བཟླས་བྱས་སྟེ། །ཞེས་རྣམ་རྒྱལ་བུམ་པ་དང་ལས་བུམ་གཉིས་ཡོད་པར་བསྟན་ཏོ། བཞི་པ་མཚོན་དོན་ནི། ལྟོ་བ་ཟླུམ་པོ་ཆོས་སྐུ་དང་། མགྲིན་པ་ལོངས་སྐུ། ཁ་ཁྱེར་སྤྲུལ་སྐུ མགྲིན་བུག་ནས་བཅུད་འགྲོ་འོང་བྱེད་པ་སངས་རྒྱས་སྐུ་གསུམ་བདག་ཉིད་ཅན་དེས་འགྲོ་བའི་དོན་མཛད་པ་རྒྱུན་མི་ཆད་པ་དང་། བུམ་པ་སྤྱི་ཡིས་རྒྱལ་བའི་ཡེ་ཤེས་ཀྱི་དཀྱིལ་འཁོར་མཚོན་པ་སོགས་འགྲེལ་བཤད་མང་ངོ་།།
བཅོ་བརྒྱད་པ་རྔ་ནི། བདེ་མཆོག་སྡོམ་འབྱུང་ལས། དེར་ནི་པ་ཊ་ཧ་སོགས་དང་། །ཅང་ཏེའུ་སྒྲ་ནི་བཀྲ་ཤིས་རྔ། །རྔ་རིང་ལ་སོགས་སྣ་ཚོགས་པའི། །ཞེས་དང་། དཔལ་ནག་པོ་ཆེན་པོའི་རྒྱུད་ལས། རྔ་བོ་ཆེ་དང་། རྔ་པ་ཊ་ཧ་དང་། པ་ཊ་ཧ་ཆེན་པོ་དང་ཞེས་སོགས་གསུང་སོ། །
བཅུ་དགུ་པ། སིལ་སྙན་ནི། སངས་རྒྱས་མཉམ་སྦྱོར་ལས། གླུ་དང་སིལ་སྙན་ལ་སོགས་པ། །དེ་དག་མགོན་པོ་རྣམ་ལ་འབུལ། །ཞེས་དང་། གསང་བ་རྒྱན་གྱི་བཀོད་པ་ལས། ཇི་ལྟའི་སིལ་སྙན་རྡུང་སྤྱོད་ནི། །རྡུང་བའི་བདག་ཉིད་ཅན་གྱིས་དཀྲོལ། །དེ་ལས་བྱུང་བའི་སིལ་སྙན་ལན། །བསིལ་བས་སིལ་སྙན་ཉིད་དུ་བརྗོད། །ཅེས་དང་། ཕན་ཡོན་ཡང་། སྒྱུ་མ་བདེ་མཆོག་ལས། སིལ་སྙན་ཕྱག་རྒྱ་བཤད་པ་རྣམས། །ལས་རྣམས་ཐམས་ཅད་རབ་སྒྲུབ་པའི། །ཆ་ལུགས་བཞིན་དུ་གར་བྱེད་པས། །མ་རུང་བ་ཡང་རབ་ཏུ་འགྲུབ། །ལས་རྣམས་ཀུན་ལ་མཆོག་ཏུ་ནི། །བརྡུང་ན་དཔལ་ནི་རབ་འགྲུབ་འགྱུར། །ཅེས་གསུང་སོ།། །།


c: text/html

text:
སྤྱིར་ན་འབུམ་བཞི་ཞེས་པའི་གཞུང་འདི་ཉིད། བཀའ་དང་བཀའ་རྟེན་གྱི་ཆ་ནས་བཤད་ན། སྟོན་པའི་ཞལ་ནས་གསུངས་པའི་བཀའ་ཁོ་ནར་ངེས་ལ། སྡེ་ཚན་གྱི་དབང་དུ་མདོ་འབུམ་རྒྱུད་མཛོད་སྡེ་བཞིའི་ནང་ནས་མདོ་སྡེའི་ཁོངས་སུ་གཏོགས་པ་དང། ཐེག་དགུའི་ནང་ནི་ཐེག་པ་དམན་ཤོས་ཕྱྭ་གཤེན་ཐེག་པའི་བོན་སྡེ་བཞིའི་ཡ་གྱལ། བརྗོད་དོན་གཙོ་བོ་ནད་མུག་མཚོན་དུག་གིས་མནར་བའི་འགྲོ་བ་དག་ སྨན་དཔྱད་ཟས་སྤྱོད་བཞིའི་བཅོས་ཐབས་ཡོངས་སུ་ཚང་པའི་གཞུང་རླབས་པོ་ཆེ་ཞིག་ཏུ་ངོས་འཛིན་བྱེད། གཞུང་དེ་ཉིད་ཐོག་མར་གསུངས་པ་པོ་ཚེ་ལོ་བརྒྱ་པའི་ཁྱད་པར་དུ་བྱས་པའི་སྟོན་པ་གཤེན་རབ་མི་བོ་ཡིན་པའོ།
དེ་ཡང་གཞུང་ལུགས་གང་ཞིག་གི་ལོ་རྒྱུས་འཆད་པར་བྱེད་པ་ལ། གཞུང་དེ་ཉིད་ཀྱི་མཛད་པོའི་ལོ་རྒྱུས་ཁུངས་ལྡན་ཞིག་ཡོད་དགོས་པ་གལ་ཆེན་ཡིན་ལ། གལ་ཏེ་དེ་ལྟར་མེད་ཚེ། ཕ་མ་མེད་པའི་ད་ཕྲུག་ལྟ་བུར་འགྱུར་རྒྱུ་ལ་བསྙོན་རིན་གང་ཡང་མེད། ཡོངས་གྲགས་ཀྱི་བཤད་རྒྱུན་ལྟར་ནའང། ལོ་རྒྱུས་ཁུངས་ནས་མ་བཤད་ན་ཡིད་མི་ཆེས་བའི་རྒྱུ་རུ་འགྱུར། ཞེས་པ་ལྟར། ཡིད་ཆེས་དང་བློ་འགེལ་སའི་གཞུང་ལུགས་ཤིག་ཡིན་ན། བརྒྱུད་ཁུངས་ཀྱི་མཛད་པོ་ཡང་དག་ཅིག་དགོས་པ་ལྟར། འབུམ་བཞིའི་གནས་ལུགས་བཤད་པ་ལའང་གཞུང་འདིའི་མཛད་པོ་གཤེན་རབ་མི་བོའི་ལོ་རྒྱུས་འཚོལ་དགོས་པ་སྨོས་མེད་རེད། འོན་ཀྱང་འགྱངས་ཐག་ཤིན་ཏུ་རིང་བའི་གང་ཟག་ཞིག་གི་ལོ་རྒྱུས་བཤད་པ་ལ། ནོར་འཛོལ་དང་འགལ་འདུ་གང་ཡང་མེད་པའི་རྒྱུད་རིམ་ཞིག་ཤིན་ཏུ་ནས་རྙེད་དཀའ་ནའང། གང་འཚམས་ཀྱི་གནས་ལུགས་ཤིག་བགྲང་རྒྱུ་ཡོད་དགོས་ཕྱིར། འབུམ་བཞིའི་སྡོད་ལུགས་མ་བཤད་སྔོན་ལ་མཛད་པོ་གཤེན་རབ་མི་བོའི་ལོ་རྒྱུས་ཕྲན་ཙམ་ཞུས་ན།
༸སྟོན་པ་གཤེན་རབ་མི་བོ་ནི། གཤེན་ལོ་རེར་མི་ལོ་བརྒྱའི་དབང་དུ་བྱས་ན། སྤྱི་ལོ༢༠༡༧ཡན་མི་ལོ་༡༨༠༣༤ཙམ་འདས་མཚམས་སུ་ཡབ་རྒྱལ་བོན་ཐོད་དཀར་དང། ཡུམ་ཡོ་ཕྱེ་རྒྱལ་བཞད་གཉིས་ཀྱི་སྲས་སུ་སྐུ་སྐྱེ་བ་མི་ཡི་གཟུགས་སུ་སྤྲུལ་ཏེ། མི་མཇེད་འཇིག་རྟེན་འདིའི་ཚེ་ལོ་བརྒྱ་པའི་སྟོན་པ་རུ་བྱོན་ཡོད་པ་རེད་ལ། དེ་ནི་བོན་གྱི་བསྟན་རྩིས་རིག་པའི་བཞེད་ཚུལ་ཡིན་པས་མ་ཚད། གནའ་དེང་གི་མཁས་པ་ཕལ་ཆེ་བའི་འདོད་ཚུལ་ཞིག་ཀྱང་ཡིན་པ་རེད། སྤྱིའི་ཆ་ནས་གཤེན་རབ་མི་བོའི་འཁྲུངས་འདས་ལ་བཞད་པ་མི་མཐུན་པ་ཇི་སྙེད་ཅིག་ཡོད་དེ། རིང་པོ་མི་ལོ་ཁྲི་སྟོང་མང་པོའི་དུས་ཚིགས་བགྲང་མཁན་གོང་དུ་སོང་ལ། དེང་གི་དུས་མཚམས་དང་མཐུན་པའི་བཤད་ཚུལ་ཁག་ལས། འགའ་ཤེས་ཀྱི་ལྔ་སྟོང་དང། ཁ་ཤས་ཀྱིས་བཞི་སྟོང། རེ་འགས་ཉིན་སྟོང་ལྔ་བརྒྱ་སོགས་བཤད་ཚུལ་མི་འདྲ་བ་དུ་མ་ཡོད་ཀྱང། འདས་ལོ་དུ་ཙམ་ཕྱིན་མིན་ལ་ཨུ་ཚུགས་ཀྱི་རྟོག་དཔྱོད་དག་འདིར་བཞག་སྟེ། དངོས་ཡོད་ཀྱི་རྗེས་ཤུལ་ལ་གཟུ་བོ་བློ་ཡིས་དཔྱད་ལམ་ནས་ལོ་རྒྱུས་ཀྱི་གོམ་ཁ་རང་ལ་བསྟུན་ན། ༸གཤེན་རབ་ཉིད་ཐོག་མར་སྐུ་འཁྲུངས་པ་ནས་བཟུང། གང་ཟག་གཞན་དང་མི་འདྲ་བའི་སྐྱེ་སྟོབས་དང། ཐུགས་རིག་ནུས་མཐུ་ལ་ངོ་མཚར་གྱི་གནས་སུ་གྱུར་བ་ཞིག་བྱུང་བས། དགུང་ལོ་གཅིག་ལོན་ནས་དམུ་རིགས་འཕྲུལ་གྱི་རྒྱལ་པོའི་རྒྱལ་ས་བཟུང་སྟེ། ཐེག་པ་དང་པོ་ཕྱྭ་གཤེན་ཐེག་པའི་བོན་སྡེ་མོ་རྩིས་གཏོ་དཔྱད་བཞི་གཏན་ལ་ཕབ་སྟེ། སྣོད་ལྡན་ཕྱྭ་གཤེན་ལེགས་རྒྱལ་ཐང་པོ་ལ་གཉེར་དུ་གཏད། ཕྱྭ་གཤེན་ཐེག་པའི་བོན་རྣམས་འཇིག་རྟེན་ཐ་མལ་བའི་དགོས་མཁོ་ལྟོས་ཏེ་གསུངས་པ་ཞིག་སྟེ། མ་མཐོང་ལྐོག་འགྱུར་གྱི་འགལ་རྐྱེན་དག་ མོ་དང་རྩིས་ཀྱིས་དངོས་སུ་བསྟན་ཞིང། དེ་ལ་གཏོ་དང་དཔྱད་ཀྱིས་ཟློག་ཐབས་བྱེད་པ་ཞིག་ཡིན་པས། སྐབས་དེ་དུས་ནས་སྟོན་པས་སྨན་དཔྱད་ཀྱི་ལག་ལེན་དང། ༡“ནད་ཀྱི་ངོས་འཛིན་སྟངས། རྒྱུ་རྐྱེན། རྩ་ཆུ། ཚ་གྲང་གི་རྟགས་ཐབས། འཆི་སོས་ཁམས་ལ་དཔྱད་ཚུལ། གཉེན་པོ་ཟས་སྤྱོད་སྨན་དཔྱད་བཞི། ནད་དང་སྨན་སྦྱོར་སྟབས། སྨན་གྱི་རོ་ནུས་ཞུ་རྗེས། ཐང་ཕྱེ་རིལ་ལུ་ལྡེ་གུ་དང། སྨན་དམར་བྱུག་པ་སོགས་འདུ་བ་ཉིས་ཁྲི་ཆིག་སྟོང་གི་གཉེན་པོ། སྨན་དཔྱད་ཉིས་ཁྲི་ཆིག་སྟོང་བསྟན་པས་མ་ཚད། དཔྱད་ལ་གཏར་སྲེག་བཤལ་སྐྱུག་རྗེས་གཅོད་སོགས། འགྲོ་བ་ནད་པ་གསོ་བའི་ཆ་ཤས་ཡོངས་སུ་ཚང་བ་ཞིག་བསྟན་ཡོད་པ་རེད།” རྒྱུད་ཉི་སྒྲོན་ལྟར་ན། ༢“འདུ་བ་རྣམ་བཞི་ལ་ལྟོས་ཏེ་དཔྱད་བརྒྱད་ཁྲི་བཞི་སྟོང་ངོས་འཛིན་གནང་བ་དང། དེ་ཉིད་གཏན་ལ་ཕབ་པའི་གཞུང་དེ་ཡང། ཕྱྭ་གཤེན་ལེགས་རྒྱལ་ལ་གཏད་པར་འདོད་པས།” དེ་ལྟར་ན། ༸སྟོན་པས་དགུང་ལོ་གཅིག་གི་ཐོག་གསུངས་པའི་དཔྱད་ཐབས་བརྒྱད་ཁྲི་བཞི་སྟོང་གི་གཞུང་ཞིག་ཀྱང་ཡོད་པ་ལྟ་བུར་ལགས། གལ་སྲིད་དེ་ལྟ་བུའི་གཞུང་ཞིག་ཡོད་ན། སྨན་གཞུང་དེ་ཉིད་གསོ་རིག་འབུམ་བཞི་སོགས་དཔྱད་བུ་ལ་བསྟན་པའི་གཞུང་ངམ། དེ་དག་ལས་གཞན་པ་ཞིག་ངོས་འཛིན་དགོས་མིན་ལ་དཔྱད་པའི་གཞི་རུ་གྱུར་བ་ལས། སྟབས་བདེའི་ངོས་འཛིན་ཞུ་མ་སྤོབས། ད་དུང་བོད་ཀྱི་ཡུལ་ལུང་བྱེ་བྲག་པ་༣“མེ་ཉག་ལུང་དུ། སེལ་དང་གཏོ། སྨན་དཔྱད་ཀྱི་བོན་འགའ་གཏན་ལ་ཕབ་གནང་རབས་ཡོད་པ་རེད།” ༤“དགུང་ལོ་ལྔ་གསུམ་བཅོ་ལྔ་བཞེས་མཚམས་འགྲོ་བ་རང་ཁ་མའི་ཚུལ་དང་བསྟུན་སྟེ། རབ་ཆད་དང་མ་ནིང་མིན་པའི་ཚོན་རྟགས་སུ། ཧོས་རྒྱལ་དང་བ་ཡི་རིང་གི་སྲས་མོ་ཧོས་བཟའ་རྒྱལ་མེད་མ་ཁབ་ཏུ་བཞེས།” དེ་རྗེས་ཧོས་བཟའ་ལ་སྐུ་ཡི་སྲས་པོ་གཉིས་བྱུང་བ་ལས། ༥“ཆུང་བ་དཔྱད་བུ་ཁྲི་ཤེས་སྤྲེལ་ལོ་སྟོན་ཟླ་ཐ་ཆུང་གི་ཚེས་བཅོ་ལྔར་ངོ་མཚར་གྱི་ལྟས་དུ་མ་དང་བཅས་ཏེ། སྐུ་སྐྱེ་བ་མི་ཡི་གཟུགས་སུ་བྱོན།” དེ་ལྟར་སྐུ་འཁྲུངས་མ་ཐག་ཏུ་ཕྱིའི་གཟུགས་དབྱིབས་དང། ནང་གི་རྣམ་ཤེས་བཟང་ངན་ལ་བརྟག་མཁས་པའི་བྲམ་ཟེའི་ཁྱེའུ་འགྱུར་བ་བློ་གསལ་བྱ་བས་དཔྱད་པ་གནང་སྐབས། ཕྱི་མཚན་དཔེ་ཡོན་ཏན་ཐམས་ཅད་རྫོགས་ཤིང། ནང་ཉོན་མོངས་དྲི་མ་ཤིན་ཏུ་ཆུང་བ་དང། ཤེས་རབ་ཀྱི་རྒྱ་ཡངས་ལ་ཐབས་ཕར་ཕྱིན་བཅུའི་དོན་ཐུགས་སུ་ཆུད་པ། དཔྱད་རྒྱུད་བདུད་རྩི་བལྟམས་པའི་མངོན་རྟགས་འབུར་དུ་ཐོན་པ་ཞིག་ཡོད་པས། མཚན་ལ་གཤེན་རབ་གཡུང་དྲུང་སེམས་དཔའ་ཆེན་པོ་དཔྱད་བུ་ཁྲི་ཤེས་སུ་བཏགས། མཚན་དེ་ལྟར་འདོགས་པའི་དགོས་དོན་དང་སྒྲ་བཤད་ནི། ༦“རིག་པའི་དཔྱད་ལམ་རྣོ་བས་དཔྱད། སེམས་ཉིད་ཡོངས་ལ་ཁྱབ་པའི་བུ། དཔྱད་ལ་ཁྲི་སྡེ་མཁྱེན་པས་ཁྲི། མ་ནོར་དོན་རྣམས་ཤེས་ཕྱིར་ཤེས་ཞེས་བཏགས་པར་སྟོན་པས་བཀའ་ཡིས་བཅད།” ༧“སྲས་དེ་ཉིད་དགུང་ལོ་གཅིག་ལོན་ནས་ཤེས་རབ་ཀྱི་ཚད་དུ་ཕྱིན། དགུང་ལོ་གཉིས་ལོན་ནས་སྙིང་རྗེའི་སེམས་དང་ལྡན། དགུང་ལོ་གསུམ་ལོན་ནས་སེམས་ཅན་གྱི་དོན་ལ་དགོངས་ཤིང། ཡབ་ལ་འཕྲུལ་ངག་བདེན་པའི་བོན་ཞུ་བའི་སྤོབས་པ་”ལྡན་པ་ཞིག་བྱུང། སྤྱིའི་ཆ་ནས་དམ་པ་གོང་ཉིད་སྟོན་པས་བདུད་བཏུལ་བའི་དཔུང་གཉེན་དུ་བྱོན་པ་ཞིག་སྟེ། ༨“༸གཤེན་རབ་ལ་དོ་ཟླ་བྱེད་བའི་ཕྱོགས་བཞིའི་བདུད་ཆེན་སྡེ་བཞིའི་ཁ་གནོན། གཙུག་ལག་སྲིད་པའི་བུ་བཞི་མ་བྱོན་ཐབས་མེད་ཡིན་པ་བཞིན། སྡེ་བཞིའི་ཡ་གྱལ་བདུད་ཆེན་རམ་པ་དུག་འགྱེད་ཀྱིས་སེམས་ཅན་རྣམས་ལ་དུག་གི་ལས་སྦྱོར་གྱི་ནད་ངན་སྣ་ཚོགས་པས་བར་ཆད་བཏང་སྐབས། ཕྱི་ནང་གི་དུག་རྣམས་སྨན་གྱིས་བཏུལ་ཞིང་འགྲོ་ཀུན་བདེ་ལ་བཀོད་པའི་ཕྱིར། གཙུག་ལག་བུ་བཞིའི་ཡ་གྱལ་སྐུ་སྲས་དཔྱད་བུ་ཁྲི་ཤེས་སྤྲུལ་པ་ལུང་གིས་གྲུབ།” དེ་ལྟར་སྤྲུལ་པའི་སྐུ་མཆོག་འགྲོ་བ་མིའི་ཆས་སུ་བཞུགས་པ་དེ་ཉིད། རྗེ་བདག་ཉིད་ཆེན་པོའི་འདུལ་འགྲེལ་འཕྲུལ་སྒྲོན་དུ། དམ་པ་ཉིད་སྤྲུལ་སྐུའི་མཁན་རྒྱུད་ཀྱི་གྲལ་དུ་བསྒྲིགས་པས་མ་ཚད། ༩“མཚན་ལྡན་ཁྱེའུ་བཞི་ནི་མངོན་ཤེས་ཀྱི་རྩལ་དང་ལྡན་ཞིང། རྫུ་འཕྲུལ་གྱི་ཞབས་ཀྱིས་སྟོང་གསུམ་ཀུན་ཏུ་འགྲོ་ཞིང་སེམས་ཅན་གྱི་དོན་མཛད་དོ།” གསུངས་པས། དཔྱད་བུ་ནི་མངོན་ཤེས་དང་རྫུ་འཕྲུལ་གྱིས་ཕྱུག་པའི་འདུལ་འཛིན་པ་ཞིག་ཀྱང་ཡིན་པ་རེད། ༡༠“ད་དུང་གཡུང་དྲུང་སེམས་དཔའ་རྣམས་ཀྱི་ནང་ནས་ཀྱང། མཐུ་དཔལ་ནུས་སྟོབས་མཆོག་ཏུ་བྱེད་པའི”་སྐྱེས་བུ་ཁྱད་པར་བ་ཞིག་ཡིན་པ་ནི་ཡོངས་སུ་གྲགས།
སྐབས་དེར་སྟོན་པས་དཔྱད་བུའི་འགྲོ་དོན་ལ་དཔག་པའི། དཔྱད་རྒྱུད་ཀྱི་བོན་རྣམས་ཡོངས་སུ་བསྟན་ཅིང། དཔེར་ན། བར་ཆད་རྐྱེན་གྱིས་སླང་བའི་ཐོག་བབས་ཀྱི་ནད་དང། རང་བཞིན་བག་ལ་ཉལ་བའི་མ་རིག་ཉོན་མོངས་དུག་ལྔ་དུག་གསུམ་གྱིས་བསྐྱེད་པའི་ནད། དེ་ལས་རྒྱས་པར་རྒྱུ་འདོད་ཆགས་དང། ཞེ་སྡང། གཏི་མུག་ ང་རྒྱལ་བཞིས་ནད་ཁྲག་མཁྲིས་བད་རླུང་གི་ངོ་བོར་གྱུར་བའི་བཞི་བརྒྱ་རྩ་བཞི་དང། དེ་ལས་གྱེས་པའི་ནད་ཀྱི་རྣམ་འགྱུར་དཔག་ཏུ་མེད་པ་དག་ངོས་འཛིན་བྱེད་པའི་ཐབས། ༡༡“དཔྱད་པ་རྣམ་པ་བཞིའི་སྒོ་ནས་བསྟན་སྟེ། ཕྱི་ཁམས་དང་སྐྱེ་མཆེད་དབང་པོ་ལ་རྟེན་ནས་དཔྱད་ཚུལ་དང། ནང་ཤ་རུས་པགས་གསུམ་རྩ་ཡིས་དཔྱད་ཚུལ། གསང་བ་དོན་སྣོད་རྣམ་ལྔ་ཆུ་ཡིས་དཔྱད་ཚུལ། ཡང་གསང་མན་ངག་རིག་པ་མངོན་ཤེས་ཀྱིས་དཔྱད་པའི་རྣམ་བཞག་ལ། མཁས་པར་བསླབ་ཅིང་རིག་པས་གཏན་ལ་ཕབ། གོམས་པ་ཕུལ་ཕྱིན་བསླབ་ཅིང། གྲུབ་པར་བསྒྲུབ་པའི་མངོན་ཤེས་ཕྲ་མོ་འཆར་བར་མཛད་ཚུལ་རྣམས་བསྟན། ནད་གསོ་བའི་སྡེ་ལ། གཙོ་བོར་ཐང་སྨན་ཕྱེ་མ་རིལ་བུ་ལྡེ་གུ་བཞི་དང། ཆ་ལག་གཏར་སྲེག་མེ་བཙའ་བྱུག་པ་བཞི་བཅས་སྦྱོར་སྡེ་ཆེན་པོ་བརྒྱད། ཚ་ནད་ལ་གྲང་སྨན་སྦྱོར་སྟབས། གྲང་ནད་ལ་དྲོད་སྨན་སྦྱོར་ཚུལ། གཞན་ཡང་རླུང་མཁྲིས་བད་ཀན་ཁྲག་བཅས་འདུ་བ་རྣམ་བཞི་ལ། སྨན་གྱི་རང་བཞིན་རོ་ནུས་བཅུད་ཅན་དང། སྙོམས་པོ། གསེང་སྦྱོར། ཁ་གསོའི་ཚུལ་གྱི་བཅོས་སྟབས་སོགས་བསྟན་ཡོད་པ་རེད།”
༡༢“དུས་དེར་གསུངས་པའི་རྒྱུད་གཞུང་གི་ཆ་ནས་བཤད་ན། སངས་རྒྱས་སྨན་ལྷ་༸བེཌཱུརྱ་གཤེན་རབ་མི་བོའི་སྐུ་གསུང་ཐུགས་ཡོན་ཏན་འཕྲིན་ལས་ལྔའི་དཀྱིལ་འཁོར་ལས་བྱུང་བའི། དཔྱད་ཀྱི་རྒྱུ་སྡེ་ཆེན་པོ་གཞུང་ལྔ། མདོ་སྡེ་ཆེན་པོ་སྡེ་དགུ། མན་ངག་ཡན་ལག་བརྒྱད་ལྡན། ཉིང་ལག་ཉིས་ཁྲི་ཆིག་སྟོང་གཏན་ལ་ཕབ་ནས། རྒྱལ་སྲས་དཔྱད་བུ་ཁྲི་ཤེས་གཙོས་པའི་དྲང་སྲོང་ཆེན་པོ་བརྒྱད་ལ་གཉེར་གཏད་མཛད།” གོང་གི་བདུད་རྩི་སྨན་གྱི་མདོ་དགུ་སོགས་བཤད་ཟིན་པའི་རྗེས། ༡༣“དཔྱད་ཐབས་འཕྲུལ་སྡེའི་ཡང་བཅུད་མན་ངག་ཉམས་ཀྱི་ཡིག་ཆུང། ཞེས་པའི་སྨན་དཔྱད་ལག་ལེན་གྱི་ཆ་ཡོངས་སུ་ཚང་ཞིང། ལེའུ་བཅོ་ལྔའི་བདག་ཉིད་ཅན་ཞིག་ཀྱང་གསུངས་གནང་ཡོད་པ་རེད།” གཞུང་དེ་ཉིད་སྟོན་པའི་གསུངས་པའི་བཀའ་དྲི་མ་མེད་པ་ཞིག་ཡིན་ཀྱང། དུས་ཀྱི་འགྱུར་འགྲོས་ལ་རྟེན་ནས་བཀའ་འགྱུར་པར་སྐྲུན་གྱི་ཁོངས་སུ་མེད་ཅིང། ད་བར་དུས་ཡུན་གང་འཚམས་རིང་བོན་གྱི་ལྷ་སྡེ་སྨན་པའི་ཁྱིམ་རྒྱུད་ཅིག་ཏུ་བཞུགས་ཡོད་པ་དང། ཕྱིས་སུ་སྨན་རིའི་དགེ་བཤེས་དབྲ་ཆུང་སྐལ་བཟང་ནོར་བུས་པར་བསྐྲུན་གནང་པ་ཞིག་ལགས། ཡང་བསྟན་པ་རྗེས་བཞག་མཛད་སྐབས། ༡༤“དཔྱད་བུ་ལ་དཔྱད་རྒྱུད་བདུད་རྩིའི་ཟིལ་པ་བསྟན་རབས་ཀྱང་བཤད།”
༡༥“དེ་རྗེས་དཔྱད་བུ་སྐུ་ན་གང་འཚམས་ལོན་པའི་སྐབས་ཞིག་ འོལ་གླིང་གི་བྱང་ཕྱོགས་སུ་རྨངས་རིགས་གདོལ་པའི་རྒྱལ་པོ་སྒྲ་ཅན་འོད་སྲུང་བྱ་བའི་རྒྱལ་བུ། སྒྲ་ཅན་འཁོར་ལོ་བྱ་བ་ཞིག་གིས་མུ་སྟེགས་ཀྱི་སྟོན་པ་ལ་བསྟེན་ནས། ལོག་སྤྱོད་སྣ་ཚོགས་བསྒྲུབས་པས་རྐྱེན་གྱིས། ཡུལ་ལུང་དེའི་རྗེ་འབངས་འཁོར་བཅས་སྨྱོ་ནད་སོགས་མི་བདེ་བའི་ནད་སྣ་ཚོགས་ཀྱིས་མནར་བའི་སྐབས། སྟོན་པས་འགྲོ་བ་ནད་པ་གསོ་བའི་ཕྱིར། སངས་རྒྱས་སྨན་ལྷའི་དཀྱིལ་འཁོར་དངོས་སུ་སྤྲུལ་པ་དང། དཔྱད་བུས་དེ་ལ་དཔེར་མཚོན་གྱི་ཚུལ་དུ་གཟིགས་ཏེ། སངས་རྒྱས་སྨན་ལྷའི་དཀྱིལ་འཁོར་ཞལ་ཕྱེས་ཤིང། ཆོ་ག་ཚར་གཅིག་གསུངས་པས་ཡུལ་དེའི་བློ་དཀར་གྱི་གང་ཟག་འགའ་ཞིག་སངས་རྒྱས་པ་དང། སེམས་ཅན་ཉོན་མོངས་པ་དག་གི་རྒྱུ་དུག་ལྔ་དུག་གསུམ་གྱི་ནད་རྣམས་བསང་ཤིང། མ་རུང་བའི་ནད་ཡམས་སྡུག་པ་ཅན་རྣམས་ཡོངས་སུ་ཞི་བར་བྱས་ཡོད་པ་རེད།”
མདོར་ན་དེང་དམངས་ཁྲོད་ཉམས་ལེན་གནང་བཞིན་པའི་ཆོག་ཆུང་བཅུ་གཉིས་ཀྱི་ཡ་གྱལ་སྨན་ལྷའི་ཆོ་ག་ནི། ༸སྟོན་པས་བཀའ་བཀོད་བཞིན་ཞང་བོད་སྨན་གྱི་སྲོལ་འབྱེད་ཆེན་མོ་དྲང་སྲོང་དཔྱད་བུ་ཁྲི་ཤེས་ཀྱིས་དངོས་སུ་གསུངས་པ་ཞིག་དང། གཞུང་དེའི་དཀྱིལ་འཁོར་གྱི་གཟུགས་རིས་ནི། ༸གཤེན་རབ་མི་བོས་སྨན་ལྷ་བཻཌཱུརྱའི་སྐུར་བཞེངས་ཏེ། མདུན་གྱི་ནམ་མཁའ་ལ་སྨན་ལྷའི་རྒྱལ་པོའི་དཀྱིལ་འཁོར་ཚོན་མདོག་རྣམ་པར་བཀྲ་ཞིང། ཕྱི་ནང་བར་ཁྱམས་སྒོ་བཞི་སྒོ་ཁྱུད་དང་ལྡན་པ། ཕྱི་རོལ་བདུད་རྩི་སྨན་གྱི་ནགས་ཚལ་དང། ལྕགས་རི་མུ་ཁྱུད་ཀྱིས་འཁོར་བ་ཡིད་དུ་འོང་ཞིང་དང་བ་སྤྲོ་བར། མཁའ་ལ་རང་བཞིན་རྫོགས་པའི་དཀྱིལ་འཁོར་བཀྲ་ལམ་མེར་བ་ཞིག་བཞེངས་པ་དང། དཔྱད་བུས་ཀྱང་དེ་ལྟ་བུའི་ཏིང་འཛིན་ཡིད་ཀྱི་དཀྱིལ་འཁོར་ཐུགས་ལ་བཀྲམས་ཏེ། མཚན་མ་རྡུལ་ཚོན་གྱི་དཀྱིལ་འཁོར་ས་ལ་ལག་གིས་འབྲི་འགོ་བརྩམས་གནང་བ་ཞིག་ཡིན་པ་རེད།
དེ་ལྟར་གོང་དུ་སོང་བའི་དཔྱད་རྒྱུད་ཀྱི་ལག་ལེན་དག་ དུས་ནམ་ཞིག་གསུངས་ཞེ་ན། ཐོག་མར་གཤེན་རབ་དགུང་ལོ་གཅིག་གི་ཐོག་ཕྱྭ་གཤེན་ཐེག་པའི་བོན་སྡེ་རུ། སྨན་དཔྱད་ལག་ལེན་ཆ་ཚང་ཞིག་གསུངས་པ་དང། དེ་རྗེས་དགུང་ལོ་ཉེར་བཞི་ཡན་མན་ཞིག་ཏུ། ཁྱད་པར་དུ་གསོ་རིག་བསྟན་པ་གཉེར་གཏད་ཀྱི་སྣོད་དཔྱད་བུ་ཁྲི་ཤེས་ལ། བདུད་རྩི་སྨན་གྱི་མདོ་དགུ་སོགས་སྨན་གྱི་གཞུང་དང་ཆ་ལག་ཡོངས་སུ་རྫོགས་པ་ཞིག་གསུངས་གནང་ཡོད་ལ། དེ་ཡན་གསོ་རིག་རྒྱུད་གཞུང་དང་འབྲེལ་བའི་མཛད་པོ་༸གཤེན་རབ་མི་བོའི་ལོ་རྒྱུས་ཙམ་བཀོད་པ་ཞིག་གོ།
དེ་ལྟར་སྐབས་སུ་བབས་པའི་གསོ་རིག་འབུམ་བཞི་ཐོག་མར་གསུངས་པའི་གནས། ༡༦“སྟག་གཟིག་གི་ཡུལ་གནས་མཆོག་དམ་པ་འོལ་མོ་གླིང་ཆེན། རི་གཡུང་དྲུང་དགུ་བརྩེགས་ཀྱི་རྩ་བ། བདུད་རྩི་སྨན་གྱི་ནགས་ཚལ་གྱི་དཀྱིལ། སངས་རྒྱས་སྨན་ལྷའི་ཕོ་བྲང་ལྕགས་རི་དཔག་ཚད་བཞི་ཡི་འཁོར་བའི་གནས་སུ་གསུངས་པ་ལུང་གིས་གྲུབ།”
གསུངས་གྲུབ་པའི་རྗེས་སུ་རྒྱུད་རིམ་གྱི་ཆ་ནས་དཔྱད་ན། བརྒྱུད་ཚུལ་སྣ་ཚོགས་ཡོད་ཀྱང། ༡༧“ཐོག་མར་༸གཤེན་རབ་མི་བོས་འཁོར་གྱི་དམ་པ་དཔྱད་བུ་ཁྲི་ཤེས་གཙོས་པའི་དྲང་སྲོང་ཆེན་པོ་བརྒྱད་དང། ལྷ་ཀླུ་མིའི་འཁོར་རྣམས་ལ་བཤད་པ་དང། དེ་རྗེས་དཔྱད་བུས་སྟག་གཟིག་དམུ་ཙ་ཏྲ་ཧེ་ལ་བརྒྱུད། དེས་ཁྲོམ་གསེར་ཐོག་ལྕེ་འབྱམས་ལ་བརྒྱུད། དེས་ཞང་ཞུང་སྟོང་རྒྱུང་མཐུ་ཆེན་ལ་བརྒྱུད། དེས་གྱིམ་ཚ་རྨ་ཆུང་ལ་བརྒྱུད་དེ་དར་ཚུལ་དང། བསྟན་པ་ཆོས་སུ་བསྒྱུར་སྐབས། དཔེ་ཆ་མེ་ལ་བསྲེགས་པའི་གྲབས་བྱས་དུས། བོན་པོ་མི་བདུན་གྱིས་ཁྱེར་ནས་གཙང་སྟོད་བྱེ་མ་གཡུང་དྲུང་གསང་ཕུག་ཏུ་སྦས། ཕྱིས་དུས་ལ་བབ་ཙམ་ན། གཙང་གི་གཤེན་པོ་བུ་འཚོ་སྲིད་པའི་རྒྱལ་པོ་ཞེས་པའི་གཏེར་ཞལ་ཕྱེས་ནས། རྨེའུ་མཁས་པ་དཔལ་ཆེན་ནས་རིམ་པས་བརྒྱུད་ཚུལ་ཞིག་ཡོད་པ་ནི།” ཐུག་འབུམ་གྱི་མཇུག་བྱང་ལྟར་བཀོད་པའོ། དེ་ལྟ་བུའི་བརྒྱུད་རིམ་ནི་སྡོམ་ཚིག་ལྟ་བུ་སྟེ། དབུ་ནས་དར་ཚུལ་དང། མཇུག་གི་ནུབ་ཚུལ། ནུབ་རྗེས་གཏེར་ཐོན་ཚུལ་ཙམ་མོ།
གཞན་ཡང་རག་ཤི་ཚུལ་ཁྲིམས་སངས་རྒྱས་ཀྱི་༼གལ་ཆེའི་གསོ་རིག་གནད་བསྡུས་སུ༽ ཡངས་འཛིན་རིན་པོ་ཆེའི་གསུངས་པའི་གསོ་རིག་འབུམ་བཞིའི་བརྒྱུད་ཁུངས་ཀྱི་དཔྱད་གཞི་ལས་དྲངས་པའི་བདུད་རྩི་ཕུམ་ཕུམ་དགུ་པའི་བརྒྱུད་རིམ་དང། འབུམ་བཞིའི་བརྒྱུད་རིམ་དང་ལོ་རྒྱུས་སོགས་ཞིབ་ཏུ་དཔྱད་པ་བྱེད་པའི་གཞིར་གསུངས་པའི། ཕུམ་ཕུམ་དགུ་བའི་བརྒྱུད་རིམ་ནི། ༡༨“ཐོག་མར་བོན་སྐུ་ཀུན་ཏུ་བཟང་པོ་ནས་ཡབ་འཕྲུལ་གཤེན་སྣང་ལྡན་དང། བཟང་ཟ་རིང་བཙུན། འཆི་མེད་གཙུག་ཕུད། གསང་བ་འདུས་པ། རྨ་ལོ་དར་དཔྱང། ཡོངས་སུ་དག་པ། མི་ལུས་བསམ་ལེགས། སྟག་ཟ་ལི་ཝེར་སོགས་ནས་རིམ་པས་བརྒྱུད་ཅིང། དེ་རྗེས་ཞང་ཞུང་གཤེན་པོ་ཉེར་གསུམ་ལ་བརྒྱུད། དེ་རྗེས་རིག་འཛིན་དགུ་ལ་རྒྱུད་དེ་མཐར་གུ་བསྐྱེད་དཔལ་གྱི་གཡུང་དྲུང་གིས་གཏེར་དུ་སྦས་པ་དང། ཕྱིས་དུས་སུ་ཁུ་མཛུ་སྲིད་པའི་རྒྱལ་པོས། སྣ་རུ་བྲག་གནམ་སྐས་ཅན་ནས་སྤྱན་དྲངས་ཏེ། ཤཱཀྱ་དཔལ་ལ་བརྒྱུད། དེ་རྗེས་གཤེན་པོ་ཉེར་གཅིག་ལ་རིམ་པས་བརྒྱུད་ཚུལ་འཁོད་ཡོད།” དེ་ནི་སྔ་ཕྱི་ཐོག་མཐའ་ཡོངས་སུ་ཚང་ཞིང། བརྒྱུད་པའི་ཟམ་མ་ཆད་པར་ལྟ་བུ་ཞིག་ལགས། འོ་ན་སྨན་སྒྲུབ་བདུད་རྩི་ཕུམ་ཕུམ་དགུ་པ་དང་འབུམ་བཞི་གཉིས་ཀྱི་བརྒྱུད་པ་གཅིག་མཚུངས་ཡིན་ནམ། ཞེ་ན། དེ་ལྟར་ཁ་ཚོན་གཅོད་མ་ནུས་ཀྱང། ༡༩“དེ་གཉིས་ཀྱི་གཏེར་གནས་དང་གཏེར་སྟོན། གཅིག་མཚུངས་ཡིན་པ་ལོ་རྒྱུས་དུ་མར་གསལ་བས།” གོང་གི་བརྒྱུད་རིམ་ཕོན་ཆེན་དག་འབུམ་བཞི་བརྒྱུད་བྱའི་གང་ཟག་ཡིན་པར་སྨྲ་མ་ཤེས་ནའང། མི་རབས་དང་དར་ཡུན་སོགས་གཅིག་མཚུངས་ཡིན་པ་ནི་སུས་ཀྱང་ཤེས་ནུས་པ་ཞིག་རེད། རྒྱུད་རིམ་དེ་དག་གི་ཚོད་ལ་ལྟོས་ཏེ་འདས་པའི་མི་ལོ་སྟོང་བཞི་ལྔ་ཙམ་ཞིག་ཕྱིན་ཡོད་པའི་ཚོད་དཔག་བྱེད་ཆོག་པར་སེམས། སྤྱིའི་ཆ་ནས་བཤད་ན། སྔར་བོན་གྱི་བླ་ཆེན་མི་ཆེན་དག་གིས་ཉམས་སུ་ལེན་རྒྱུ་གཙོ་བོ། སྔགས་རྫོགས་སོགས་ཐེག་པ་ཆེན་པོའི་བོན་སྡེ་ཡིན་པ་ལས་ཐེག་དམན་གྱི་རྣམ་བཞག་ཟུར་དུ་ལྷག་བསྡད་པ་ལྟ་བུ་དང། ལྷག་པར་དུ་མོ་རྩིས་གཏོ་དཔྱད་ནི་ལུང་མ་བསྟན་པའི་བོན་གྱི་མཚན་གཞི་ཙམ་བཞག་པ་ལས། གཅེས་ཉར་དང་རྩི་མཐོང་དེ་ཙམ་མེད་པ་ལྟ་བུ་ལགས་ན། སྤྱི་ཚོགས་ནང་མཐོང་ཆེན་མི་རྩི་བའི་དངོས་པོ་ཞིག་ལག་ལེན་བསྟར་མཁན་གྱི་གང་ཟག་གི་མིང་མི་བགྲང་བ་བཞིན། སྨན་གཞུང་འབུམ་བཞིའི་བརྒྱུད་རིམ་མི་རབས་རེ་རེ་བཞིན་བགྲང་དགོས་ན། དེ་དང་དུས་མཉམ་པའི་སྨན་གྱི་སྒྲུབ་གཞུང་རྩ་ཆེན་དག་དང་ཕན་ཚུན་གོ་བསྡུར་བ་ལས། འབུམ་བཞི་རང་གི་བརྒྱུད་རིམ་གང་ཟག་རེ་རེ་བཞིན་ངོས་འཛིན་བྱེད་པ་ལ། ཆེས་དཀའ་ཁག་གི་གནས་སུ་མཐོང། གཞན་ཡང་སྟག་གཟིག་གི་ཡུལ་སྡེ་རུ་གསུངས་པའི་འབུམ་བཞི་དེ་ཉིད། བོད་སོགས་ཁྱིམ་མཚེས་རྒྱལ་ཁབ་དག་ལ་དར་ཚུལ་ནི། ཁྱུང་སྤྲུལ་རིན་པོ་ཆེའི་དགོངས་བཞེད་ལྟར་ན། ༢༠“སྐུ་ཡི་བསྟན་པ་རྫོགས་མཐར་གསུང་གི་སྟོན་པ་གདུང་སོབ་མུ་ཆོའི་སློབ་མ། འཛམ་གླིང་མཁས་པའི་རྒྱན་དྲུག་གིས་རྒྱ་དཀར་ནག་དང། བྲུ་ཤ། ཁ་ཆེ། ཁྲོམ། ཨོ་རྒྱན། ཐོ་གར། ཞང་ཞུང། བོད་སོགས་སོ་སོའི་ཡུལ་ལུང་གི་སྐད་ཐོག་བསྒྱུར་ཏེ་སྤེལ་བ་ལ་ངོས་འཛིན་གནང།” དེ་ནི་ལོ་ཙ་བས་བོན་དཔེ་བསྒྱུར་རིམ་སྤྱི་འགྲོས་ཤིག་ཡིན་ལ། ༸སྟོན་པ་སྐུ་འཚོ་བཞུགས་སྐབས་བོད་ཀྱི་ས་གནས་ཀོང་པོ་སོགས་ཞབས་བཅགས་ནས། རྒྱུ་ཡི་བོན་བཞི་གསུངས་པ་བདེན་ན་མོ་རྩིས་གཏོ་དཔྱད་ནི། རྒྱུ་བོན་དང་འཇིག་རྟེན་པའི་ཕན་བདེ་ཙམ་སོང་ཕྱིར། སྐབས་དེར་སྨན་དཔྱད་ཀྱི་གཞུང་ཆེན་གསུང་པའི་ཁོམ་པ་མ་བྱུང་ནའང། འཇིག་རྟེན་ཕན་བདེའི་ཆེད། གནད་ཡོད་ཀྱི་ལག་ལེན་འགའ་གསུངས་ཡོད་མེད་ལ་ཐེ་ཚོམ་སྐྱེ་མི་འོས་པ་ཞིག་མིན་སྙམ། དེའི་མ་ཚད་མེ་ཉག་ཡུལ་དུ་སྨན་དཔྱད་གསུངས་པ་གོང་དུ་སོང་ཟིན་པ་ལྟར་རེད། ད་དུང་སྨན་འབུམ་ལས། ༢༡“དཔྱད་བུ་ལ་སོགས་རིག་པ་འཛིན་པ་ཀུན། འཛམ་བུ་གླིང་འདིར་ཀུན་ལ་ཕན་གདགས་ཕྱིར། རྒྱུད་འདི་བསྟན་པའི་དུས་མཐར་གནས་པ་སྟེ། གཡུང་དྲུང་སེམས་དཔའ་རིགས་ཀྱིས་ལོ་ཙྭས་བསྒྱུར། གང་ཟག་གཞན་ཕན་ཅན་གྱིས་འགྲོ་དོན་བྱེད།” ཅེས་པས། སེམས་ཅན་ཐམས་ཅད་ཕན་པའི་ཕྱིར་དུ། གཞུང་འདི་ཉིད་ལོ་ཙྭ་བས་སྐད་རིགས་འདྲ་མིན་ཐོག་བསྒྱུར་ཏེ། ཞང་ཞུང་དང་བོད་སོགས་ཀྱི་ཡུལ་ཁམས་དག་ཁྱབ་སྤེལ་དང། རྒྱུན་གནས་ཐུབ་པར་བྱུང་ཡོད་པའི་དཔང་རྟགས་ཤིག་ཡིན་པར་སེམས། སྤྱིའི་ཆ་ནས་རྒྱུད་འདི་ཐེག་པ་དམན་ཤོས་ཕྱྭ་གཤེན་ཐེག་པའི་བོན་སྡེ་རུ་གཏོགས་ཀྱང། དགེ་རྩ་དང་བསོད་ནམས་རླབས་ཆེ་བའི་སྟབས་ཀྱིས། རྒྱུ་འབྲས་གཉིས་ཀའི་ཐེག་པའི་ཆ་ཤས་སུ་གཏོགས་པ་ཞིག་ལགས།
དེང་དུས་ཀྱི་མཁས་པ་རེ་འགའི་སྙན་དུ་གཏེར་མ་ཞེས་པའི་མཚན་ཐོས་པ་ཙམ་གྱིས། དངོས་པོ་མིན་པའི་སྣང་བ་ཞིག་སྐྱེ་མི་སྲིད་པ་མ་ཡིན་ཀྱང། དུས་ཀྱི་འཕོ་འགྱུར་དང་གྲུབ་མཐའི་ཆགས་སྡང་སོགས་རྒྱུ་རྐྱེན་སྣ་ཚོགས་ཀྱི་རྐྱེན་པས། བོན་ཆོས་གཉིས་ཀའི་དཔེ་ཆ་གྲངས་མང་ཞིག་གཏེར་སུ་སོང་ཡོད་པ་ནི། མིག་མཐོང་ལག་ཟིན་ལྟ་བུར་ལགས་ཕྱིར། སྨན་དཔེ་རྙིང་གྲས་རྣམས་ཀྱང་གཏེར་དུ་མ་སོང་བ་ཆེས་ཉུང་སྟབས། དེ་དག་གཏེར་སྦས་ཚུལ་དང་བཏོན་ཚུལ། གཏེར་གནས་གཏེར་སྟོན་སོགས་ཀྱི་རྒྱུད་རིམ་རོབ་ཙམ་མ་ཞུས་ཐབས་མེད་དུ་གྱུར། ༢༢“དེས་ན་ཐོག་མར་ཁྲི་སྲོང་གིས་བོན་བསྣུབ་སྐབས་བླ་ཆེན་དྲན་པ་ནམ་མཁས་ཕོ་བྲང་བསེ་སྒོ་ཅན་དུ། སྨན་རྩིས་ཀྱི་གཞུང་དང་བོན་དཔེ་མང་དག་ཅིག་གཏེར་དུ་སྦས་པ་དང། དེ་རྗེས་ལྷ་སྲས་མུ་ཐུག་བཙན་པོ་རྒྱལ་སར་བཏོན་པའི་དུས། ཁྱུང་པོ་གྱེར་ཟླ་མེད་དང་ལྷ་སྲས་གཉིས་ཀྱིས་དགོས་དབང་ལ་བརྟེན་ནས་གཏེར་རྣམས་བཏོན་ཏེ། སྤ་གྲོ་ཕུལ་གཅལ་གྱི་གཡོན་ངོས། བྲག་རི་ཞིག་གི་རྐེད་པར་སྦས་ཤིང་གཏེར་བདག་དྲུག་ལ་གཉེར་གཏད་མཛད། ཕྱིས་སུ་རྟ་ནག་བཙན་པོའི་སྲས་ཁུ་ཚ་ཟླ་འོད་ཅེས་པའི་བོན་གཤེན་ཞིག་གིས་གཏེར་ནས་དྲངས་ཤིང། ལག་ལེན་ཚུལ་བཞིན་གནང་པའི་མཐར་ཁུ་ཚ་སྨན་པའམ་མཁས་པ་གཡུ་ཐོག་པ་ཅེས་མཚན་ཐོགས་ཚུལ་ཀྱང་བཤད།” ༢༣“སྐབས་དེར་ཁུ་ཚས་དྲངས་པའི་འབུམ་བཞི་ཞིག་ཀྱང་ཡོད་པར་གྲགས།” ཕྱིས་སུ་ཁུ་ཚ་གཤེགས་རྗེས་མགར་སྟོན་གྱི་ཕྱག་ཏུ་འབྱོར་བ་དང། མགར་ཡབ་སྲས་ཀྱི་སློབ་མ་བུ་ཆེན་བཞི་ལ་བརྒྱུད་དེ་དར་ཡོད་པ་འདྲ། ༢༤“ཡང་བུ་མཚོ་སྲིད་པའི་རྒྱལ་པོས། གཙོང་སྟོད་རྡོ་རྗེ་གསང་ཕུག་ནས་སྨན་སྒྲུབ་བདུད་རྩི་ཕུམ་ཕུམ་དགུ་པ་དང། བདུད་རྩི་སྨན་གྱི་རྒྱུད་དགུ་ཐོན་པ་དང། གོང་གི་རིག་འཛིན་རྒྱུད་པ་རྫོགས་ནས་ཤཱཀྱ་དཔལ་གྱིས་བརྒྱུད་བྱའི་གཤེན་པོ་ཉེར་གཅིག་གི་ཐོག་མ་གཤེན་དམ་པ་རྒྱལ་ཚབ་ནས་བརྒྱུད་དེ་དར་ཁྱབ་བྱུང་ཡོད་པར་བཤད།” ༢༥“ཡང་དཔོན་གསས་ཁྱུང་རྒོད་རྩལ་གྱིས་ཞལ་བཟང་བྲག་གི་རྐེད་པ་ནས། སྨན་རྩིས་ལ་སོགས་བྲོ་ནད་གསོ་ཐབས་ཀྱི་གཞུང་འགའ་དང། མང་མཁར་ལྕགས་འཕྲང་ནས་གསོ་དཔྱད་བདུད་རྩི་བུམ་པ་ཆེན་ཆུང་སོགས་གཏེར་ལས་དྲངས།” ༢༦“ཡང་རྒྱལ་རོང་སེ་གཉན་ཞིག་པོས་དམུ་རྡོ་གཡུང་དྲུང་སྤུངས་རྩེའི་གཡས་ཟུར་ནས་བསྭེ་སྒྲོམ་གསུམ་ཐོན་པའི་བོན་སྡེ་ལས། བདུད་རྩི་དཔྱད་ཀྱི་མདོ་ཞིག་ཀྱང་ཐོན་རབས་བཤད།” ༢༧“གཞན་ཡང་སྒ་སྟོན་གྱི་གཏེར་གྱི་ཁ་བྱང་ལས། གསོ་དཔྱད་ལ་རྩ་འགྲེལ་གཉིས། ལག་ལེན་ལ་ཤིང་སྦྱོར་གཅིག། སྔོ་སྦྱོར་ལྡུམ་བཅོས་གསུམ། དཔྱད་བུ་ཁྲི་ཤེས་ཀྱི་སྨན་མདོ་བྱུང་ངོ་སོགས་གསུངས་པས། བསམ་ཡས་མཆོད་རྟེན་དམར་པོའི་འོག་ནས། སད་གུ་རིན་ཆེན་གྲགས་པ་དང། ཏྲེ་རྒྱལ་ར་ཙ་གཉིས་ཀྱིས་བཏོན་པའི་གང་གི་སྨན་དཔེ་དག་བྱུང་བ་དང། ཁོང་གཉིས་ཀྱིས་སུམ་པ་ལྷོ་སྟོན་གྱི་ཕྱག་ཏུ་གཏད། དེ་རྗེས་བོན་གྱི་སྨན་པ་ཞིག་གི་ལག་ཏུ་འབྱོར་ནས་རིམ་པས་དར་ཡོད་པ་འདྲ།” དེས་ན་ཁྱུང་སྤྲུལ་རིན་པོ་ཆེས་མཛད་པའི་སྨན་སྦྱོར་སྟོང་རྩ་ལས། ༢༨“སྤྲུལ་པའི་གཏེར་སྟོན་བན་དྷེ་མི་གསུམ་དང། ཁུ་ཚ་ཟླ་འོད་རིག་འཛིན་ཁྱུང་རྒོད་རྩལ། བློ་ལྡན་སྙིང་པོ་ལ་སོགས་གཏེར་སྙན་དང། གཞན་ཡུལ་མ་ནུབ་སྨན་རྒྱུད་གྲངས་མེད་བཅས།” ཞེས་སྨན་གཞུང་གི་གཏེར་སྟོན་དང་སྙན་རྒྱུད་པ་དེ་ཙམ་ངོས་འཛིན་གནང་ཡོད། དེ་ཡང་ད་ལྟ་སྤྱོད་བཞིན་པའི་འབུམ་བཞི་ནི། བན་དྷེ་མི་གསུམ་གྱིས་སྟོན་པའི་དཔེ་ཆ་དེ་ཡིན་པ་ལྟ་བུ་ཡོད་དེ། ༢༩“སྨན་འབུམ་དང་ནད་འབུམ་གཉིས་ཀའི་མཇུག་ཏུ། རྟེན་འབྲེལ་འགྲིག་པའི་དུས་སུ་བསམ་ཡས་རྩེ་ནས། བན་དྷེ་མི་གསུམ་གྱིས་བཏོན་པའོ། དེ་ནས་ལྷ་རྗེ་གཡུ་ཐོག་པས་ཞུས་སོ།” གསུངས་པས་གསལ།
གསོ་རིག་འབུམ་བཞི་འདི་ཉིད་ལ་དམིགས་གསལ་དཔེ་རྙིང་གྱི་ཁྱད་བོན་ལྡན་པ་ཞིག་སྟེ། ཚིགས་བཅད་ལྷུག་ངེས་མེད་དང། གནའ་སྔ་མོའི་བརྡ་སྐད་མང་བ། གཟའ་གདོན་སྔགས་རྣམས་ཞང་ཞུང་དམར་ཡིག་རང་སོར་གནས་པ། དེང་གི་དཔེ་ཆའི་འགྲོས་དང་ཁོག་འབུབས་སྟངས་སོགས་ཁྱད་པར་ཤིན་ཏུ་ཆེ་ཞིང། བཀའ་རྟགས་འབུར་དུ་དོན་པའི་སྔ་རབས་ཀྱི་དཔེ་གཞུང་བྱིན་རླབས་ཅན་གྱི་གསོན་ཉམས་ཡོངས་སུ་ཚང་བ་ཞིག་མངོན།
གོང་མིང་པས་གསོ་རིག་འབུམ་བཞིའི་མཐོ་སློབ་ཁང་ནས་སྤེལ།
༡༽ སྤྱི་ལོ༢༠༡༦་ལོར་གཡུང་དྲུང་བོན་བཤད་སྒྲུབ་འདུས་སྡེ་སྐབས་༣༦པའི་རྒྱུན་ལས་ནས་པར་སྐྲུན་གནང་ཞིང། གཤེན་རབ་མི་བོའི་མཛད་རྣམ་རྒྱས་པ་དྲི་མེད་གཟི་བརྗིད་པོད་གཉིས་པའི་དེབ་གཟུགས་ཤོག་གྲངས་༢༦༩ནས༢༧༠བར་གསལ།
༢༽ སྤྱི་ལོ༢༠༡༣ལོར་གཡུང་དྲུང་བོན་སྐབས་སོ་གསུམ་པའི་རྒྱུན་ལས་ནས་པར་བསྐྲུན་གནང་ཞིང། བྲ་བོ་སྒོམ་ཉག་གྱིས་གཏེར་ནས་བཏོན་པའི་རྩ་རྒྱུད་ཉི་ཟེར་སྒྲོན་མ་དེབ་གཟུགས་ཤོག་གྲངས༡༡༣ནས༡༡༤བར་གསལ།
༣༽ སྤྱི་ལོ༢༠༡༣ལོར་གཡུང་དྲུང་བོན་སྐབས་སོ་གསུམ་པའི་རྒྱུན་ལས་ནས་པར་བསྐྲུན་གནང་ཞིང། བྲ་བོ་སྒོམ་ཉག་གྱིས་གཏེར་ནས་བཏོན་པའི་རྩ་རྒྱུད་ཉི་ཟེར་སྒྲོན་མ་དེབ་གཟུགས་ཤོག་གྲངས༡༣༣ལས་གསལ།
༤༽ སྤྱི་ལོ༢༠༡༦་ལོར་གཡུང་དྲུང་བོན་བཤད་སྒྲུབ་འདུས་སྡེ་སྐབས་༣༦པའི་རྒྱུན་ལས་ནས་པར་སྐྲུན་གནང་ཞིང། གཤེན་རབ་མི་བོའི་མཛད་རྣམ་རྒྱས་པ་དྲི་མེད་གཟི་བརྗིད་པོད་དྲུག་པའི་དེབ་གཟུགས་ཤོག་གྲངས༢༥༡ལས་གསལ།
༥༽ སྤྱི་ལོ༢༠༡༦་ལོར་གཡུང་དྲུང་བོན་བཤད་སྒྲུབ་འདུས་སྡེ་སྐབས་༣༦པའི་རྒྱུན་ལས་ནས་པར་སྐྲུན་གནང་ཞིང། གཤེན་རབ་མི་བོའི་མཛད་རྣམ་རྒྱས་པ་དྲི་མེད་གཟི་བརྗིད་པོད་བདུན་པའི་དེབ་གཟུགས་ཤོག་གྲངས་༢༢ལས་གསལ།
༦༽ སྤྱི་ལོ་༡༩༩༡ལོར་ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང་གིས་བསྐྲུན་ཞིང་དྲང་རྗེ་བཙུན་པ་གསེར་མིག་གིས་གཏེར་ལས་དྲངས་པའི་གཤེན་རབ་མི་བོའི་རྣམ་ཐར་འབྲིང་པོ་མདོ་གཟེར་མིག་དེབ་གཟུགས་ཤོག་གྲངས་༢༡༩ལས་གསལ།
༧༽ སྤྱི་ལོ༢༠༡༦་ལོར་གཡུང་དྲུང་བོན་བཤད་སྒྲུབ་འདུས་སྡེ་སྐབས་༣༦པའི་རྒྱུན་ལས་ནས་པར་སྐྲུན་གནང་ཞིང། གཤེན་རབ་མི་བོའི་མཛད་རྣམ་རྒྱས་པ་དྲི་མེད་གཟི་བརྗིད་པོད་བདུན་པའི་དེབ་གཟུགས་ཤོག་གྲངས་༢༧ལས་གསལ།
༨༽ སྤྱི་ལོ༢༠༡༣ལོར་བཤད་སྒྲུབ་འདུས་སྡེ་སྐབས་སོ་གསུམ་པའི་རྒྱུན་ལས་ནས་པར་བསྐྲུན་གནང་ཞིང། དྲན་པ་ནམ་མཁའ་དང་རིག་འཛིན་རྣམས་ཀྱིས་བཀའ་བགྲོས་མཛད་ནས་དྲན་པས་ཡི་གེར་བཀོད་པའི་གཡུང་དྲུང་བོན་གྱི་སྒྲ་བསྒྲགས་པ་རིན་པོ་ཆེ་གླིང་གྲགས་ཤོག་གྲངས༢༩༣ལས་གསལ།
༩༽ སྤྱི་ལོ༢༠༡༢ལོར་བཤད་སྒྲུབ་འདུ་སྡེ་སྐབས་སོ་གཉིས་པའི་རྒྱུན་ལས་ནས་པར་བསྐྲུན་གནང་ཞིང། རྗེ་བདག་ཉིད་ཆེན་པོས་མཛད་པའི་བསྟན་པའི་སྲོག་ཤིང་འདུལ་བའི་བསླབ་བྱ་གསལ་བར་བྱེད་པའི་འགྲེལ་བ་འཕྲུལ་གྱི་སྒྲོན་མེ་དེབ་གཟུགས་ཤོག་གྲངས༥༧ལས་གསལ།
༡༠༽ སྤྱི་ལོ༢༠༡༦་ལོར་གཡུང་དྲུང་བོན་བཤད་སྒྲུབ་འདུས་སྡེ་སྐབས་༣༦པའི་རྒྱུན་ལས་ནས་པར་སྐྲུན་གནང་ཞིང། གཤེན་རབ་མི་བོའི་མཛད་རྣམ་རྒྱས་པ་དྲི་མེད་གཟི་བརྗིད་པོད་བདུན་པའི་དེབ་གཟུགས་ཤོག་གྲངས་༣༡༢ལས་གསལ།
༡༡༽ སྤྱི་ལོ༢༠༡༦་ལོར་གཡུང་དྲུང་བོན་བཤད་སྒྲུབ་འདུས་སྡེ་སྐབས་༣༦པའི་རྒྱུན་ལས་ནས་པར་སྐྲུན་གནང་ཞིང། གཤེན་རབ་མི་བོའི་མཛད་རྣམ་རྒྱས་པ་དྲི་མེད་གཟི་བརྗིད་པོད་བདུན་པའི་དེབ་གཟུགས་ཤོག་གྲངས༣༠ནས༣༡བར་གསལ།
༡༢༽ སྤྱི་ལོ༢༠༡༦་ལོར་གཡུང་དྲུང་བོན་བཤད་སྒྲུབ་འདུས་སྡེ་སྐབས་༣༦པའི་རྒྱུན་ལས་ནས་པར་སྐྲུན་གནང་ཞིང། གཤེན་རབ་མི་བོའི་མཛད་རྣམ་རྒྱས་པ་དྲི་མེད་གཟི་བརྗིད་པོད་བདུན་པའི་དེབ་གཟུགས་ཤོག་གྲངས༣༠ལས་གསལ།
༡༣༽ ཀྲུང་གོའི་བོད་རིག་པ་དཔེ་སྐྲུན་ཁང་ནས་པར་བསྐྲུན་གནང་པའི་དཔྱད་ཐབས་འཕྲུལ་སྡེའི་ཡང་བཅུད་མན་ངག་ཉམས་ཀྱི་ཡིག་ཆུང་དེབ་གཟུགས་ཤོག་གྲངས་༩ནས༡༠་བར་གསལ།
༡༤༽ སྤྱི་ལོ༢༠༡༦་ལོར་གཡུང་དྲུང་བོན་བཤད་སྒྲུབ་འདུས་སྡེ་སྐབས་༣༦པའི་རྒྱུན་ལས་ནས་པར་སྐྲུན་གནང་ཞིང། གཤེན་རབ་མི་བོའི་མཛད་རྣམ་རྒྱས་པ་དྲི་མེད་གཟི་བརྗིད་པོད་བདུན་པའི་དེབ་གཟུགས་ཤོག་གྲངས༡༤༦ནས༡༤༧བར་གསལ།
༡༥༽ སྤྱི་ལོ༢༠༡༦་ལོར་གཡུང་དྲུང་བོན་བཤད་སྒྲུབ་འདུས་སྡེ་སྐབས་༣༦པའི་རྒྱུན་ལས་ནས་པར་སྐྲུན་གནང་ཞིང། གཤེན་རབ་མི་བོའི་མཛད་རྣམ་རྒྱས་པ་དྲི་མེད་གཟི་བརྗིད་པོད་བདུན་པའི་དེབ་གཟུགས་ཤོག་གྲངས་༢༤༩ནས༣༢༢བར་གསལ།
༡༦༽ སྤྱི་ལོ༢༠༠༥ལོར་མཚོ་སྔོན་ཞིང་ཆེན་བོད་ཀྱི་གསོ་རིག་ཞིབ་འཇུག་ཁང་ནས་པར་བསྐྲུན་གནང་ཞིང། གཤེན་རབ་མི་བོས་མཛད་པའི་དེབ་གཟུགས་༼ཐུགས་འབུམ་མཁའ་སྔོན༽ཤོག་གྲངས༧་ལས་དང་འབུམ་གཞན་གསུམ་གྱི་དབུས་ལེའུ་ལས་མཚུངས་པར་གསལ།
༡༧༽ སྤྱི་ལོ༢༠༠༥ལོར་མཚོ་སྔོན་ཞིང་ཆེན་བོད་ཀྱི་གསོ་རིག་ཞིབ་འཇུག་ཁང་ནས་པར་བསྐྲུན་གནང་ཞིང། གཤེན་རབ་མི་བོས་མཛད་པའི་༼ཐུགས་འབུམ་མཁའ་སྔོན༽གྱི་མཇུག་བྱང་ལས་གསལ།
༡༨༽ སྤྱི་ལོ༢༠༠༩ལོར་བལ་ཡུལ་ཀ་ཐ་མན་ཌུ་ནས་པར་བསྐྲུན་གནང་ཞིང། རག་ཤི་ཚུལ་ཁྲིམས་སངས་རྒྱས་ཀྱིས་མཛད་པའི་སྔར་སྲོལ་བོད་ཀྱི་གསོ་རིག་སོགས་ལས་གཅེས་པར་བཏུས་པའི་གལ་ཆེའི་གསོ་རིག་གནད་བསྡུས་དེབ་གཟུགས་ཤོག་གྲངས༡༤ནས༡༨བར་གསལ།
༡༩༽ སྤྱི་ལོ༡༩༨༥ལོར་མི་རིགས་དཔེ་སྐྲུན་ཁང་ནས་པར་བསྐྲུན་གནང་ཞིང། ཤར་རྫ་བཀྲ་ཤིས་རྒྱལ་མཚན་གྱིས་མཛད་པའི་ལེགས་བཤད་རིན་པོ་ཆའི་གཏེར་མཛོད་ཤོག་གྲངས༢༩༨ནས༢༩༩བར་གསལ།
༢༠༽ ཁྱུང་སྤྲུལ་རིན་པོ་ཆེས་མཛད་པའི་གསོ་རིག་རྒྱུད་འབུམ་བྱེ་བའི་ཡང་སྙིང་འགྲོ་ཀུན་འབྱུང་འཁྲུགས་ནད་ཀྱི་ཟུག་རྔུའི་གདུང་བ་ཀུན་སེལ་སྨན་སྦྱོར་སྟོང་རྩ་ཕན་བདེ་དཔྱིད་ཀྱི་དགའ་སྟོན་རོལ་པའི་རྒྱན་དེབ་གཟུགས་ཤོག་གྲངས་༡༦ལས་གསལ།
༢༡༽ སྤྱི་ལོ༢༠༠༥ལོར་མཚོ་སྔོན་ཞིང་ཆེན་བོད་ཀྱི་གསོ་རིག་ཞིབ་འཇུག་ཁང་ནས་པར་བསྐྲུན་གནང་ཞིང། གཤེན་རབ་མི་བོས་མཛད་པའི་སྨན་འབུམ་དེབ་གཟུགས་༨༨༣ནས༨༨༤་བར་གསལ།
༢༢༽ སྤྱི་ལོ༡༩༨༥ལོར་མི་རིགས་དཔེ་སྐྲུན་ཁང་ནས་པར་བསྐྲུན་གནང་ཞིང། ཤར་རྫ་བཀྲ་ཤིས་རྒྱལ་མཚན་གྱིས་མཛད་པའི་ལེགས་བཤད་རིན་པོ་ཆེའི་གཏེར་མཛོད་ཤོག་གྲངས༢༦༨ནས༢༧༡བར་གསལ།
༢༣༽ སྤྱི་ལོ༢༠༠༩ལོར་བལ་ཡུལ་ཀ་ཐ་མན་ཌུ་ནས་པར་བསྐྲུན་གནང་ཞིང། རག་ཤི་ཚུལ་ཁྲིམས་སངས་རྒྱས་ཀྱིས་མཛད་པའི་སྔར་སྲོལ་བོད་ཀྱི་གསོ་རིག་སོགས་ལས་གཅེས་པར་བཏུས་པའི་གལ་ཆེའི་གསོ་རིག་གནད་བསྡུས་དེབ་གཟུགས་ཤོག་གྲངས༡༩ལས་གསལ།
༢༤༽ སྤྱི་ལོ༡༩༨༥ལོར་མི་རིགས་དཔེ་སྐྲུན་ཁང་ནས་བསྐྲུན་ཞིང་ཤར་རྫ་བཀྲ་ཤིས་རྒྱལ་མཚན་གྱིས་མཛད་པའི་ལེགས་བཤད་མཛོད་དེབ་གཟུགས་ཤོག་གྲངས༢༩༨ནས་༢༩༩བར་གསལ།
༢༥༽ སྤྱི་ལོ༡༩༨༥ལོར་མི་རིགས་དཔེ་སྐྲུན་ཁང་ནས་བསྐྲུན་ཞིང་ཤར་རྫ་བཀྲ་ཤིས་རྒྱལ་མཚན་གྱིས་མཛད་པའི་ལེགས་བཤད་མཛོད་དེབ་གཟུགས་ཤོག་གྲངས༣༠༢ནས༣༠༣ལས་གསལ།
༢༦༽ སྤྱི་ལོ༡༩༨༥ལོར་མི་རིགས་དཔེ་སྐྲུན་ཁང་ནས་བསྐྲུན་ཞིང་ཤར་རྫ་བཀྲ་ཤིས་རྒྱལ་མཚན་གྱིས་མཛད་པའི་ལེགས་བཤད་མཛོད་དེབ་གཟུགས་ཤོག་གྲངས༣༠༨ནས༣༠༩བར་གསལ།
༢༧༽ སྤྱི་ལོ་༢༠༠༩ལོར་རྒྱལ་ཤོད་བླ་ཆུང་གཡུང་དྲུང་འཇིགས་མེད་ཀྱིས་བལ་ཡུལ་ནས་དཔར་སྐྲུན་གནང་ཞིང། སྒ་སྟོན་ཚུལ་ཁྲིམས་རྒྱལ་མཚན་གྱིས་མཛད་པའི་བོན་གྱི་དཔེ་དཀོན་ཕྱོགས་བསྒྲིགས་དེབ་གཟུགས་༡༤༠ནས༡༤༤བར་གསལ།
༢༨༽ ཁྱུང་སྤྲུལ་རིན་པོ་ཆེས་མཛད་པའི་གསོ་རིག་རྒྱུད་འབུམ་བྱེ་བའི་ཡང་སྙིང་འགྲོ་ཀུན་འབྱུང་འཁྲུགས་ནད་ཀྱི་ཟུག་རྔུའི་གདུང་བ་ཀུན་སེལ་སྨན་སྦྱོར་སྟོང་རྩ་ཕན་བདེ་དཔྱིད་ཀྱི་དགའ་སྟོན་རོལ་པའི་རྒྱན་དཔེ་གཟུགས་ཤོག་གྲངས་༡༦ལས་གསལ།
༢༩༽ སྤྱི་ལོ༢༠༠༥ལོར་མཚོ་སྔོན་ཞིང་ཆེན་བོད་ཀྱི་གསོ་རིག་ཞིབ་འཇུག་ཁང་ནས་པར་བསྐྲུན་གནང་ཞིང། གཤེན་རབ་མི་བོས་མཛད་པའི་དེབ་གཟུགས་སྨན་འབུམ་ཤོག་གྲངས་༨༨༨དང་ནད་འབུམ་ལེབ་མ༧༣༠ལས་གསལ།
རྩོམ་པ་པོ། དགེ་བཤེས་གཡུང་དྲུང་བཀྲ་ཤིས། གསོ་རིག་འབུམ་བཞིའི་མཐོ་སློབ་སྨན་རིའི་གླིང་།
1,562 total views, 2 views today

robotstxt: allowed

filter: keep


text:
༄༅། །ཕྱི་ལོ་ ༢༠༡༦ ཟླ་ ༡༢ ཚེས་ ༢༨ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གནས་མཆོག་རྡོ་རྗེ་གདན་དུ་བཙན་བྱོལ་བོད་མིའི་སྒྲིག་འཛུགས་ཀྱི་བཀའ་ཤག་གིས་ཇི་ལྟར་གསོལ་བ་བཏབ་པ་ལྟར་ཕྱི་ལོ་ ༢༠༡༧ ཟླ་ ༡ ཚེས་ ༢ ནས་ ༡༤ བར་དུས་འཁོར་དབང་ཆེན་སྩོལ་ཆེད་༸ཞབས་སོར་བདེ་བར་འཁོད་ཡོད་པ་རེད།
དེ་ཡང་ཚེས་ ༢༨ ཉིན་ལྡི་ལི་ནས་སྔ་དྲོ་ཆུ་ཚོད་ ༡༡ ཙམ་ལ་མཁའ་ལམ་བརྒྱུད་བྷེ་ཧར་མངའ་སྡེའི་པ་ནཱར་གྲོང་ཁྱེར་དུ་༸ཞབས་སོར་བདེ་བར་འཁོད་པ་དང་། གནམ་ཐང་དུ་མངའ་སྡེ་དེ་གའི་སྤྱི་ཁྱབ་བློན་ཆེན་ནི་ཏི་ཤི་ཀུ་མཱར་(Nitishi Kumar)མཆོག་གིས་ཕེབས་བསུ་དང་འབྲེལ་བློན་ཆེན་མཆོག་གི་བཞུགས་གནས་སུ་གདན་ཞུས་ཀྱིས་ཉིན་གུང་ལྗགས་སྨིན་འདེགས་འབུལ་ཞུས་པ་དང་། ཆུ་ཚོད་ཕྱེད་ལྷག་ཙམ་ལྷན་བཞུགས་དང་བཀའ་མོལ་གནང་། དེ་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐྱ་ནུར་བའི་གྲོང་ཁྱེར་རམ་པ་ནཱར་དུ་སྟོན་པ་མཉམ་མེད་ཤཱཀྱ་སེངྒེའི་རྗེས་དྲན་སྐྱེད་ཚལ་དུ་ཆིབས་བསྒྱུར་གྱིས་སྨོན་ལམ་གསུང་འདོན་གནང་རྗེས་ཀྱི་ཆུ་ཚོད་ ༣།༠༠ ཡོལ་ཙམ་ལ་གནས་མཆོག་རྡོ་རྗེ་གདན་གྱི་བོད་དགོན་ཐོག་མ་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་ཡན་ལག་རྡོར་གདན་དགའ་ལྡན་འཕེལ་རྒྱས་གླིང་དུ་༸ཞབས་སོར་འཁོད་པ་དང་། སྐབས་དེར་དུས་དབང་ཞུ་མཁན་གྱི་འབྲེལ་ཡོད་མི་སྣ་རྣམས་གཙོས་ཕྱོགས་མཐའ་ཁག་ནས་དུས་འཁོར་དབང་མོ་ཆེའི་བཀའ་ཆོས་ཆེད་ཕེབས་པའི་དད་ལྡན་སྐྱ་སེར་ཕོ་མོ་ཁྲི་ཕྲག་མང་པོས་ཕེབས་ལམ་གཡས་གཡོན་དུ་ཁ་བཏགས་དང་། གདུག་སྤོས། མེ་ཏོག་སོགས་བསྣམས་ཏེ་ཕེབས་བསུ་ཞུས་པ་དང་། བོད་དགོན་དགའ་ལྡན་འཕེལ་རྒྱས་གླིང་གི་ཡང་ཐོག་ནས་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་དུང་རྒྱའི་སྤྱན་རྒྱ་དང་། དགའ་ལྡན་འཕེལ་རྒྱས་གླིང་དུ་སྐུ་བཅར་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་མཁན་སློབ་འདུས་མང་ཡོངས་དང་བཅས་པས་མཆོད་རྫས་སྣ་ཚོགས་ཐོགས་ཏེ་ཕེབས་བསུ་གཟབ་རྒྱས་ཞུས་ཡོད་པ་རེད།
ཕྱི་ལོ་ ༢༠༡༧ ཟླ་ ༡ ཚེས་ནས་དབུ་འཛུགས་ཀྱིས་དུས་དབང་ཐེངས་ ༣༤ པ་དབུ་འཛུགས་གནང་རྒྱུ་དང་། དེ་ཡང་ཚེས་ ༢ ནས་ ༡༤ བར་བཙན་བྱོལ་བོད་མིའི་སྒྲིག་འཛུགས་ཀྱི་བཀའ་ཤག་གིས་ཇི་ལྟར་གསོལ་བ་བཏབ་པ་ལྟར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གནས་མཆོག་རྡོ་རྗེ་གདན་དུ་དུས་འཁོར་དབང་ཆེན་སྩལ་རྒྱུ་དང་། དེ་ཡང་ཚེས་ ༢ ནས་ ༤ བར་༸གོང་ས་མཆོག་དབུ་བཞུགས་འོག་རྣམ་རྒྱལ་གྲྭ་ཚང་གི་མཁན་བླ་གྲྭ་སོགས་ཀྱིས་ས་ཆོག་དང་རྡུལ་མཚོན་གྱི་དཀྱིལ་འཁོར་འབྲི་བཞེངས་སོགས་གནང་རྒྱུ། ཚེས་ ༥ ནས་ ༨ ཉིན་བཅས་ཉིན་གྲངས་ལྔའི་རིང་སྔོན་འགྲོའི་གསུང་ཆོས་ལ་རྒྱལ་སྲས་ཞི་བ་ལྷས་མཛད་པའི་སྤྱོད་འཇུག་ཆེན་མོ་དང་། སློབ་དཔོན་ཀཱ་མ་ལ་ཤི་ལས་མཛད་པའི་སྒོམ་རིམ་བར་བའི་གསུང་ཆོས་སྩལ་རྒྱུ། ཚེས་ ༩ ཉིན་རྣམ་རྒྱལ་གྲྭ་ཚང་གིས་དུས་འཁོར་གྱི་མཆོད་གར་དང། ཚེས་ ༡༠ ནས་ ༡༣ བར་དུས་འཁོར་དབང་ཆེན་གྱི་དབང་གི་སྟ་གོན་དང་། དབང་དངོས་དཀྱིལ་འཁོར་དུ་ཞུགས་པ་ནས་གོང་མ་གོང་ཆེན་རྡོ་རྗེ་སློབ་དཔོན་གྱི་བདག་པོ་ཆེན་པོའི་དབང་བཅས་གོ་རིམ་བཞིན་བཀའ་དྲིན་སྩལ་རྒྱུ། ཚེས་ ༡༤ ཉིན་ཚེ་དབང་དང་བརྟན་བཞུགས་བསྟར་འབུལ་ཞུ་རྒྱུ་བཅས་ཀྱི་མཛད་འཕྲིན་བསྐྱང་རྒྱུ་ཡིན་པ་བཅས།།


text:
དགེ་རྒན་ཞིག་ཡིན་ཚེ་སློབ་ཁྲིད་ལས་གཞན་པའི་ལས་ཀ་གལ་བོ་ཆེ་ནི་ཕལ་ཆེར་རྒྱུགས་ཤོག་དང་མ་བྲལ་ཞིང་འབྲལ་དུ་མེད་དེ། ལན་རེར་རང་ཉིད་ཀྱིས་རྒྱུགས་སྤྲོད་དགོས་ལ་ལན་རེར་རྒྱུགས་གཞི་འདོན་དགོས། ཡང་ལན་རེར་རྒྱུགས་རྟོག་པ་དང་རྒྱུགས་དཔྱད་པའི་ཆ་བྱད་ཀྱང་སྤྲོ་དགོས། ཁོ་བོ་ཡང་རང་ལོ་བདུན་གྱི་སྟེང་ནས་བཞི་བཅུར་སོན་པའི་བར་དུ་རྒྱུགས་ཀྱི་ཐེམ་པ་རེ་རེ་བརྒལ་བཞིན་འོངས་པ་ཡིན་ཏེ། བཤུལ་ལམ་འདི་ལས་རྒྱུགས་སྐར་དགའ་ཤོས་བླངས་མྱོང་ལ་སྡུག་ཤོས་ཀྱང་བླངས་མྱོང་། རྒྱུགས་འདོན་མཁན་ལ་འཁང་ར་བྱས་མྱོང་ཞིང་སྤྲོད་མཁན་རང་ཉིད་ལ་ལེ་བདའ་ཡང་བྱས་མྱོང་།
རྒྱུགས་ཞེས་པའི་ལས་ཀ་འདིས་སློབ་གྲྭ་འགྲིམ་མཁན་དག་གི་མི་ཚེར་དགའ་སྐྱོ་ཆགས་སྡང་གི་རི་མོ་བརྗེད་དུ་མེད་པ་གང་མང་ཞིག་བྲིས་ཡོད་ཅིང་། རྒྱུགས་སྤྲོད་ཐེངས་གཅིག་གིས་འབྱུང་འགྱུར་གྱི་མི་ཚེའི་འདུན་མ་ཐག་གཅོད་པར་བྱེད་ཀྱང་སྲིད་པས། ལས་ཀ་འདི་ནི་རྒྱུན་ལྡན་གྱི་ལས་ཀ་ཞིག་མིན་པ་གསལ་བཤད་བགྱིས་ཡོད་དོ། །
དེའི་དབང་གིས་འཛམ་བུ་གླིང་གི་སློབ་གྲྭ་སོ་སོར་རྒྱུགས་སྤྲོད་ལེན་གྱི་བྱ་བར་ཤིན་ཏུ་མཐོང་ཆེན་བྱེད་པ་ཡིན་ཏེ། ལྷག་པར་རྒྱུགས་ལེན་གྱི་ལས་ཀའི་ལྷུ་ལག་ཏུ་གྱུར་པ་རྒྱུགས་ཤོག་འདོན་པའི་བྱ་བར་དེ་བས་ཀྱང་དམ་ནན་བྱེད་པ་ཡིན། དེ་ལ་རྒྱུགས་ཤོག་སུ་ཞིག་གིས་འདོན་པ་དང་། གནས་གང་དུ་འདོན་པ། དུས་ནམ་ཚོད་འདོན་པ། ཁྱབ་ཁོངས་གང་ནས་འདོན་པ། སྦ་གསང་གི་ཐབས་ལམ་ག་འདྲར་བྱེད་པ་སོགས་བྱ་བའི་འགྲོས་རིམ་མང་པོ་ཞིག་གྲ་འགྲིག་སྤུས་དག་དགོས་ངེས་ཡིན། དེ་བཞིན་རྒྱལ་ནང་གི་རྒྱུགས་ལེན་གྱི་རིམ་པ་མང་པོའི་ཁྲོད་ནས་མཐོ་རྒྱུགས་ནི་གྲགས་འགུལ་ཤིན་ཏུ་ཆེ་བ་ཞིག་སྟེ། སྐབས་དེར་ཁྱིམ་བདག་དང་སློབ་མ་རྣམས་གཉིད་མི་འོང་བའི་དུས་རིམ་ཞིག་ཡིན་པ་མ་ཟད། དགེ་རྒན་དང་ཆེད་མཁས་ཚོས་ཀྱང་ལོ་དུ་མའི་རྒྱུགས་ཤོག་གུང་བསྒྲིགས་ནས་དྲི་བར་ཚོད་དཔག་བྱེད་པ་སོགས་ཁོམ་ལོང་ཡེ་ནས་མེད་པའི་དུས་ཤིག་ཡིན། ཁོ་བོ་ཡང་མཐོ་རྒྱུགས་ལ་ཞུགས་མྱོང་བ་མ་ཟད་ཉེ་བའི་ལོ་འགའི་ནང་ལ་ལན་དུ་མར་མཐོ་རྒྱུགས་ཀྱི་རྒྱུགས་དཔྱད་པའི་གྲས་སུ་ཡང་ཞུགས་མྱོང་། མཐོ་རྒྱུགས་ལ་མཚོན་ན་བོད་སྐད་ཡིག་གི་རྒྱུགས་ཤོག་མ་གཏོགས་ལོ་རྒྱུས་དང་ཆབ་སྲིད་ལ་སོགས་པའི་བསླབ་ཚན་གཞན་དག་ནི་རྒྱའི་ཆེད་མཁས་པ་དག་གིས་བཏོན་པ་བོད་ཡིག་ཏུ་བསྒྱུར་ནས་ཐོན་པ་ཡིན་ལ། དེར་ལན་ཡང་རྒྱ་བོད་ཡིག་རིགས་གཉིས་གང་བདེས་བྲིས་ཆོག་པ་ཡོད། བསླབ་ཚན་དེ་དག་གི་རྒྱུགས་གཞིའི་རྣམ་པ་དང་ནང་དོན་རྣམས་ཕྱོགས་གང་ཐད་ནས་རྒྱུགས་སྤྲོད་མཁན་གྱི་སློབ་མའི་བློ་ཁ་དང་འཚམ་ཞིང་། ཡུལ་དུས་ཀྱི་ཁྱད་ཆོས་ཐོན་པ། ཁ་གསལ་བ་སོགས་དགེ་མཚན་བརྗོད་ཀྱིས་མི་ལང་བ་ཡོད་དེ། དེ་བཞིན་ཡིག་ནོར་མཆིས་པ་དང་བརྡ་ཆད་མ་ངེས་པ། རྗོད་པ་མི་བདེ་བ་སོགས་རྒྱུགས་གཞི་སྐྱོན་ཅན་ཡན་ལག་ཉིང་ལག་ཉམས་པ་མི་མཛེས་པ་ཞིག་མཐོང་དུ་མེད། ངེད་ལ་མཚོན་ན་རྒྱུགས་འབྲས་དཔྱད་འཇོག་གི་རིམ་པ་དེ་ནི་རྒྱུགས་ཤོག་རོལ་མྱོང་གི་རིམ་པ་ཞིག་ཡིན་ལ། དེ་ལས་རྒྱུགས་གཞི་འདོན་མཁན་དང་ལན་འདེབས་མཁན་གཉིས་ཀྱི་ཤེས་རབ་ཀྱི་རྩལ་ཡོངས་སུ་མཐོང་ནུས་པ་མ་ཟད། རང་ལ་བློ་སྐྱེད་དང་འཆར་སྣང་སྣ་ཚོགས་འབྱུང་བའི་ལས་ཀ་སྤྲོ་སྣང་ཅན་ཞིག་ཀྱང་ཡིན། དེ་བས། འཕགས་ཡུལ་དུ་དགེ་ལུགས་རྒྱུགས་སྤྲོད་ཆེན་མོ་ཟེར་བ་ཞིག་ཡོད་པ་སྔ་མོ་ནས་ཐོས་ཤིང་། དགེ་ལུགས་རྒྱུགས་སྤྲོད་ཆེན་མོ་ཟེར་བའི་སྒྲ་བོ་ཆེ་དེ་རྣ་ལམ་དུ་གྲགས་ཐེངས་རེ་རེར་དགའ་བ་དང་བྲེད་ཤ་མཉམ་དུ་ཐོན་པའི་ཚོར་སྣང་ཞིག་རྟག་པར་འབྱུང་། རྒྱུ་མཚན་ནི་དེ་ཉིད་རྒྱུགས་སྤྲོད་ཆེན་མོ་ཞིག་ཡིན་པས་རེད། དགེ་ལུགས་རྒྱུགས་སྤྲོད་ཆེན་མོར་གདན་ས་སོ་སོ་ནས་ཕེབས་པའི་དགེ་འདུན་པ་མ་ཟད། རང་ལ་རྒྱུགས་སྤྲོད་ཀྱི་ཆ་རྐྱེན་ཡོད་ན་ངེས་པར་དགེ་ལུགས་པའི་ཁྲོད་ནས་ཡིན་མ་དགོས་ལ། ཐ་ན་དགེ་འདུན་པ་ཡང་ཡིན་མ་དགོས་པར་ཆོས་བརྒྱུད་དང་སྐྱ་སེར་ལ་དབྱེ་བ་མེད་པར་སུ་ཡང་ཞུགས་ཆོག་པས་ཆེན་མོ་ཟེར་བ་ནི་དོན་དང་ལྡན་པའོ་སྙམ་དུ་བསམ་པ་དང་། དེ་ཉིད་ཆེན་མོ་ཡིན་པའི་རྒྱུ་མཚན་གཞན་ཞིག་ནི་རྒྱུགས་སྤྲོད་བསླབ་ཚན་གྱི་རྣམ་གྲངས་མང་བ་དང་རྒྱུགས་གཞིའི་སྟེང་ན་དྲི་བ་འདོན་ལུགས་རྨད་བྱུང་ངོ་མཚར་ཆེ་བའི་གནད་མང་པོ་ཡོད་དམ་སྙམ་པས་སོ། ། དེར་མ་ཟད་ཡིག་རྒྱུགས་ཀྱི་རིམ་པ་དེ་ཀུན་ལྷ་རམས་དམ་བཅའི་སྔོན་འགྲོ་འམ་རྨང་གཞི་ཡིན་ཞིང་། ཡིག་རྒྱུགས་མ་འཕྲོད་པ་རྣམས་ལ་ལྷ་རམས་དམ་བཅའ་འཇོག་པའི་ཐོབ་ཐང་མེད་པ་འདིས་དགེ་ལུགས་རྒྱུགས་སྤྲོད་ཆེན་མོ་ནི་དོན་དང་ལྡན་པའི་བོད་པའི་རྒྱུགས་སྤྲོད་ཚད་གཞི་མཐོ་ཤོས་དེ་ཡིན་པ་གསལ་བར་བསྟན་ཏོ། །
དགེ་ལུགས་རྒྱུགས་སྤྲོད་ཆེན་མོར་གཞུང་བཀའ་པོད་ལྔར་མ་ཟད་ཀྱི། རིག་གནས་དང་ལོ་རྒྱུས་ལ་སོགས་པའི་བསླབ་ཚན་དག་ཀྱང་ཡོད་ལུགས་ཐོས་ཏེ། རིག་གནས་དང་ལོ་རྒྱུས་ཀྱི་རྒྱུགས་ཤོག་ཅིག་ལ་མཇལ་འདོད་ཀྱིས་རིང་ཞིག་ཕྱིན་པ་ན་ད་ལོའི་ཟླ་བརྒྱད་པའི་ཚེས་སོ་གཅིག་ཉིན་ནས་བརྩམས་པའི་རྒྱུགས་སྤྲོད་བསླབ་ཚན་དག་གི་ཁྲོད་ནས་ལོ་རྒྱུས་ཀྱི་རྒྱུགས་ཤོག་ཅིག་སྐད་འཕྲིན་བརྒྱུད་དེ་ཁོ་བོའི་འདྲེན་བྱེད་ཀྱི་ཡུལ་དུ་གྱུར་པ་དང་། འདི་ནི་རང་ཅག་བོད་ཀྱི་རྒྱུགས་གཞི་ཚད་མཐོ་ཤོས་སོ། འདི་ནི་ལྷ་རམས་དགེ་བཤེས་དག་གིས་སྤྲད་དང་སྤྲོད་བཞིན་པའི་ཡིག་ཚད་དོ་སྙམ་ནས་དགའ་མགུ་བླ་ན་མེད་པ་ཞིག་ངང་ངམ་ཤུགས་ཀྱིས་གཏོལ་མེད་པར་བྱུང་།
རྒྱུགས་ཤོག་དེར་ཁོ་བོས་ཡང་དང་བསྐྱར་དུ་ཞིབ་ཙམ་མཇལ་བ་ཡིན་ཏེ། ཁོང་ཅག་གིས་ལོ་རྒྱུས་སུ་འབོད་པའི་རྒྱུགས་ཤོག་དེའི་སྟེང་ན་མ་གཞིར་ཆོས་འབྱུང་ཞེས་བཀོད་འདུག་ཅིང་། ཞིབ་པར་དྲིས་པ་ན་དེ་བཀའ་རམས་འཛིན་གྲྭའི་རྒྱུགས་ཤོག་ཡིན་པར་ངེས་ཐག་ཆོད་པ་བྱུང་བ་དང་། ཆོས་འབྱུང་ལས་གཞན་པའི་ལོ་རྒྱུས་ཀྱི་རྒྱུགས་ཤོག་ཡན་གར་བ་ཞིག་ཀྱང་མེད་པར་ཐོས་སོ།
འོག་ཏུ་རྒྱུགས་ཤོག་གང་དེ་མཐོང་རྗེས་ཀྱི་འཆར་སྣང་དང་རྒྱུགས་གཞིའི་དྲི་བ་འདོན་མཁན་ལ་རེ་འཁང་ཅུང་ཟད་ཞུ་བར་འདོད་དོ། །
༡ ཚིག་སྦྱོར་ལ་བརྡ་སྤྲོད་ཀྱི་ཞིབ་ཆ་ཐོན་མི་འདུག་སྙམ་སྟེ། དཔེར་ན་དྲི་བ་དང་པོ་བཞིན་ནོ། །
༢ དྲི་བའི་རྣམ་པ་ཆིག་རྐྱང་ཡིན་པས་གྱ་ནོམ་པ་བྱུང་མི་འདུག་སྙམ་སྟེ། སྤྱིར་རྒྱུགས་གཞིའི་དྲི་བར་དྲི་ལུགས་སྣ་ཚོགས་ཡོད་པ་དཔེར་ན་གདམ་གསེས(དབྱེ་བསལ་ཡང་ཟེར)དང་། ཁ་སྐོང་། དག་བཅོས། བརྡར་ཤ་གཅོད་པ(ཁ་ཚོན་གཅོད་པ་ཡང་ཟེར)། འགྲེལ་བཤད། བསྡུས་ལན་འདེབས་པ། རྒྱས་བཤད། དབྱེ་ཞིབ་སོགས་མང་དུ་ཡོད་ཆོག་མོད་དྲི་བ་ལྔ་ཀ་དོན་ལ་བསྡུས་ལན་ཤ་སྟག་གིས་གྲུབ་འདུག ། (གང་རྒྱས་བྲིས་ཞེས་པ་ཞིག་ཡོད་མོད་ཀྱི་དེ་གང་རྒྱས་སུ་འབྲི་ཐབས་མེད་དེ། རྗེའི་རྣམ་ཐར་རང་ན་ཇི་ལྟར་གསུངས་པ་དེ་བཞིན་འབྲི་བ་ལས་འོས་མེད།)
༣ དྲི་བའི་ནང་དོན་ཕྱོགས་གཅིག་ཏུ་གཞོལ་ཆེའམ་སྙམ་སྟེ། རྗེ་རིན་པོ་ཆེའི་རྣམ་ཐར་འབའ་ཞིག་གིས་གྲུབ་འདུག །
༤ དྲི་བའི་ཁྱབ་རྒྱ་དོགས་དྲགས་འདུག་སྙམ་སྟེ། ཆོས་འབྱུང་གི་བསླབ་ཚན་ཡིན་ན་དམ་པའི་ཆོས་སྤྱིའི་བྱུང་བ་ཡོད་དགོས་ལ། དེ་མེད་ཀྱང་བོད་ཀྱི་ཆོས་བརྒྱུད་དག་གི་བྱུང་བ་ཡོད་དགོས། དེ་མེད་ཀྱང་རི་བོ་དགེ་ལུགས་པའི་ཆོས་ཀྱི་བྱུང་བ་སྤྱི་ངེས་པར་ཡོད་དགོས་པ་ལ་དེ་ཡང་མེད་པས་སོ། །
༥ དྲི་ཚིག་གི་ལན་དཀའ་སླ་མི་རན་སྙམ་སྟེ། རྗེ་རིན་པོ་ཆེའི་མཛད་ཆེན་བཞི་དང་བསྟོད་ཆེན་བཞི་སོགས་སློབ་འབྲིང་སློབ་མ་ཡན་གྱི་ཁ་ན་རླུང་ལྟར་གྲགས་བཞིན་པས་སོ། །
༦ དྲི་བའི་ནང་དོན་རེངས་ཤིང་འཁྱེངས་པར་གྱུར་འདུག་སྙམ་སྟེ། བོད་ནང་གི་སློབ་མ་ཚོས་འདི་ལ་དྲི་ཚིག་ཤི་རོ་ཞེས་ཀྱང་འབོད་དེ། ལོ་ཚིགས་སམ་རྣམ་གྲངས་འདྲེན་པའི་དྲི་བ་སོགས་དཔེ་ཆའི་ངོས་ཀྱི་ཤེས་བྱ་ལས་ཅུང་ཙམ་ཡང་བརྒལ་ཏུ་མེད་པས་སོ། །
༧ དྲི་བར་སྦས་པའི་ནང་དོན་དང་དྲིས་ལན་འདེབས་པའི་དུས་ཡུན་གོ་མི་འགྲིག་སྙམ་སྟེ། རྒྱུགས་ཤོག་འདིའི་ལན་འདེབས་པའི་དུས་ཡུན་ཆུ་ཚོད་གསུམ་ཡིན་པ་བདེན་ན། སྤྱིར་བཏང་གི་རྒྱུགས་གཞི་ཇི་འདྲ་སླ་མོར་སོང་ཡང་ཆུ་ཚོད་སྐར་མ་སུམ་ཅུའི་ནང་ཚུད་དུ་དེའི་ལན་བྲིས་མི་ཚར་བ་ཞིག་(མ་མཐའ་ཡང་རྒྱུགས་ར་དང་གྱེས་མི་ཆོག)ཡིན་དགོས་མོད། འདིའི་རྒྱུགས་ལན་ནི་རྗེ་རིན་པོ་ཆེའི་རྣམ་ཐར་ཚིགས་བཅད་བཅུ་བདུན་པའི་ཚིག་འགྲེལ་བློར་ངེས་མཁན་ཞིག་ཡིན་ན་ཆུ་ཚོད་སྐར་མ་སུམ་ཅུའི་ནང་ལ་ཡོངས་སུ་རྫོགས་པར་ནུས་པས་སོ(རྒྱུགས་སྤྲོད་མཁན་གྱིས་རྒྱུགས་ལན་བྲིས་ཚར་ཀྱང་ཆུ་ཚོད་གཉིས་མ་ལོན་པར་རྒྱུགས་ར་དང་གྱེས་མི་ཆོག་ཟེར་བ་བདེན་ན། ལྷག་མའི་དུས་ཚོད་ནང་སུན་པོ་ཞེ་དྲགས་ཡོང་རྒྱུར་ངེས)། །
༨ རྒྱུགས་གཞི་ལས་རྒྱུགས་སྤྲོད་མཁན་གྱི་བསམ་གཞིག་གི་ནུས་པ་མཐོང་མི་ཐུབ་སྙམ་སྟེ། རྒྱུགས་སྤྲོད་མཁན་གྱི་ལོ་རྒྱུས་ཀྱི་རྨང་གཞི་དང་ཐོས་རྒྱ། རྣམ་དཔྱོད། བསམ་གཞིགས་མཛད་ཕྱོགས་དང་། ལོ་རྒྱུས་ཀྱི་ལྟ་ཚུལ་རྣམས་སྤྱིར་བཏང་དབྱེ་ཞིབ་དང་དཔྱད་འཇོག་གི་དྲི་བས་མ་གཏོགས་སློང་མི་ནུས་པས་ན། འདིར་དབྱེ་ཞིབ་ཀྱི་དྲི་བ་གཏན་ནས་མེད་པའི་རྐྱེན་གྱིས་རྒྱུགས་སྤྲོད་མཁན་གྱི་ལོ་རྒྱུས་གཞུང་ལ་སྦྱངས་པའི་ཟབ་ཚད་དང་ཁྱབ་རྒྱ་མཐོང་མི་ཐུབ།
༩ རྒྱུགས་གཞི་འདོན་པའི་གོ་སྒྲིག་ལྷུ་མ་ཐིངས་སྙམ་སྟེ། རྒྱལ་ནང་ལ་མཚོན་ན་སློབ་ཆེན་དག་གི་སློབ་སྐབས་རེ་རེའི་ཆེད་ལས་མཇུག་རྒྱུགས་ལེན་དུས་རྒྱུགས་གཞི་འདོན་མཁན་དགེ་རྒན་རང་གིས་བསྐྱར་ཞིབ་ཀྱིས་མིང་རྟགས་བཀོད་རྗེས་སློབ་ཁྲིད་ཞིབ་འཇུག་ཁང་ལ་འབུལ་དགོས་ཤིང་། སློབ་ཁྲིད་ཞིབ་འཇུག་ཁང་གི་འགན་འཛིན་གྱིས་རྒྱུགས་ཤོག་སྟེང་གི་དྲི་བའི་རྣམ་པ་དང་། ནང་དོན། དྲི་བའི་མང་ཉུང་། སྐར་གྲངས་འོས་འཚམ་ཡིན་མིན། ཚིག་སྦྱོར་བདེ་མིན་དང་ཡིག་ནོར་ཡོད་མེད་སོགས་ལ་བརྟག་དཔྱད་ནན་ཏན་གྱིས་རང་གི་མིང་རྟགས་བཀོད་དེ་སྡེ་ཁག་གི་འགན་འཛིན་ལ་འབུལ་དགོས། སྡེ་ཁག་གི་འགན་འཛིན་གྱིས་ཀྱང་དེ་བཞིན་བསྐྱར་ཞིབ་ཀྱིས་སློབ་གཉེར་ཁང་ལ་འབུལ་དགོས། སློབ་གཉེར་ཁང་ནས་ཆེད་མཁས་མི་སྣ་བཀོད་སྒྲིག་གིས་ཐ་མའི་ཞུས་དག་གྲུབ་རྗེས་འགོ་པས་མིང་རྟགས་བཀོད་པ་ན་ད་གཟོད་རྒྱུགས་ཤོག་དཔར་ཆོག་པ་ཡིན། དེ་ལྟ་ནའང་། དགེ་ལུགས་རྒྱུགས་སྤྲོད་ཆེན་མོའི་རྒྱུགས་ཤོག་ལ་དེ་འདྲའི་ཞིབ་ཚགས་ཀྱི་གོ་རིམ་ཞིག་ཕལ་ཆེར་བརྒྱུད་མེད་དམ་སྙམ། རྒྱུ་མཚན་རྒྱུགས་ཤོག་ཁོ་རང་གིས་ཁ་གྲག་འདུག
༡༠ ལོ་རྒྱུས་སྦྱང་བའི་དགོས་པ་དེ་སྔོན་རབས་རྟོག་པའི་ཆེད་ཙམ་དུ་འཁྱེར་ན་དགོས་དོན་མི་འགྲུབ་སྟེ། ལོ་རྒྱུས་ཀྱི་གཞུང་གང་དང་གང་སྦྱངས་ཀྱང་དམིགས་པ་དེ་མ་འོངས་འབྱུང་འགྱུར་ལ་གཏོད་དགོས་ཤིང་། གནད་ཀྱི་འབབ་ས་དེ་ད་ལྟའི་གནས་བབ་ཀྱི་སྟེང་ནས་འཚོལ་དགོས་ལུགས་ནི་འཛམ་གླིང་གི་ལོ་རྒྱུས་སྨྲ་བའི་མཁས་པ་ཆེན་པོ་དག་གིས་གསུངས་པ་དེ་བཞིན་ཡིན་ལ། ཁོང་ཅག་གིས་མཛད་པའི་ལོ་རྒྱུས་བསྟན་བཅོས་གྲགས་ཆེ་བ་རྣམས་འཛམ་བུ་གླིང་གི་མ་འོངས་ལམ་སྟོན་དུ་འཛིན་བཞིན་ཡོད་ན། རྒྱུགས་ཤོག་འདིའི་སྟེང་དུ་ད་ལྟའི་གནས་བབ་དང་མ་འོངས་འབྱུང་འགྱུར་གྱི་གནད་དོན་ལ་མནོ་བསམ་གཏོང་བྱེད་ཀྱི་ལྡེ་མིག་ཅིག་རྙེད་དཀའ་ཙམ་དུ་གདའ་འོ། །
མཇུག་ཏུ་ད་དུང་རེ་བ་གཞན་ཞིག་ཡོད་པ་ནི་ཆོས་འབྱུང་གི་རྒྱུགས་དེ་ཚད་སྤར་ནས་ལོ་རྒྱུས་ཀྱི་རྒྱུགས་སུ་བསྒྱུར་རྒྱུ་དེར་དོན་སྙིང་ཆེན་པོ་ལྡན་ནམ་སྙམ།
གུར་མགོན་སྐྱབས་ཀྱིས་མཚོ་སྔོན་དགེ་ཐོན་སློབ་གྲྭ་ཆེན་མོ་ནས༢༠༡༤ལོའི་ཟླ༡༠པའི་ཚེས༡༥ཉིན་ལ་དད་གུས་དང་བཅས་ཏེ་ཞུས་པ་ལགས།


text:
|
ཀྲུང་གོ་བོད་ཀྱི་དྲ་བའི་འཕྲིན། ཟླ1པོའི་ཚེས25ཉིན་གྱི་སྔ་དྲོར། མཚོ་སྔོན་ཞིང་ཆེན་སྐབས་བཅུ་གསུམ་པའི་མི་དམངས་འཐུས་མི་ཚོགས་ཆེན་གྱི་གྲོས་ཚོགས་ཐེངས་དང་པོ་མཚོ་སྔོན་ཞིང་ཆེན་ཚོགས་འདུ་ལྟེ་གནས་སུ་གཟབ་རྒྱས་ངང་ཚོགས་མགོ་བརྩམས། ཝང་གོ་ཧྲེང་གིས་ཚོགས་ཆེན་ལ་མགོ་འཛིན་མཛད་ཅིང་། ཝང་ཅན་ཅུན་གྱིས་མཚོ་སྔོན་ཞིང་ཆེན་མི་དམངས་སྲིད་གཞུང་གི་ཚབ་མཛད་ནས་སྲིད་གཞུང་བྱ་བའི་སྙན་ཞུ་ཕུལ།
ཝང་གོ་ཧྲེང་གིས་ཚོགས་ཆེན་ལ་མགོ་འཛིན་མཛད་བཞིན་པ།
ཝང་ཅན་ཅུན་གྱིས་མཚོ་སྔོན་ཞིང་ཆེན་མི་དམངས་སྲིད་གཞུང་གི་ཚབ་མཛད་ནས་སྲིད་གཞུང་བྱ་བའི་སྙན་ཞུ་ཕུལ་པ།
ཞིང་ཆེན་སྐབས་བཅུ་གསུམ་པའི་མི་དམངས་འཐུས་མི་ཚོགས་ཆེན་གྱི་གྲོས་ཚོགས་ཐེངས་དང་པོར་ཞུགས་དགོས་པའི་འཐུས་མི392ཡོད་པ་དང་། འཐུས་མི386དངོས་སུ་ཚོགས་ཐོག་ཏུ་འབྱོར་ཡོད་དེ། ཁྲིམས་ལུགས་ཀྱིས་གཏན་ཁེལ་བྱས་པའི་མི་གྲངས་དང་མཐུན།
སྔ་དྲོའི་དུས་ཚོད9ཡི་སྟེང་། བརྗིད་ཉམས་ཀྱི་རྒྱལ་གླུའི་ཁྲོད་ཚོགས་ཆེན་དངོས་སུ་མགོ་བརྩམས།
ཚོགས་ཆེན་གྱི་ལག་བསྟར་ཀྲུའུ་ཞི་དང་ཀྲུའུ་ཞི་ཚོགས་པའི་རྒྱུན་ལས་ཀྲུའུ་ཞི་ཝང་གོ་ཧྲེང་གིས་ཚོགས་ཆེན་ལ་མགོ་འཛིན་མཛད།
ཀྲུའུ་ཞི་ཚོགས་པའི་རྒྱུན་ལས་ཀྲུའུ་ཞི་ལིའུ་ཉིང་དང་ཝང་ཞའོ། མགོན་པོ་བཀྲ་ཤིས། ཐིན་ཅ་ཚའེ། ཀྲང་ཞི་མིང་། ཝང་ཡུས་ཡན། ཡུས་ཚུང་ལེ། མཱ་ཅི་ཞའོ། ཅུས་ཞིན་ཡུང་། ཀྲང་ཀོང་རུང་། མཱ་ཝེ་བཅས་ཀྲུའུ་ཞི་སྟེགས་བུའི་མདུན་གྲལ་དུ་བཞུགས་ཡོད།
སྔ་དྲོའི་ཚོགས་ཆེན་ལ་བསྡོམས་པས་གྲོས་རིམ་གསུམ་ཡོད་དེ། གཅིག་ནི་ཧྲིན་ཀྲང་ཝང་ཅན་ཅུན་གྱིས་སྲིད་གཞུང་གི་བྱ་བའི་སྙན་ཞུ་ཕུལ་བ་དང་། གཉིས་ནི2017ལོའི་མཚོ་སྔོན་ཞིང་ཆེན་གྱི་རྒྱལ་དམངས་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འཆར་གཞི་ལག་བསྟར་བྱས་པའི་གནས་ཚུལ་དང2018ལོའི་འཆར་གཞི་འཆར་ཟིན་གྱི་སྙན་ཞུ་ལ་གྲོས་ཞིབ་བྱེད་པ། གསུམ་ནི་མཚོ་སྔོན་ཞིང་ཆེན་གྱི2017ལོའི་ནོར་སྲིད་སྔོན་རྩིས་ལག་བསྟར་བྱས་པའི་གནས་ཚུལ་དང2018ལོའི་ནོར་སྲིད་སྔོན་རྩིས་འཆར་ཟིན་གྱི་སྙན་ཞུ་ལ་གྲོས་ཞིབ་བྱེད་པ་བཅས་ཡིན།
ཝང་ཅན་ཅུན་གྱིས་ཞིང་ཆེན་མི་དམངས་སྲིད་གཞུང་གི་ཚབ་མཛད་དེ་ཚོགས་ཆེན་ལ་སྲིད་གཞུང་གི་བྱ་བའི་སྙན་ཞུ་ཕུལ། སྙན་ཞུ་བསྡོམས་པས་ཁག་གསུམ་དུ་དབྱེ་ཡོད་དེ། གཅིག འདས་པའི་ལོ་ལྔའི་རིང་གི་བྱ་བར་ཕྱིར་ལྟ་བྱེད་པ། གཉིས། མ་འོངས་པའི་ལོ་ལྔའི་རིང་གི་བྱ་བར་སྤྱིའི་བཀོད་སྒྲིག་བྱེད་པ། གསུམ། 2018ལོའི་གཙོ་གནད་བྱ་བར་བཀོད་སྒྲིག་བྱེད་པ།
ཝང་ཅན་ཅུན་གྱིས་བཤད་རྒྱུར། 2017ལོ་ནི་མཚོ་སྔོན་གྱི་ལོ་རྒྱུས་སྟེང་ཧ་ཅང་སྤྱིར་བཏང་མིན་པའི་ལོ་ཞིག་ཡིན་ཏེ། ང་ཚོས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་བསྡུ་བར་བསུ་མ་བྱས་པར་མ་ཟད། ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱེད་པ་དེ་སྒུལ་ཤུགས་སུ་བཟུང་སྟེ། ཞིང་ཆེན་ཏང་གི་འཐུས་མི་ཚོགས་ཆེན་ཐེངས་བཅུ་གསུམ་པའི་སྟེང་གཏན་འབེབས་བྱས་པའི་ཇུས་གཞི་བཀོད་སྒྲིག་ལྟར། ཞིང་ཆེན་ཡོངས་ཀྱི་རིགས་སོ་སོའི་མི་དམངས་ལ་མཐུན་སྒྲིལ་དང་རྒྱབ་རྟེན་བྱས་ནས་བརྟན་འཇགས་ཁྲོད་འཕེལ་རྒྱས་བརྩོན་ལེན་བྱེད་པའི་བྱ་བའི་སྤྱིའི་ཐབས་ལམ་རྒྱུན་འཁྱོངས་དང་། འཕེལ་རྒྱས་ཀྱི་འདུ་ཤེས་གསར་པ་རྒྱུན་འཁྱོངས་བྱས་ཏེ། མཁོ་སྤྲོད་ཕྱོགས་ཀྱི་སྒྲིག་གཞི་རང་བཞིན་གྱི་བཅོས་བསྒྱུར་གཙོ་བོར་བཟུང་ནས་བསྒྱུར་བ་བཞི་ལ་བརྟེན་ནས་ཏན་ཏན་ཏིག་ཏིག་བཞིའི་བླང་བྱ་གལ་ཆེན་དངོས་འབེབས་བྱེད་པར་སྐུལ་འདེད་བཏང་ཞིང་། འཕར་སྣོན་བརྟན་འཇགས་སུ་གཏོང་བ་དང་བཅོས་བསྒྱུར་ལ་སྐུལ་འདེད་བྱེད་པ། སྒྲིག་གཞི་ལེགས་སྒྲིག་བྱེད་པ། དམངས་འཚོར་ཕན་འདོགས་པ། སྐྱེ་ཁམས་ལ་སྲུང་སྐྱོབ་བྱེད་པ། ཉེན་ཁ་འགོག་པ་སོགས་ཀྱི་བྱ་བ་སྣ་ཚོགས་གཅིག་གྱུར་གྱིས་སྤེལ་བས། ཞིང་ཆེན་ཡོངས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་སྤྱིའི་ཆ་ནས་བརྟན་བརླིང་དང་བརྟན་འཇགས་ཁྲོད་འཕེལ་རྒྱས་བྱུང་། ས་ཁུལ་གྱི་ཐོན་སྐྱེད་སྤྱིའི་རིན་ཐང་སྒོར་དུང་ཕྱུར2642.8ལ་སླེབས་ཤིང་། ལོ་སྔོན་མ་ལས7.3%འཕར།སྡོད་དམངས་ཡོངས་ཀྱི་མི་རེའི་ཆ་སྙོམས་ཀྱིས་བཀོལ་ཆོག་པའི་ཡོང་འབབ9.8%འཕར། སྡོད་དམངས་ཀྱི་འཛད་སྤྱོད་རིན་གོང་འཕར་ཚད1.5%རུ་ཚོད་འཛིན་བྱས་ཡོད་པ་དེ་དག་ལོ་བཅུ་གཉིས་ཀྱི་རིང་ལ་ཆེས་དམའ་བའི་ཚད་དུ་སླེབས་ཡོད་དེ། ཞིང་ཆེན་མི་དམངས་འཐུས་མི་ཚོགས་ཆེན་སྐབས་བཅུ་གཉིས་པའི་གྲོས་ཚོགས་ཐེངས་དྲུག་པས་གཏན་འབེབས་བྱས་པའི་དམིགས་འབེན་དང་ལས་འགན་ཡོངས་སུ་ལེགས་འགྲུབ་བྱུང་།
ཝང་ཅན་ཅུན་གྱིས་ནན་གྱིས་བསྟན་དོན། མ་འོངས་པའི་ལོ་ལྔའི་བྱ་བ་བཟང་བོར་བསྒྲུབ་སྐབས། ང་ཚོས་ཏང་གི་ཚོགས་ཆེན་ཐེངས་བཅུ་དགུ་པའི་དགོངས་དོན་ལག་བསྟར་དོན་འཁྱོལ་དང་དངོས་འབེབས་བཟང་བོ་བྱེད་པ་དང་། ཞི་ཅིན་ཕེན་གྱི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པའི་མཛུབ་ཁྲིད་འོག མཚོ་སྔོན་ཞིང་ཆེན་ཏང་གི་འཐུས་མི་ཚོགས་ཆེན་ཐེངས་བཅུ་གསུམ་པའི་ཇུས་གཞི་བཀོད་སྒྲིག་ལྟར། ཏང་གིས་དཔལ་འབྱོར་བྱ་བར་འགོ་ཁྲིད་བྱེད་པ་རྒྱུན་འཁྱོངས་དང་བརྟན་འཇགས་ཁྲོད་འཕེལ་རྒྱས་བརྩོན་ལེན་བྱེད་པའི་བྱ་བའི་སྤྱིའི་ཐབས་ལམ་རྒྱུན་འཁྱོངས་བྱེད་པ་དང་། འཕེལ་རྒྱས་ཀྱི་འདུ་ཤེས་གསར་བ་རྒྱུན་འཁྱོངས་བྱས་ཏེ་སྤུས་ཚད་དང་པོར་འཇོག་པ་དང་ཕན་འབྲས་གཙོ་བོར་འཛིན་རྒྱུ་རྒྱུན་འཁྱོངས་བྱེད་པ། མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་ཕྱོགས་རྒྱུན་འཁྱོངས་བྱེད་པ། འདོན་སྤྲོད་ཕྱོགས་ཀྱི་སྒྲིག་གཞི་རང་བཞིན་གྱི་བཅོས་བསྒྱུར་གཙོ་བོར་འཛིན་པ་རྒྱུན་འཁྱོངས་བྱེད་དགོས་ཤིང་། རང་རྒྱལ་གྱི་སྤྱི་ཚོགས་འགལ་བ་གཙོ་བོ་བསྒྱུར་བ་དེ་མཚོ་སྔོན་གྱི་མཚོན་བྱེད་བྱེ་བྲག་དང་སྦྲེལ་ནས།ཧུར་ཐག་སྒོས་མི་དམངས་ཀྱིས་མཛེས་སྡུག་ལྡན་པའི་འཚོ་བར་བཅངས་པའི་རེ་སྒུག་གསར་བ་སྐོང་བར་བྱེད་པ། གཅིག་གྱུར་སྒོས་གནས་ལྔ་གཞི་གཅིག་གི་སྤྱིའི་བཀོད་སྒྲིག་ལག་བསྟར་བྱེད་པ་དང་མཐུན་སྦྱོར་སྒོས་ཁྱོན་ཡོངས་བཞིའི་འཐབ་ཇུས་བཀོད་སྒྲིག་ལག་བསྟར་བྱེད་པར་སྐུལ་འདེད་དང་། ཏན་ཏན་ཏིག་ཏིག་བཞིའི་བླང་བྱ་གལ་ཆེན་ཁྱོན་ཡོངས་ནས་དོན་འཁྱོལ་བྱེད་པ་དང་། བསྒྱུར་བ་བཞི་གཙོར་བཟུང་ནས་ལག་བསྟར་བྱེད་པ། ལོ་ལྔའི་འཆར་འགོད་བཅུ་གསུམ་པ་ཕྱོགས་ཡོངས་ནས་ལེགས་འགྲུབ་བྱེད་པ། རྒྱལ་ཡོངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་ལེགས་འགྲུབ་ཡོང་བ ་བྱས་ནས།རྐང་འཛུགས་ས་གསར་བ་ནས་སྔར་ལས་འབྱོར་ཕྱུག་དང་དཔལ་ཡོན། འཆམ་མཐུན། མཛེས་སྡུག་བཅས་ཀྱི་མཚོ་སྔོན་གསར་བ་འཛུགས་སྐྲུན་བྱེད་དགོས།
ཝང་ཅན་ཅུན་གྱིས་མཇུག་མཐར་ནན་གྱིས་བསྟན་དོན། འཕེལ་རྒྱས་ཀྱི་ལམ་བུ་གསར་པར་སྐྱོད་པ་དང་། མི་དམངས་ཀྱི་རེ་སྒུག་གསར་བར་ཁ་ཕྱོགས་པའི་སྐབས་སུ། ང་ཚོས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དར་ཆ་མཐོན་པོར་སྒྲེང་ནས་བློ་མཐུན་ཞི་ཅིན་ཕེན་སྲོག་ཤིང་ཡིན་པའི་ཏང་ཀྲུང་དབྱང་གི་མཐའ་འཁོར་དང་ཞིང་ཆེན་ཏང་ཨུའི་མགོ་ཁྲིད་འོག་མཐུན་སྒྲིལ་དམ་ཟབ་བྱས་ཏེ་ཐོག་མའི་ཕུགས་འདུན་མི་བརྗེད་པ་དང་། འགན་འཁྲི་ཡིད་ལ་འཛིན་པ། བསམ་པ་གཅིག་མཐུན་གྱིས་རྒྱལ་ཡོངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་དང་། སྔར་བས་འབྱོར་ཕྱུག་དང་། དཔལ་ཡོན། འཆམ་མཐུན། མཛེས་སྡུག་བཅས་ཀྱི་མཚོ་སྔོན་གསར་བ་འཛུགས་སྐྲུན་བྱེད་པར་འབད་འཐབ་ལྷོད་མེད་བྱེད་དགོས།
ཀྲུའུ་ཞིའི་སྟེགས་བུའི་སྟེང་ད་དུང་རིན་ཆེན་རྒྱལ་དང་། ཝང་ཡུས་པའོ། ཡན་ཅིན་ཧའེ། རྡོ་རྗེ་རབ་བརྟན། མུའུ་ཏུང་ཧྲེང་། སྟག་འབུམ་ཐར། སུའུ་ཉིང་། དབང་མོ། ཚའོ་ཝུན་ཧུའུ། ཚའོ་ཧུང་། ཁོང་ཡུང་། ཀའོ་ཧྭ། ཧན་ཅན་ཧྭ། ཝང་ལེ་མིང་། དབྱང་ཧྥུན་ཁྲུན། ཐེན་ཅིན་ཁྲེང་། ཝང་ཞའོ་ཆིན། ཝང་ཞའོ་ཡུང་། པའོ་དབྱི་ཀྲི། རིན་ཆེན་རྣམ་རྒྱལ། མཱ་ཀྲི་ཝེ། མཱ་ཁྲང་ཆིན། ཀྲང་ཧྲོའུ་ཁྲེང་། ཅི་རེན་ཧྥུན། གཟིམ་ཁང་། ཁྲེང་མིང་ཀའོ། ཡན་པོ། ངག་དབང་བསོད་ནམས། ལིས་ཙའེ་ཡོན་སོགས་མགོ་ཁྲིད་བཞུགས་ཡོད།
ཞིང་ཆེན་སྲིད་གྲོས་སྐབས་བཅུ་གཉིས་པའི་གྲོས་ཚོགས་ཐེངས་དང་པོར་ཞུགས་ཡོད་པའི་ཨུ་ཡོན་ཡོངས་ཚོགས་འདུར་ཟུར་ཞུགས་བྱས། །
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-5-22 16:11 , Processed in 0.275912 second(s), 21 queries .


text:
རྒྱ་ནག་གཞུང་གིས་ཤར་ཏིར་གུ་སི་ཐན་ནམ་ཞིན་ཅིང་དུ་དཔལ་འབྱོར་གྱི་སླུ་བྲིད་ལ་བརྟེན་ནས། ཡུ་གུར་མི་རིགས་དང་རྒྱ་རིགས་ཕན་ཚུན་གཉེན་སྒྲིག་བྱེད་རྒྱུར་སྐུལ་སློང་བྱེད་ཀྱིན་པ་དང་། སྲིད་ཇུས་དེ་ནི་ཉིན་ལྟར་ཛ་ཇེ་དྲག་ཏུ་འགྲོ་བཞིན་པའི་མི་རིགས་ཀྱི་དྲག་པོའི་ལས་འགུལ་ཞི་ལྷོད་ཡོད་སླད་དམིགས་པ་གསལ་བོ་རེད།
རིགས་ཚོགས་སྡེབ་གསོད་དང་མི་རིགས་ཕན་ཚུན་གཉེན་སྒྲིག་སོགས་གདུག་རྩུབ་ཆེ་བའི་གཏུམ་དྲག་བྱ་སྤྱོད་དང་སྲིད་ཇུས་ལ་བརྟེན་ནས་རྒྱ་རིགས་ལས་གཞན་པའི་མི་རིགས་རིགས་ཚོགས་རྩ་མེད་དང་མཚུངས་སྒྱུར། མ་མཐའ་ཡང་ས་ཁུལ་ཞི་འཇགས་ཡོད་ཐབས་བྱེད་སྲོལ་འདི་ནི། རྒྱ་ནག་དེང་གཞུང་གི་དེ་རིང་གི་གསར་གཏོད་ཅིག་མིན་ལ། དེ་ནི་ལོ་ངོ་༡༨༠༠འི་ཡར་སྔོན་གྱི་རྒྱལ་ཁབ་གསུམ་ཞེས་པའི་དུས་རབས་སུ་ཚཱོ་ཚཱོ་ཡི་གསར་གཏོད་དང་ལག་ལེན་དུ་བསྟར་མྱོང་བའི་གཞན་རིགས་རྩ་མེད་དུ་གཏོང་བའི་སྲིད་ངན་གཡོ་ཇུས་ཤིག་རེད།
ཉེ་བའི་དུས་སུ་སིན་ཁྲོན་ཀྱི་ཇག་དཔོན་ཀྲའོ་ཨེར་ཧྥིན་གྱིས་བོད་ཤར་ཕྱོགས་མཐའ་མཚམས་སུ་མི་རིགས་ཕན་ཚུན་གཉེན་སྒྲིག་ལ་སླུ་བྲིད་དང་སྐུལ་སློང་གི་སྲིད་ཇུས་སྤེལ་ཡོད་པ་ཇི་བཞིན། ཡི་གུར་བས“ཝང་འདྲེ་བུ”ཞེས་འབོད་པའི་དམག་དཔོན་ཝང་ཀྲིན་གྱིས་ཤར་ཏིར་གུ་སི་ཐན་དུ་ཡི་གུར་བ་སྡེབ་གསོད་བྱས་ཡོད་པ་རེད། འཛམ་གླིང་གང་སར་རིགས་ཚོགས་མཚུངས་སྒྱུར་གྱི་དོན་དག་བྱུང་མྱོང་ཡོད། ཡིན་ན་ཡང་། དེ་དག་མང་ཆེ་བ་རང་བྱུང་མཚུངས་སྒྱུར་ལས་བྱུང་བ་ཤར་སྟག་རེད། དམིགས་ཡུལ་ཡོད་པ། རྩ་འཛུགས་ཡོད་པ། འཆར་གཞི་ཡོད་པའི་སྒོ་ནས། རྒྱལ་ཁབ་ཀྱི་སྟོབས་ཤུགས་བཀོལ་ནས་མི་རིགས་རིགས་ཚོགས་གཞན་རྣམས་བཙན་དབང་གིས་མཚུངས་སྒྱུར་བྱེད་མཁན་རྒྱ་ནག་དམར་ཤོག་གཞུང་ཁོ་ན་མ་གཏོགས་ཉི་མའི་འོད་ཀྱིས་ཁྱབ་ས་ན་གཉིས་པ་ཞིག་མེད།
བཙན་སྐུལ་གྱི་བྱེད་སྟངས་དེ་ནི་བོད་དང་ཤར་ཏིར་གུ་སི་ཐན་གྱི་ཆེ་མུའུ་རྫོང་སུ་གཏན་འབེབས་དང་ལག་བསྟར་བྱས་དང་བྱེད་ཀྱིན་པའི་སྲིད་ཇུས་གསར་བ་དེ་རེད། ཉེ་བའི་ལོ་ཤས་སུ། བོད་ཁུལ་ཡོངས་སུ་རྒྱ་ནག་གི་དབང་བསྒྱུར་ལ་ངོ་རྒོལ་གྱི་ལས་འགུལ་རིགས་རབ་དང་རིམ་པ་བྱུང་ཡོད་པ་དང་། ཤར་ཏིར་གུ་སི་ཐན་དུའང་ཡི་གུར་བ་དང་རྒྱ་རིགས་བར་དྲག་པོའི་འགལ་ཟླ་བསྟུད་མར་བྱུང་ཡོད། དེའི་སྟབས་ཀྱིས་མི་རིགས་ཀྱི་འགལ་ཟླ་དང་། ས་ཁུལ་བདེ་འཇགས་ཡོང་ཐབས་སུ་མི་རིགས་ཕན་ཚུན་གཉེན་སྒྲིག་གིས་མཚོན་སྲིད་ཇུས་མང་པོ་ཞིག་མངོན་གསལ་དོད་པོས་བོད་དང་ཤར་ཏིར་གུ་སི་ཐན་ས་ཁུལ་དུ་སྤེལ་གྱིན་ཡོད།
ད་ལོའི་ཕྱི་ཟླ་དྲུག་པའི་ཚེས་༡༨ཉིན། བོད་རང་སྐྱོང་ལྗོངས་ཟེར་བའི་དམར་ཤོག་དྲུང་ཆེ་ཁྲིན་ཆོན་ཀོའུ་ཡིས་མི་རིགས་ཕན་ཚུན་གཉེན་སྒྲིག་ལས་གྲུབ་པའི་ཁྱིམ་ཚང་༡༩འི་བཞུགས་མོལ་ཚོགས་འདུ་ཟེར་བ་ཞིག་གི་སྟེང་དུ། མི་རིགས་ཕན་ཚུན་གཉེན་སྒྲིག་ནི་བོད་དུ་ཁ་བྲལ་འཐབ་རྩོད་སྤེལ་རྒྱུའི་འགྱུར་མེད་སྲ་བརྟན་གྱི་འགན་སྲུང་དེ་ཡིན་ལ། ད་ལྟ་ཕྱོགས་སོ་སོས་བློ་རིགས་གསར་བ་དང་རྣམ་པ་གསར་བ་འཚོལ་ཞིབ་བྱས་ནས། མི་རིགས་ཕན་ཚུན་གཉེན་སྒྲིག་བྱེད་རྒྱུར་ཧུར་ཐག་འབད་ཐག་གིས་སྐུལ་འདེད་བྱེད་དགོས་ཞེས་ནན་གྱིས་བརྗོད་ཡོད་པ་དང་ཆབས་ཅིག སྤྱི་ཚོགས་ཡོངས་སུ་མི་རིགས་ཕན་ཚུན་གཉེན་སྒྲིག་ལ་སྐུལ་འདེད་དང་རྒྱབ་སྐྱོར་གྱི་ཁོར་ཡུག་བསྐྲུན་ཏེ། མི་རིགས་ཕན་ཚུན་གཉེན་སྒྲིག་ལས་གྲུབ་པའི་ཁྱིན་ཚང་དེ་དག་ལ། ཆབ་སྲིད་ཐད་གོ་གནས་ཡོད་པ། དཔལ་འབྱོར་ཐད་ནས་ཁེ་ཕན་ཡོད། སྤྱི་ཚོགས་སྟེང་གུས་བཀུར་ཡོད་པ་བྱས་ནས་གཟི་བརྗིད་དང་། སྤོབས་པ། བདེ་སྐྱིད་ཀྱི་ཚོར་བ་སྐྱེ་བར་བསྐྲུན་དགོས་ཞེས་བརྗོད་ཡོད་པ་མ་ཟད། ད་དུང་རྒྱལ་ཁབ་ཀྱི་འབྲེལ་ཡོད་ཁྲིམས་ལུགས་དང་ཆབ་སྲིད་ལ་གཞིར་བཟུང་ནས། བོད་ལྗོངས་ཀྱི་དངོས་ཡོད་གནས་སྟངས་ལ་གཞིགས་ནས་མི་རིགས་ཕན་ཚུན་གཉེན་སྒྲིག་ལ་སྐུལ་མ་ཐེབས་པའི་ཁེ་ཕན་ཅན་གྱི་དམིགས་བསལ་སྲིད་ཇུས་གཏན་འབེབ་བྱེད་དགོས་ལ། ཕན་ཆེའི་སྲིད་ཇུས་དེའི་ཁོངས་སུ་སློབ་གྲྭ་འགྲོ་བ། ལས་ཀར་ཞུགས་པ། ལས་རིགས་གསར་འཛུགས། དམར་ཤོག་ཚོགས་པར་ཞུགས་པ། དམག་ནང་ཞུགས་པ་སོགས་ཀྱི་ཐད་ཕྱོགས་སུ་ལྷུང་བའི་དམིགས་བསལ་གཟིགས་སྐྱོང་གི་སྲིད་ཇུས་འཛིན་དགོས་ཞེས་ཀྱང་བརྗོད་འདུག
ཕྱི་ཟླ་༩ཚེས་༣ཉིན། ཤར་ཏིར་གུ་སི་ཐན་ཆེ་མུའུ་རྫོང་གི་གཞུང་འབྲེལ་དྲྭ་ཚུགས་སུ་བཀོད་པའི་གནས་ཚུལ་ནང་། མི་རིགས་ཕན་ཚུན་གཉེན་སྒྲིག་ལས་གྲུབ་པའི་ཁྱིམ་ཚང་ལ་ལོ་རེར་སྒོར་མོ་༡༠༠༠༠འི་བྱ་དགའ་གནང་རྒྱུ་དང་། བྱ་དགའ་དེ་བསྟུད་མར་ལོ་ལྔ་ལ་གནང་རྒྱུ་ཡིན་ཞིང་། ཆ་རྐྱེན་ནི་བཟའ་མི་ཕྱོགས་གཉིས་ཀའི་གཅིག་གྲངས་ཉུང་མི་རིགས་༥༥འི་ནང་གི་གཅིག་དང་། ཕྱོགས་གཅིག་ངེས་པར་དུ་རྒྱ་རིགས་ཡིན་དགོས་པ་དེ་རེད། བྱ་དགའ་སྒོར་༡༠༠༠༠ལས་གཞན་ད་དུང་ཕན་བདེའི་རིགས་ལ། ཕན་ཚུན་གཉེན་སྒྲིག་བྱས་པའི་ཁྱིམ་ཚང་གི་མི་རེ་རེར་ལོ་རེའི་སྨན་ཡོན་བསྡོམས་པའི་སྒོར་༢༠༠༠༠ཀྱི་རོགས་སྐྱོར་གནང་རྒྱུ་དང་། བྱིས་པ་བྱིས་སྐྱོང་ཁང་ནས་མཐོ་འབྲིང་མཐར་ཕྱིན་བར་སློབ་ཡོན་མི་དགོས་པ། ལས་རིགས་སློབ་གྲྭར་འགྲོ་མཁན་ཚོར་མ་མཐའ་ཡང་ལོ་རེར་སྒོར་༣༠༠༠གི་སློབ་ཡོན་གནང་སྤྲོད་དང་། སློབ་ཆེན་ལ་འགྲོ་མཁན་ཚོར་ལོ་རེར་སྒོར་༥༠༠༠གི་སློབ་ཡོན་གནང་སྤྲོད་བྱེད་རྒྱུ་ཡིན་ལུགས་གསལ་བསྒྲགས་བྱས་ཡོད་འདུག
བོད་དང་ཡི་གུར་བ་གཙོ་བོར་གྱུར་བའི་གྲངས་ཉུང་མི་རིགས་ཚོར་སླུ་བྲིད་དང་སྐུལ་སློང་། འཇིགས་སྐུལ་དང་བཙན་དབང་མཉམ་བཀོལ་གྱིས་མི་རིགས་ཕན་ཚུན་བར་གཉེན་སྒྲིག་བྱེད་དུ་འཇུག་པའི་སྲིད་ཇུས་དེ་དག་གི་སྙན་ཞིང་འཇེབས་ལ་མཛེས་ཤིང་ཡིད་དབང་འགུག་པའི་ཕྱི་ལྤགས་དེ་ཕུད་ཚེ། ཤུལ་ན་ལྷག་ཡོད་པ་ནི་རྒྱ་སྒྱུར། མཚུངས་སྒྱུར། མི་རིགས་རྩ་མེད་ལས་ཅི་ཡང་མེད།
གསོལ་རས་ཆེན་པོ་སྟེར་ས་ན་དཔའ་པོ་བྱུང་ངེས་ཡིན་པ་བཞིན། མི་རིགས་ཀྱི་ལ་རྒྱ་དང་མ་འོངས་པར་བསམ་བློ་མི་གཏོང་མཁན། འོ་མ་ཡོད་ན་མ་རུ་རྩི་བའི་མི་ངན་ཁེ་བཟང་མ་གཏོགས་མི་བསམ་པའི་སྐབས་འཚོལ་བ་གང་མང་ཞིག་བྱུང་སྲིད་ལ། དེ་ཡང་སྤྱི་ཚོགས་གང་སར་ཡོད་པ་ཞིག་ཡིན་པས་་དེར་ཧང་སངས་དགོས་དོན་ཅི་ཡང་མེད། ཡིན་ན་ཡང་། མི་རིགས་ཕན་ཚུན་གཉེན་སྒྲིག་གི་སྲིད་ཇུས་དེའི་ཕག་ལ་སྦས་པའི་དམིགས་ཡུལ་ངོ་མ་དེ་ཤེས་རྒྱུ་གལ་ཆེན་པོ་རེད།
ནང་ཆོས་ལ་དད་ཅིང་དཔའ་བོར་དུང་བའི་གངས་ཅན་རིགས་ཚོགས་འདི་ཕར་བལྟས་ཚོད་ཀྱིས་འགྱུར་མེད་མཁྲེགས་པོ་རྡོ་འདྲ་འདྲ་ཞིག་ཏུ་སྣང་ཡང་དོན་གྱིས་དེ་འདྲ་མིན། དཔེར་ན། ཨོ་སི་ཊི་རེ་ལའེ་ཡཱའི་མོར་བྷེན་ལཱ་ཊི རའོ་བྷེ་སློབ་ཆེན་གྱི་རྒྱ་ནག་གི་མི་རིགས་སྲིད་ཇུས་ལ་ཉམས་ཞིབ་མཁན་སྐུ་ཞབས་རྗེམ་སི ལའེ་བྷོལ་ཌི་ཡིས་ཞིབ་འཇུག་ལྟར་ན། ཡི་གུར་བའི་ནང་མི་རིགས་གཞན་དང་གཉེན་སྒྲིག་བྱེད་མཁན༡%དང། བོད་རིགས་ཁྲོད ༨%ཡིན། གྲངས་ཀ་དེ་བདེན་ན། ད་ལྟ་བོད་ཆོལ་གསུམ་བོད་མི ༦༠༠༠༠༠༠ཁྲོད། མི་རིགས་གཞན་དང་གཉེན་སྒྲིག་བྱས་ཟིན་པ ༤༨༠༠༠༠ཡོད་དགོས། དེ་བཞིན་དུ། བོད་རང་སྐྱོང་ལྗོངས་ཀྱི་དམར་ཤོག་དྲུང་ཆེ་ཁྲིན་ཆོན་ཀོའུ་ཡིས་གསང་བ་ཕྱིར་བཏོན་པར་གཞིགས་ན། ༢༠༠༨ ལོ་ནས་༢༠༡༣ ལོའི་བར། བོད་རྒྱ་གཉེན་སྒྲིག་བྱེད་མཁན་གྱི་མི་ ༤༧༩༥ བྱུང་ཡོད་པས། ལོ་རེར་༡༠༠༠མ་ཟིན་ཙམ་བྱུང་ཡོད་ཅིང་། གྲངས་ཀ་འདི་ནི་བོད་རང་སྐྱོང་ལྗོངས་ཁོ་ན་རེད། གཞན་ཨ་མདོ་དང་ཁམས་ཁུལ་དུ་བོད་མི་རྒྱ་རིགས་དང་གཉེན་སྒྲིག་བྱས་ཡོད་མཁན་དེ་ལས་མང་མིན་ན་ཉུང་ཡིན་རྒྱུ་མ་རེད་བསམ་བྱུང་། ད་དུང་བཤད་རིན་ཡོད་པ་ཞིག་ལ། འཕར་ཚད་དེ་ནི་གསོལ་རས་མེད་པའི་སྐབས་སུ་བྱུང་བ་རེད།
ཤར་ཏིར་གུ་སི་ཐན་གྱི་སའི་ཆགས་ཚུལ་ནི་བྱེ་ཐང་དང་རི་སྒང་མང་ཞིང་། མངའ་ཁོངས་རྒྱ་ཁྱོན་གྱིས་རྒྱ་ནག་གི་མངའ་ཁོངས་ཀྱི་དྲུག་ཆའི་གཅིག་ཟིན་ཡོད། མི་འབོར་ཕྱི་ལོ་༡༩༤༩ལོའི ༤༣༠༠༠༠༠ ལྷག་ནས་དེ་རིང ༡༡༠༠༠༠༠༠༼ ཕྱི་ལོ་༢༠༠༠ལིའི་མི་འབོར་ཞིབ་བཤེར་གྱི་གྲངས་ཀ༽ལྷག་ལ་འཕར་ཡོད་པ་དང་། འཕར་ཚད་ནི་ལྡབ་གཉིས་དང་ཕྱེད་ཀ་རེད། བོད་ཀྱི་མི་འབོར་འདས་པའི་ལོ་༦༠ལྷག་གི་རིང་། འཕར་མེད་པ་མ་ཟད། ད་དུང་ཇེ་ཉུང་དུ་འགྲོ་བཞིན་ཡོད།
གང་ལྟར། ད་ལྟའི་རྒྱ་ནག་གཞུང་གི་གྲངས་ཉུང་མི་རིགས་ཐད་ཀྱི་སྲིད་ཇུས་རིགས་ཁོང་ཚོས་ནམ་རྒྱུན་བཤད་ཀྱིན་པའི“སྤྱི་ཚོགས་སྣ་མང་ཅན”དང་། “མི་རིགས་སྣ་འཛོམས་ཅན”། “གཞི་གཅིག་སྣ་མང་ཅན”སོགས་དང་མཐུན་མིན་ལ་མ་བལྟས་པར། “ཡང་དག་པའི་མེས་རྒྱལ་གྱི་ལྟ་བ”དང་། “མི་རིགས་ལྟ་བ”གཅེས་པར་བཟུང་ནས་ཀྲུང་ཧྭ་མི་རིགས་སླར་གསོ་བྱེད་པའི་ཞི་ཅིན་ཕེང་གི“ཀྲུང་གོའི་རྨི་ལམ”ཁྲོད། བོད་དང་ཡི་གུར་མི་རིགས་ཀྱིས་མི་རིགས་སླར་གསོ་མི་ནུས་ཀྱང་མགོ་མི་འཁོར་རྒྱུ་དང་། མི་རིགས་ཀྱི་ངོ་བོ་མ་བརླག་པར་གནས་ཐབས་སུ་བསམ་བློའི་ལངས་ཕྱོགས་མ་ནོར་བ་ཞིག་འཛིན་རྒྱུ་ནི་ཁ་ཚ་དགོས་གཏུག་གི་ལས་དེ་རེད་བསམ་བྱུང་།


text:
ཀྲུང་གོ་བོད་ཀྱི་དྲ་བའི་འཕྲིན། ཉེ་ཆར་མཚོ་སྔོན་ཞིང་ཆེན་གྱི་འབྲེལ་ཡོད་མི་སྣ་རྒྱལ་ཡོངས་ཀྱི་ས་གནས་སོ་སོར་སོང་སྟེ་ཚོང་འགུག་ནང་འདྲེན་གྱི་འོས་སྦྱོར་ཚོགས་འདུ་སྤེལ་བར་མ་ཟད། ཀོང་ཀྲོའུ་དང་ཝུའུ་ཧན་སོགས་ས་ཆ་ནས་སྤྱི་ཚོགས་ཀྱི་ལས་རིགས་ཁག་ལ་སྐབས་བཅོ་བརྒྱད་པའི་མཚོ་སྔོན་ཉོ་ཚོང་ངོ་འཕྲད་གྲོས་མོལ་ཚོགས་འདུའི་གདན་ཞུ་ཡི་གེ་ཕུལ།
མིག་སྔའི་བར། གན་རྒྱ་བཞག་པའི་རྣམ་གྲངས448ནང་གི་རྣམ་གྲངས439དངོས་འབེབས་བྱས་པ་དང་། མ་དངུལ་སྒོར་དུང་ཕྱུར523.99འབྱོར། རྣམ་གྲངས་ཀྱི98﹪ཁ་ཆད་ལྟར་བྱས་པ་དང་། ལས་མགོ་བརྩམས་ཚད75.2﹪དང་མ་དངུལ་འབྱོར་ཚད28.83﹪རེད།
གཞི་གྲངས་ལྟར་ན། ད་ལོའི་དུས་ཚིགས་དང་པོའི་ནང་རང་ཞིང་གིས་སྤྱིར་བཏང་གི་བཟོ་ལས་ཐད་ལ་མ་དངུལ་སྒོར་དུང་ཕྱུར68.7བཏང་བས། ན་ནིང་གི་དུས་མཉམ་དང་བསྡུར་ན12.1﹪འཕར།
ཞིང་ཆེན་དཔལ་འབྱོར་དང་ཆ་འཕྲིན་ཨུ་ཡོན་ལྷན་ཁང་གིས་འདོན་སྤྲོད་བྱས་པའི་གཞི་གྲངས་ལྟར་ན། ད་ལོའི་དུས་ཚིགས་དང་པོར། རང་ཞིང་གི་ཟི་ལིང་དང་མཚོ་ནུབ། མཚོ་ཤར་བཅས་གཙོ་གནད་ས་ཁུལ3གྱི་སྤྱིར་བཏང་རང་བཞིན་གྱི་བཟོ་ལས་ཐད་ལ་མ་དངུལ་བཏང་ཚད་མགྱོགས་མྱུར་སྒོས་འཕར་ནས་སོ་སོར་སྒོར་དུང་ཕྱུར31.3དང་། སྒོར་དུང་ཕྱུར25.6 དང་སྒོར་དུང་ཕྱུར11བཅས་ལེགས་འགྲུབ་བྱས་པས། ན་ནིང་གི་དུས་མཉམ་དང་བསྡུར་ན3.9﹪དང26.6﹪དང8.7﹪འཕར། ལས་རིགས་ཀྱི་ཐད་ནས་བལྟས་ན། རང་ཞིང་གི་བཟོ་སྐྲུན་ལས་རིགས་མུ་མཐུད་དུ་མགྱོགས་མྱུར་སྒོས་འཕར་བཞིན་ཡོད་དེ། དུས་ཚིགས་དང་པོར་མ་དངུལ་སྒོར་དུང་ཕྱུར66.6ཡོངས་འགྲུབ་བྱས་པས། ན་ནིང་གི་དུས་མཉམ་དང་བསྡུར་ན18.3﹪འཕར། དེའི་ནང་ཟས་རིགས་ལས་སྣོན་དང་མདོག་ལྡན་ལྕགས་རིགས། རྫས་འགྱུར་བཟོ་ལས་ལ་སོགས་པའི་ལས་རིགས་ཐད་མ་དངུལ་གཏོང་ཚད་ཅུང་མགྱོགས་ལ། དེར་བཏང་བའི་མ་དངུལ་སོ་སོར་སྒོར་དུང་ཕྱུར5.6དང་། སྒོར་དུང་ཕྱུར14.2 དང་སྒོར་དུང་ཕྱུར15བཅས་ལེགས་འགྲུབ་བྱུང་བས། ན་ནིང་གི་དུས་མཉམ་དང་བསྡུར་ན38.3﹪དང་། 90.5﹪དང17.9﹪བཅས་འཕར། གཏེར་འདོན་ལས་རིགས་ཐད་མ་དངུལ་སྒོར་དུང་ཕྱུར3.2བཏང་བས། ན་ནིང་གི་དུས་མཉམ་དང་བསྡུར་ན46.2﹪གྱིས་མར་ཆག རྡོ་སོལ་དང་མདོག་ནག་ལྕགས་རིགས། མདོག་ལྡན་ལྕགས་རིགས། རྡོ་སྣུམ་དང་རང་བྱུང་སོལ་རླངས་བཅས་ཀྱི་ལས་རིགས་ཐད་མ་དངུལ་འཇོག་ཚད་རྒྱུད་མཐུད་སྒོས་མར་ལྷུང་།
ཟླ3པའི་ཟླ་མཇུག་བར། རང་ཞིང་གིས་ལག་ཏུ་བསྟར་བའི་གསར་སྐྲུན་འགག་སྒྲོལ་བཟོ་སྐྲུན་བརྒྱ་དང་བསྒྱུར་བཀོད་མཐོར་འདེགས་བཟོ་སྐྲུན་རྣམ་གྲངས་བརྒྱའི་ནང་གི་རྣམ་གྲངས116ཡང་བསྐྱར་ལས་མགོ་བརྩམས་པ་དང་། ཡང་བསྐྱར་ལས་མགོ་བརྩམས་ཚད58﹪ཡིན། ན་ནིང་གི་དུས་མཉམ་དང་བསྡུར་ན་བརྒྱ་ཆའི་ཆ3.7འཕར་ཏེ་འཕར་གནས་གསར་པ་སྐོར་ཞིག་ཆགས་བཞིན་ཡོད། །
རྩོམ་སྒྲིག་པ། མཁའ་མཚོ་སྐྱིད།


text:
ལོ་ངོ་སྟོང་ཕྲག་བརྒྱུད་པ་ཡི། དེང་གི་གནའ་གྲོང་སྔར་བས་མཛེས།
བོད་ལྗོངས་ཉིན་རེའི་ཚགས་པར་།
| 2017-02-20 15:21:55
འདི་ནི་རྒྱལ་རྩེ་རྫོང་དུ་གནས་པའི་དཔལ་འཁོར་ཆོས་སྡེའི་སྒོ་མང་མཆོད་རྟེན་ཡིན་པ།
རང་ལྗོངས་སུ་གནའ་བོའི་གྲོང་ཁྱེར་དང་གྲོང་ཚོ་མང་ལ། དེ་དག་ལས་ལོ་རྒྱུས་ཀྱི་འཕེལ་རིམ་མངོན་པར་མཚོན་པ་དང་། ལྷག་པར་དུ་ཀྲུང་གོ་གསར་བ་དབུ་བརྙེས་པ་ནས་བཟུང་། རྒྱལ་ཁབ་དང་སྲིད་གཞུང་གིས་རྒྱབ་སྐྱོར་འོག་ཏུ་སྔ་རྗེས་སུ་ཉམས་གསོ་དང་བསྐྱར་སྐྲུན་གནང་མཐར། དེང་གི་ཆར་ཡང་ས་མཐོ་འདི་རུ་སྐྱེ་སྟོབས་ཀྱི་དཔལ་འབར་བཞིན་མཆིས།
ལོ་རྒྱུས་རིག་གནས་ཀྱི་གྲགས་ཅན་གྲོང་རྡལ་གྱི་མཚན་སྙན་ཐོབ་པའི་རྒྱལ་རྩེར་རྒྱུན་རིང་བའི་ལོ་རྒྱུས་དང་འོད་སྟོང་འཕྲོ་བའི་རིག་གནས་ཀྱི་རྗེས་ཤུལ་ཡོད་པ་མ་ཟད། དེ་སྔའི་བོད་ཀྱི་གྲོང་ཁྱེར་གསུམ་པའི་མཚན་སྙན་ཡོད་ལ། བོད་ཀྱི་གནའ་བོའི་ཚོང་ལམ་བསྡུས་མདོ་གལ་ཆེན་ཞིག་ཀྱང་རེད། རྒྱལ་རྩེར་ངོ་མཚར་ཆེ་བའི་དཔལ་འཁོར་ཆོས་སྡེ་དང་། ཕ་ལྷ་གཞིས་ཀ རྫོང་རིའི་དབྱིན་འགོག་གནའ་ཤུལ་བཅས་ཡོད་པས། 1994ལོར་རྒྱལ་སྲིད་སྤྱི་ཁྱབ་ཁང་གིས་རྒྱལ་ཡོངས་ཀྱི་ཐེངས་གསུམ་པའི་ལོ་རྒྱུས་རིག་གནས་ཀྱི་གྲགས་ཅན་གྲོང་རྡལ་གྱི་མཚན་སྙན་སྤྲད་པ་རེད།
རྒྱལ་རྩེ་ནི་ཕོ་བྲང་རྒྱལ་མཁར་རྩེའི་བསྡུས་མིང་ཡིན་ཞིང་། ཡར་ཀླུང་གཙང་པོའི་ཡན་ལག་མྱང་ཆུ་གཙང་པོའི་གཡས་ངོས་སུ་གནས་པ་དང་རྫོང་མཁར་བཙུགས་ནས་མི་ལོ་600སོང་ཡོད། ས་གནས་དེ་ནི་དེ་སྔ་ས་སྐྱ་དང་། གྲོ་མོ། འབྲས་ལྗོངས། འབྲུག་ཡུལ་བཅས་ལ་སྐྱོད་སའི་ལམ་མདོར་འཁེལ་བས་ལོ་རྒྱུས་ཐོག་ཚོང་པ་དང་ཡུལ་སྐོར་བ་འདུ་འཛོམས་བྱ་ཡུལ་ཞིག་ཡིན་ལ། ལྷ་ས་དང་གཞིས་རྩེ་གཉིས་ཀྱི་འབྲེལ་ཟམ་དུ་གྱུར་པའི་བོད་ཀྱི་གནས་ཡུལ་གལ་ཆེན་ཞིག་རེད།
དུས་རབས་14པའི་དུས་འགོར་བསྐྲུན་པའི་རྫོང་རིའི་མཁར་རྫོང་ནི་རྫོང་རིའི་རི་སྐེད་ནས་རྩེ་མོ་བར་རི་དཔྱད་ལ་བལྟས་ནས་བསྐྲུན་པའི་ཕོ་བྲང་པོ་ཏ་ལ་དང་ཆ་འདྲ་བས་པོ་ཏ་ལ་ཆུང་བ་ཡང་ཟེར་སྲོལ་ཡོད། ས་གནས་དེ་གའི་དམངས་ཁྲོད་ཀྱི་ཤོད་སྲོལ་ལ་གཞིགས་ན། རྫོང་མཁར་དེ་ཕོ་བྲང་པོ་ཏ་ལ་དང་ཆ་མཚུངས་པ་ཞིག་སྐྲུན་ཆེད་མི་སྣ་ཆེད་གཏོང་བྱས་རུང་ཕོ་བྲང་པོ་ཏ་ལའི་འཛུགས་སྐྲུན་གྱི་ས་ཁྲ་མ་རག་སྟབས། བཟོ་སྐྲུན་ཆེ་མོ་བས་ལ་ཕུག་བརྐོས་ནས་འདྲ་བཟོ་བྱས་ཏེ་འཁྱེར་ཡོང་། བོད་ཀྱི་མཁའ་རླུང་སྐམ་ཤས་ཆེ་བས་རྒྱལ་རྩེར་སླེབས་སྐབས་ལ་ཕུག་སྐམ་པོར་གྱུར་ཏེ་རྫོང་རིའི་མཁར་རྫོང་གི་གཞི་ཁྱོན་ཆུང་ངུ་ཆགས་པའི་ཤོད་སྲོལ་ཡོད། རྫོང་རིའི་མཐོ་ཚད་ལ་རྒྱ་མཚོའི་ངོས་ལས་སྨི་4181ཡོད་ཅིང་། མཁར་རྫོང་ནང་རྫོང་གི་གཞུང་ལས་སྒྲུབ་ས་དང་། མཆོད་ཁང་། ལྷ་ཁང་དང་མཛོད་ཁང་སོགས་ཡང་འདུག གཟར་ཚད་ཆེ་བའི་རྡོ་སྐས་བརྒྱུད་ནས་རྩེ་མོར་འཛེག་ཆོག་པ་དང་མཁར་རྫོང་ཧྲིལ་པོ་གྱང་གིས་བསྐོར་ཡོད་ལ། གྱང་གི་ནང་ངོས་སུ་མཆོད་རྟེན་དཀར་པོ་དང་ཚོས་གཞི་སྣུམ་པའི་ལྷ་ཁང་ཡང་ཡོད། མཁར་རྫོང་གི་གྱང་མཐུག་ལ་མཐོ་བ་དང་། སྒེའུ་ཁུང་ཧ་ཅང་ཆུང་ཆུང་བཟོས་ཡོད། མཁར་རྫོང་གི་རྩེ་མོར་འཛེགས་ན་ཕྱོགས་བཞི་མཚམས་བརྒྱད་མཐོང་ཐུབ་པས་སོ་ལྟ་བྱ་ཡུལ་ལེགས་པོ་ཞིག་རེད། ད་ཆ་མཁར་རྫོང་དེར་ཡོད་པའི་མངོན་གསལ་དོད་ཤོས་ནི་མེ་སྒྱོགས་འཇོག་སྟེགས་ཀྱི་རྗེས་ཤུལ་དང་། མདེའུ་ཕོག་ཤུལ་གྱིས་ཁེངས་པའི་གྱང་རོ། དབྱིན་འགོག་བཀོད་འདོམས་པུའུ་ཡི་སྡོད་གནས་བཅས་རེད།
1904ལོའི་ཟླ་5པའི་ཟླ་སྟོད་དུ་དབྱིན་ཇིས་རྒྱལ་རྩེར་བཙན་འཛུལ་བྱས་པས། རྫོང་རིའི་སྟེང་དུ་དམག་དམངས་མཉམ་སྒྲུབ་ཀྱིས་མེ་སྒྱོགས་འཇོག་ས་བསྐྲུན་པ་དང་བོད་མདའ་དང་། ལག་འབོམ། གྲི་སོགས་གྲ་སྒྲིག་བྱས་ནས་ཉིན་མཚན་གསུམ་དམར་འཛིང་དྲག་པོ་བྱས་མཐར། མང་སྣེ་ཉུང་གིས་མ་བརྟེན་པར་རྒྱལ་ཁ་ཤོར་བ་དང་། ཤི་ཡང་དགྲ་ལ་མགོ་མི་སྒུར་བའི་ཆོད་སེམས་བརྟན་པོས་འཐབ་འཛིང་པ་ལྷག་མ་རྣམས་རྫོང་རིའི་གཡང་གཟར་ནས་མཆོངས་ཏེ། ཚེ་སྲོག་དང་ཁྲག་དྲོན་ལ་བརྟེན་ནས་དཔའ་ཉམས་ལྡན་པའི་དབྱིན་འགོག་ལོ་རྒྱུས་གསར་རྩོམ་བྱས་པ་རེད། 1961ལོར་རྫོང་རིའི་དབྱིན་འགོག་རྗེས་ཤུལ་དེ་རྒྱལ་སྲིད་སྤྱི་ཁྱབ་ཁང་གིས་རྒྱལ་ཡོངས་ཀྱི་གཙོ་གནད་རིག་དངོས་སྲུང་སྐྱོབ་ཚན་པར་གཏན་འཁེལ་བྱས་པ་དང་1996ལོར་ཀྲུང་དབྱང་དྲིལ་བསྒྲགས་པུའུ་ཡིས་རྒྱལ་ཡོངས་ཀྱི་རྒྱལ་གཅེས་རིང་ལུགས་ཀྱི་སློབ་གསོའི་རྟེན་གཞི་བརྒྱའི་གྲས་སུ་བཅུག་པ་རེད།
མི་རྣམས་གཙང་ཁུལ་དུ་སྐྱོད་སྐབས། དགོན་པའི་ནང་མཆོད་རྟེན་ཡོད་པ་དང་། མཆོད་རྟེན་གྱི་ཁྲོད་དུ་དགོན་པ་གནས་ཤིང་། དགོན་པ་དང་མཆོད་རྟེན་གཅིག་ལ་གཅིག་རྟེན་དུ་གནས་པའི་རྒྱལ་རྩེའི་དཔལ་འཁོར་ཆོས་སྡེ་མི་མཇལ་ཐབས་མེད་ཡིན་ཅིང་། སྐུ་འབུམ་ཆེ་མོ་བཀྲ་ཤིས་སྒོ་མང་མཆོད་རྟེན་དེ་ནི་རྒྱལ་རྩེའི་ཆོས་རྒྱལ་རབ་བརྟན་ཀུན་བཟང་འཕགས་དགུང་ལོ་སུམ་ཅུ་སོ་དགུ་སྟེ། སྤྱི་ལོ་1427ལོར་ཡུམ་གྱི་དགོངས་རྫོགས་སུ་དམིགས་ནས་ཐོག་མའི་རྨང་བཏིང་ནས་བསྐྲུན་པ་ཞིག་ཡིན་པ་དང་། མཐོ་ཚད་ལ་སྨི་32ཡོད་པའི་བང་རིམ་བུམ་པ་དང་བཅས་བརྗིད་ཉམས་ཀྱིས་ཕྱུག་ཅིང་། ལྷ་ཁང་77དང་། སྒོ་108 སྐུ་འབུམ་དང་ལྡན་པའི་མཆོད་རྟེན་འགྲན་པའི་ཟླ་དང་བྲལ་བ་ཞིག་ཡིན་ལ། ད་བར་སྲུང་སྐྱོབ་ལེགས་ཤོས་བྱུང་བའི་མཆོད་རྟེན་གྱི་རྒྱལ་པོ་ལྟ་བུ་ཞིག་ཀྱང་རེད།
ཕ་ལྷ་གཞིས་ཀ་ནི་བོད་ཀྱི་སྐུ་དྲག་ཆེ་ཁག་ཕ་ལྷ་ཁྱིམ་རྒྱུད་ཀྱི་མ་གཞིས་ཡིན་ཞིང་། མིང་ཆ་ཚང་ལ་ཕ་ཇོ་ལྷ་ཁང་ཟེར། དེ་རྒྱལ་རྩེ་རྫོང་གྲོང་གི་ལྷོ་ཕྱོགས་ཀྱི་སྤྱི་ལེ་2ཀྱི་སར་གནས་ཡོད་པ་དང་། སྤྱིའི་འཛུགས་སྐྲུན་གྱི་རྒྱ་ཁྱོན་སྨི་ངོས་གྲུ་5357་ཡོད་པ་རེད། 1994ལོར་བོད་རང་སྐྱོང་ལྗོངས་སྲིད་གཞུང་གིས་ཕ་ལྷ་གཞིས་ཀ་ལྗོངས་ཡོངས་ཀྱི་གཙོ་གནད་རིག་དངོས་སྲུང་སྐྱོབ་ཚན་པར་བཞག་པ་དང་། 1996ལོར་ལྗོངས་ཡོངས་ཀྱི་རྒྱལ་གཅེས་རིང་ལུགས་ཀྱི་སློབ་གསོའི་རྟེན་གཞིར་བདམས། 2012ལོར་རྒྱལ་ཡོངས་ཀྱི་རིག་དངོས་སྲུང་སྐྱོབ་སྡེ་ཚན་དུ་ཚུད་ཡོད། ཕ་ལྷ་གཞིས་ཀ་ནི་མིག་སྔར་སྲུང་སྐྱོབ་ལེགས་ཤོས་བྱུང་བའི་སྐུ་དྲག་གི་གཞིས་ཀ་ཞིག་ཡིན་པས། རྩ་བའི་ཆ་ནས་དེ་སྔའི་རྣམ་པ་རང་སོར་གནས་ཡོད།
ཕ་ལྷ་གཞིས་ཀ་ནི་ལོ་ངོ་400ལྷག་ཙམ་གྱི་ལོ་རྒྱུས་ལྡན་པའི་གནའ་བོའི་སྐུ་དྲག་གི་ཁྱིམ་རྒྱུད་ཅིག་ཡིན་ཞིང་། ཁྱིམ་རྒྱུད་དེའི་མིས་བོད་ས་གནས་སྲིད་གཞུང་གི་རྩིས་དཔོན་དང་། མདའ་དཔོན། མགྲོན་གཉེར་ཆེ་མོ་སོགས་ཀྱི་གོ་གནས་འཁུར་མྱོང་ཡོད། དུས་རབས་བཅུ་དགུ་པའི་དུས་མཇུག་ཏུ་སླེབས་སྐབས། ཕ་ལྷ་ཁྱིམ་རྒྱུད་ལ་གཞིས་ཀ་37དང་། ས་ཞིང་མུའུ་ཁྲི་1.5ལྷག་ཙམ། འབྲོག་ར་12ལ་ཕྱུགས་ཟོག་མགོ་གྲངས་14000དང་། ཞིང་བྲན་3000ལྷག་ཙམ་བཅས་ཡོད་པས། བོད་ཀྱི་སྐུ་དྲག་ཆེ་ཁག་12གྱི་གྲས་ཤིག་རེད། གཞིས་ཀ་དེར་ཤག་འཁོར་དང་བཅས་ཐོག་བརྩེགས་གསུམ་ཡོད་པའི་ནང་ཚོམས་ཆེན་དང་། མགྲོན་ཚོམས་ཁང་། ཆོས་ཁང་། ན་བཟའ་ཁང་། ནང་བཟན་སྡོད་ས་ལེ་ལག་དང་བཅས་པར་ཁྱོན་ཁང་མིག་82ཡོད། ཕ་ལྷ་གཞིས་ཀའི་རྩ་ཆེའི་དཔེ་ཆ་སོགས་ཉར་ཚགས་ལེགས་པོ་བྱུང་ཡོད་པ་དང་། གཟིམ་ཁང་ནང་གསེར་དངུལ་ཟངས་ཆས་མང་པོ་ཡོད་ལ། འགྲེམས་ཁང་དུ་སྐབས་དེའི་གཞིས་ཀའི་སྦྱིན་བདག་གིས་ལུས་པའི་ཟས་རིགས་དང་ལྟོ་སྣོད་རྩ་ཆེན་ཡོད་ལ། གྲགས་ཅན་ཆུ་ཚོད་དང་། ཐ་མག ཨ་རག སྨན་རྫས། གནས་ཐང་ཆེ་བའི་གྱོན་གོས། ད་དུང་འདྲ་པར་གསུམ་སོགས་ཡོད་པ་དག་ལས། སྐབས་དེའི་རྒྱས་སྤྲོས་ཀྱི་འཚོ་བའི་རྣམ་པ་ཟབ་མོ་དག་དེང་གི་མི་རྣམས་ལ་ངོ་སྤྲོད་བྱེད་པ་དང་གཉིས་སུ་མེད། ཕ་ལྷ་གཞིས་ཀ་གནས་ཡུལ་དཔལ་འབྱོར་ལྷུན་པོ་གྲོང་ཚོ་ཡང་གནའ་ཉམས་དོད་ལ་ཡུལ་གྱི་བཀོད་པ་ལེགས་པ་དང་དེང་རབས་ཀྱི་ཉམས་འགྱུར་ཟབ་པས། 2015ལོར་རྒྱལ་ཁབ་ནས་བོད་ཀྱི་དེང་རབས་གྲོང་གསར་གྱི་མཚན་སྙན་སྤྲད་པ་རེད།
རྒྱ་མཚོའི་ངོས་ལས་མཐོ་ཚད་སྨི་4020ཙམ་གྱི་སར་ཆགས་པའི་རྒྱལ་རྩེ་ནི་ལོ་རྒྱུས་ཐོག་ཚོང་ལས་དར་ཁུལ་ཞིག་ཡིན་པ་མ་ཟད། མི་རིགས་ལག་ཤེས་བཟོ་ལས་དར་ཁྱབ་ཆེན་པོ་ཡོད་པའི་ཁྲོད། རྒྱལ་རྩེའི་བོད་རུམ་ནི་འཛམ་གླིང་གི་གྲགས་ཅན་རུམ་གྱི་ཐོན་རྫས་གསུམ་གྱི་ཡ་གྱལ་ཞིག་རེད། ད་དུང་ལོ་ངོ་600ལྷག་ཙམ་གྱི་ལོ་རྒྱུས་ལྡན་ཞིང་། རྟ་རྒྱུག་མདའ་འཕེན་གཙོ་བོར་བྱེད་པའི་རྒྱལ་རྩེའི་མདའ་མང་ནི། དེ་བས་མིང་གྲགས་ཆེ་ལ་ངོ་མཚར་ཅན་གྱི་དུས་ཆེན་ཞིག་རེད། དེས་མ་ཚད་རྒྱལ་རྩེར་ལྷ་མོ་དང་ཞབས་བྲོའི་རྣམ་གྲངས་ཀྱང་ཕུན་སུམ་ཚོགས་པོ་ཡོད།
མདོར་ན། མྱང་སྟོད་ཤེལ་དཀར་རྒྱལ་རྩེ་ནི་གནའ་ཤུལ་རིག་དངོས་མང་ལ་མི་རྣམས་ཀྱི་ཡུལ་སྲོལ་བཟང་པོར་གནས་པས། 2014ལོར་ཀྲུང་གོའི་རྫོང་མཛེས་ཤོས་ཀྱི་གྲས་སུ་ཚུད་པའི་གཏམ་བཟང་དེ་ནི་དཔའ་བོའི་མི་དམངས་ཚོར་བདག་པའི་གཡང་རྩེའི་སྟེང་གི་ཡས་སྒྲོན་ཞིག་རང་རེད། ད་ཆ་ཡུལ་སྐོར་དར་ཁྱབ་ཆེ་བའི་དུས་རབས་འདིར། ལོ་རྒྱུས་ཐོག་ཏུ་རིག་གནས་ཤུལ་བཞག་མང་བའི་རྒྱལ་རྩེ་ནི་བོད་དུ་ཡུལ་སྐོར་བྱེད་མཁན་གྱི་གདམ་ག་གཙོ་བོ་ཞིག་ཏུ་གྱུར་ཡོད་དེ། སྤྱི་ལོ་2015ལོར་ཆ་བཞག་ན། རྫོང་དེར་ཡུལ་སྐོར་བྱེད་མཁན་མི་ཐེངས་ཁྲི་ཚོ་8.45ཟིན་པ་དང་སྣེ་ལེན་ཡོང་འབབ་སྒོར་ཁྲི་ཚོ་2915.3ཟིན་པ་ནི། གནའ་བོའི་ཡུལ་ལུང་དེའི་ལོ་རྒྱུས་རིག་གནས་ཀྱིས་དེང་གི་མི་རྣམས་ལ་གཏོད་པའི་དཔལ་འབྱོར་གྱི་ཕན་འབྲས་ཤིག་རེད།
གནམ་མཚོའི་
གལ་ཆེའི་གསར་འགྱུར།
-
ལྗོངས་ཏང་ཨུད་འཐབ་ཕྱོཌ་གཅིག་གྱུར་པུའུ་ལ་ཆེད་དོན་རྣམ་གྲངས་ཀྱ...
བོད་ཀྱི་དམངས་འཚོ་འགན་ལེན་ཐད་མུ་མཐུད་ཚད་སྤོར་རྒྱ་སྐྱེད་བྱེད...
ཧོ་ཝུན་ཧའོ་ཡིས་ལྷ་ས་གྲོང་ཁྱེར་སྲིད་ཁྲིམས་ཀྱི་བརྟན་ལྷིང་སྲུ...
བོད་རང་སྐྱོང་ལྗོངས་མི་དམངས་འཐུས་མི་ཚོཌ་ཆེན་རྒྱུན་ལས་ཨུ་ཡོན...
བོད་ཀྱི་དམངས་འཚོ་འགན་ལེན་ཐད་མུ་མཐུད་ཚད་སྤོར་རྒྱ་སྐྱེད་བྱེད...
བརྙན་མཐོང་།


text:
སོག་རྫོང་།
དབྱིན་ཇིར་ SogDzong
ནང་དོན།
ཁོར་ཡུག[རྩོམ་སྒྲིག]
མགྲོན་ཁང་།[རྩོམ་སྒྲིག]
ལོ་རྒྱུས།[རྩོམ་སྒྲིག]
སོག་རྫོང་རེ་དཀར་སོག་གསུམ་གྱི་ལོ་རྒྱུས། ལོ་རྒྱུས་ཀྱི་ཡིག་ཚང་མ་སྔོག་པར་འོལ་ཚོད་ཤོད་མཁན་ཁག་གཅིག་གིས། སོག་པོའི་མི་རིགས་ལས་ཆད་ཚུལ་དང་། སེང་ལྕམ་འབྲུག་མོའི་འཁྲུངས་ཡུལ་ཡིན་སྐོར་སོགས་བྱིས་སྒྲུང་འདྲ་བོ་མང་པོ་ཞིག་གིས་ལོ་རྒྱུས་ཀྱི་དོན་དངོས་ཀྱི་ཞལ་རས་སྒྲིབ་བཞིན་ཡོད། དེ་ཡང་བོད་རྒྱལ་མ་བྱུང་བའི་སྔོན་མ་སང་སྤུན་དགུ་དུས་ནས་རེ་དཀར་སོག་གསུམ་གྱི་ཡུལ་སྡེ་འདི་ཡོད་སྐོར་མཁོད་པའི་ཡིག་ཆ་ཞིག་ཁོ་བོས་མཐོང་མྱོང་ཡོད་ཀྱང་། བསྐྱར་དུ་ལྟ་ཀློག་བྱེད་པའི་གོ་སྐབས་མ་ཤར་བས་འོལ་ཚོད་ཀྱིས་ལོ་རྒྱུས་ལ་ནག་ཐིག་འབེབས་འདོད་མེད། རེ་དཀར་སོག་གསུམ་གྱི་ས་ཡུལ་འདི་བོད་རྒྱལ་གནམ་རི་སྲོང་བཙན་བྱོན་པའི་ཡར་སྔོན་སུམ་པའི་ཁོངས་སུ་གཏོགས་ཅིང་། དེའི་སྐབས་སྟོད་མངའ་རིས་སྐོར་གསུམ་ཞང་ཞུང་གི་ཁོངས་དང་། བར་དབུས་གཙང་རུ་བཞི་སྤུར་རྒྱལ་བོད་ཀྱི་མངའ་ཁོངས། སྨད་མདོ་ཁམས་སྒང་དྲུག་སུམ་པ་དང། ལྡོང་བཅས་ཀྱི་མངའ་ཁོངས་སུ་གྱུར་ཡོད་པ་ལོ་རྒྱུས་ཁག་ལས་གསལ་ལ། དེ་རྗེས་ཆོས་རྒྱལ་སྲོང་བཙན་སྒམ་པོའི་དུས་༼བོད་ཆེན་པོའི་དུས་སྐབས་ལ་ཟེར་ལ༽སྟོད་ཞང་ཞུང་ནས་སྨད་རྒྱ་ནག་གི་བར་དབང་བསྒྱུར་སྐབས་བོད་ཆེན་པོའི་ཁོངས་སུ་གཏོགས། བོད་བསིལ་བུར་འཐོར་རྗེས་སོག་པོའི་དབང་ཤུགས་བོད་ལ་སླེབས་སྐབས་ཧོར་ཚོ་བཞི་བཅུ་ཞེ་གཉིས་ཟེར་བ་ཧོར་ཚོའི་ཁོངས་སུ་གཏོགས། དུས་ཕྱིས་རྒྱལ་དབང་ལྔ་པའི་སྐུ་དུས་སུ་གུ་ཤྲི་བསྟན་འཛིན་ཆོས་རྒྱལ་གྱི་བཙུན་མོས་དབང་རྡོ་རྗེ་ཕྲེང་བ་ཞུས་པའི་ཡོན་དུ་རེ་དཀར་སོག་གསུམ་ཕུལ་ཞིང་། རེ་དཀར་སོག་གསུམ་ཕུལ་རྗེས་ཧོར་ཚོ་སོ་དགུ་ཞེས་འབོད། རྒྱལ་དབང་མཆོག་དང་སྡེ་སྲིད་སངས་རྒྱས་རྒྱ་མཚོའི་སྐབས་ཙམ་ནས་རེ་དཀར་སོག་གསུམ་དེ་བོད་གཞུང་དགའ་ལྡན་ཕོ་བྲང་གི་གཞུང་སྡེ་རུ་བསྒྱུར་ནས་བོད་སྡེ་རེ་དཀར་སོག་གསུམ་ཟེར་བ་དེ་དུས་ཐོགས་ཡོད་འདུག སྤྱིར་ན་རེ་དཀར་སོག་གསུམ་འདི་སྲིད་འཛིན་ས་ཁུལ་མང་པོ་ཞིག་ལ་འགྱུར་བ་བྱུང་ཡོད་ཚོད་འདུག སྔོན་ཆན་མི་རྒན་རྣམས་ཀྱི་གཏམ་འགོ་ལ། རྒྱ་དུས་བོད་དུས་སོག་དུས་གསུམ་ཟེར་བ་དང་། ཡང་ཆེ་གཏམ་འདོན་སྐབས་སུ་རྒྱ་སྡེ་ནག་པ་ཚོ་དྲུག་གི་རྨིག་ཞབས་མར་རྡུང་གི་འཕྲ་ཁ་ཚ་ས། ཚོ་བ་སུམ་ཅུ་སོ་དགུ་ཡི་ར་རྩེ་ཡར་རྡུང་གི་རྭ་ཁ་ཚ་ས། བོད་སྡེ་རེ་དཀར་སོག་གསུམ་ནི་གོང་ས་ལྔ་པ་ཆེན་པོ་མཆོག་ནས་བཟུང་སྐྱབས་མགོན་སྐུ་ཕྲེང་རིམ་བྱོན་གྱི་མཆོད་སྡེ། མེ་ཏོག་པདྨ་དཀར་མོའི་ཚོམ་བུ། མདོ་སྟོད་བར་ཁམས་གྱི་ས་ཆ་འདི་རྟ་བྲ་ནག་ཞིག་ལ་ཚ་བཞག་ན་ཡ་ཐོད་དུང་གི་འཛི་ཐིག་ལྟ་བུ་ཡིན་པས། ལྷ་གཞན་དང་མི་འདྲ་སྐུ་མདོག་གསལ། ནོར་གཞན་དང་མི་འདྲ་གོང་ཐང་ཆེ་ཟེར་གྱི་ཡོད་པ་རེད། དེ་སྔོན་བོད་གཞུང་དགའ་ལྡན་ཕོ་བྲང་སྐབས་སུ་བོད་སྡེའི་ཉིང་ཁུ་ཡིན་པས་ཁྲལ་ཁྲིམས་ཡང་བཟོ་དང་ཞུ་དོན་བདག་སྤྲོད་གང་ཐད་ནས་ཐུན་མོང་མ་ཡིན་པའི་ཕྲན་བུ་དམིགས་བསལ་ཡོད་སྐད་འདུག སོག་པོའི་རྒྱལ་པོ་གོ་དན་ཁང་གིས་བོད་ཆོལ་ཁ་གསུམ་དེ་འགྲོ་མགོན་ཆོས་རྒྱལ་འཕགས་པར་ཕུལ་རྗེས་རེ་དཀར་སོག་གསུམ་མདོ་སྟོད་ཆོལ་ཁའི་ཁོངས་སུ་གཏོགས། སྐབས་དེའི་ཆོལ་ཁ་དབྱེ་འབྱེད་བྱེད་སའི་ས་མཚམས་ཏེ། སོག་ལ་སྐྱ་བོ་ནས་རྨ་ཆུ་ཁུག་པ་ཡན་མདོ་སྟོད་མི་ཡི་ཆོལ་ཁ་ཡིན་ཟེར་བ་ལྟར་སོག་ལ་སྐྱ་བོ་ནི་སོག་སྡེ་ནང་གི་ལ་ཞིག་གི་མིང་ཡིན་པ་ལོ་རྒྱུས་མཁས་པ་ཚོས་ཞལ་གཅིག་མཐུན་རེད། མདོ་ཁམས་ཆུ་བཞི་སྒང་དྲུག་དུ་བརྩི་སྐབས་རྔུལ་རྫ་ཟལ་མོ་སྒང་གི་ཁོངས་དང་། མདོ་སྟོད་ཤོད་ཆེན་བཅོ་བརྒྱད་ཀྱི་ཡ་གྱལ་སོག་ཤོད། རེ་ཤོད། དཀར་ཤོད་ཅེས་བགྲང་སྲོལ་ཡོད། རེ་ཤོད་ཟེར་བ་རོང་པོ་དང་། དཀར་ཤོད་ཟེར་བ་ཅུང་པ། སོག་ཤོད་ནི་སོག་རྫོང་ཏེ་བོད་སོག་པ་དེ་ཡིན་པ་དང་ཉེ་འགྲམ་ཁྱིམ་མཚེས་ནགས་ཤོད་དང༌། རྒྱལ་ཤོད་རྔུལ་ཤོད་སོགས་ཡོད་པ་རེད། ཕྱི་ལོ་༡༩༥༩ ནས་བཟུང་བོད་ཀྱི་རྒྱལ་ས་ལྷ་ས་ཤོར་རྗེས་རེ་དཀར་སོག་གསུམ་འདི་ཡང་རྒྱ་དམར་གུང་ཁྲན་ཏང་གི་དབང་འོག་ཏུ་ཚུད་དེ་རང་དབང་གི་ཉི་མ་དེ་ནས་ནུབ་པ་རེད། ས་བབ་ཆགས་ཚུལ་ནི་སོག་རྫོང་དེང་ནག་ཆུ་ས་ཁུལ་ནང་ནས་ཅུང་ཁ་དམའ་ཞིང་གནམ་གཤིས་སྙོམས་པའི་ས་ལ་བརྩི་བ་དང་སྤྱིར་བཏང་ཁྱོན་ཡོངས་ནས་བྱས་ན་ས་མ་འབྲོག་གི་ས་ཁུལ་ཡིན་རུང་རྔུལ་སོག་ཆུ་ཆེན་རྒྱུད་དུ་ཞིང་པ་ཤས་ཆེ་བ་དང་རེ་སྟོད་དང་། དཀར་སྟོད། སོག་པའི་ཁ་ལུང་བཅས་སུ་འབྲོག་པ་ཤས་ཆེ་བ་ཡོད། སོག་ནི་འབྲི་རུའི་བྱང་སྦྲ་ཆེན་གྱི་ལྷོ། སྙན་རོང་གི་ཤར་ལྷོ། དཔལ་འབར་གྱི་བྱང་ནུབ་ལ་གནས་ཡོད་པ་དང་ས་ཆ་འགའ་ཞིག་ནས་སྦྲ་ཆེན་དང་འབྲི་རུ་གཉིས་དང་སྦྲེལ་ནས་ཆགས་ཡོད་པ་རེད། རེ་དཀར་སོག་གསུམ་ཞེས་ཚོ་ཤོག་ཆེན་པོ་གསུམ་དེའི་ནང་གི་ཆགས་ཚུལ་ནི་དཀྱིལ་དུ་ཅུང་པ་དང་། ནུབ་ལ་སོག་པ། ཤར་དུ་རོང་པོ་བཅས་ཆགས་ཡོད་ལ་ལུང་པ་དེ་གསུམ་མཉམ་གཤིབ་ཏུ་ཆགས་ཡོད།། དཔྱད་གསུམ་ཚད་མའི་རིག་པ་མི་ལྡན་ཡང།། ཁུངས་ལྡན་ཡིག་ཆ་དག་ལ་ཞིབ་བྱས་ཏེ།། རང་མཉམ་གཞོན་སྐྱེས་རྣམས་ལ་ཕན་སླད་དུ།། རང་གི་གང་ནུས་སྲི་ཞུ་སྒྲུབ་པ་ལགས།།
མིང་ཐོགས་ཚུལ།[རྩོམ་སྒྲིག]
༄༅།།སོག་ཙན་དན་དགོན་ཏེ་སོག་ཤོད་དགའ་ལྡན་འཕེལ་རྒྱས་གླིང་གི་ལོ་རྒྱུས་རགས་བསྡུས།[རྩོམ་སྒྲིག]
༄༅།།སོག་ཙན་དན་དགོན་ཏེ་སོག་ཤོད་དགའ་ལྡན་འཕེལ་རྒྱས་གླིང་གི་ལོ་རྒྱུས་རགས་བསྡུས།
དེ་ཡང་ཡུལ་གངས་ཅན་གྱི་ལྗོངས་སུ་དབུས་གཙང་ཆོས་ཀྱི་ཆོལ་ཁ་མདོ་སྟོད་མི་ཡི་ཆོལ་ཁ་མདོ་སྨད་རྟ་ཡི་ཆོལ་ཁ་སྟེ་ཆོལ་ཁ་གསུམ་བོད་ཀྱི་ཡུལ་ཁམས་མདོ་སྟོད་ཤོག་ཆེན་བཅོ་བརྒྱད་ཀྱི་གོང་བ་སོག་ལ་སྐྱ་མོའི་ཉེ་ཞོལ་སོག་ཙན་དན་དགོན་ནམ་དགའ་ལྡན་འཕེལ་རྒྱས་གླིང་ཞེས་མཚན་སྙན་རླུང་ལྟར་གྲགས་པ་འདི་ཉིད་ཀྱི་སྔོན་གྱི་ལོ་རྒྱུས་རགས་ཙམ་བརྗོད་ན་དགོན་འདི་ཉིད་ཀརྨ་བཀའ་བརྒྱུད་ཀྱི་མེས་པོ་ཁམས་པ་དབུ་སེ་སམ་ཀརྨ་པ་དུས་གསུམ་མཁྱེན་པའི་སློབ་མ་ཇོ་བོ་གངས་དཀར་གྱིས་རབ་བྱུང་བཞི་པའི་ཆུ་འབྲུག་སྤྱི་ལོ་༡༢༣༢ལོར་ཕྱག་བཏབ། སོག་ཤོད་དགའ་ལྡན་འཕེལ་རྒྱས་གླིང་ཞེས་དང་མཚན་གཞན་ནས་བོས་ན་སྐྱ་ལོའི་མཁར་དམར་རྫོང་དྲུག་གམ་ཙན་དན་དགོན་དུ་གྲགས་པ་དེ་ཉིད་ཆགས་པའི་ས་ཡི་ལྟེ་བ་ནི་མདོ་སྟོད་ཤོག་ཆེན་བཅོ་བརྒྱད་ཀྱི་གོང་མ་གླིང་འབྲུག་མོ་འཁྲུངས་པའི་ཡུལ་ལྗོངས་ སྐྱ་ལོ་སྟོན་པའི་ཕ་ས་བྱང་ཕྱོགས་བྱེ་རི་ལྷུན་པོ་ སོག་གི་གླང་དཀར་དེའུ་ཡག་སོགས་མིང་དོན་མཚུངས་པ་ཡིན་ཞིང་དགོན་གནས་འདི་ཉིད་ནི་རྒྱལ་མཆོག་ལྔ་པ་ཆེན་པོས་ཕྱག་བཏབ་གནང་བའི་རྒྱུ་མཚན་ནི་སོག་པོ་གོ་ཤྲི་བསྟན་འཛིན་ཆོས་རྒྱལ་གྱིས་སོག་དམག་བོད་ལ་དྲངས་སྐབས་བཀའ་དགོན་དང་བོན་དགོན་རྣམས་བརྟུལ་རྗེས་སོག་མོ་ཆོས་རིན་ཆེན་ནས་རེ་དཀར་སོག་གསུམ་གྱི་སྡེ་རྣམས་རྒྱལ་མཆོག་ལྔ་པ་ཆེན་པོར་དབང་རྡོ་རྗེ་ཕྲེང་བ་ཞུས་པའི་དབང་ཡོན་དུ་ཕུལ་བས་རྒྱལ་མཆོག་ཉིད་ནས་རེ་ཤོད་དུ་རབ་བརྟན་དགོན་དང་དཀར་ཤོད་དུ་ཆོས་འཁོར་དགོན་སོག་ཤོད་དུ་འཕེལ་རྒྱས་གླིང་བཅས་དགོན་དགའ་ལྡན་རྣམ་གསུམ་གྲགས་པ་དེ་རྣམས་ཕྱག་བཏབ་མཛད་པའི་ནང་ཚན་སོག་ཤོད་ཙན་དན་དགོན་ཞེས་པ་འདི་ནི་བཀའ་དགོན་དང་བོན་དགོན་བདུན་གྱི་ཤུལ་ལྷག་གཅིག་བསྡུས་ལྟ་བུ་ཡིན་པ།
༡ བོན་གཡུང་དྲུང་གླིང་ཞེས་པ། ༢ བཀའ་དགོན་གྲྭ་ཕུག ༣ བཀའ་རྒྱ་མ་ཞེས་པ་རྙིང་དགོན། ༤ ཙན་དན་དགོན་ཞེས་ཨ་ནེའི་དགོན་པ། ༥ སོག་རོང་གཉན་སྡེ་དགོན། ༦ རྫ་སྟེམ་དགོན། ༧ སྐྱ་ལོའི་མཁར་དམར་རྫོང་དྲུག་གི་ཤུལ་དུ་འབྲོང་ངུར་དགོན་སོགས་བཀའ་དགོན་དང་བོན་དགོན་བདུན་མདོ་སྒྲིལ་གྱིས་རྒྱལ་དབང་མཆོག་ནས་བཀའ་ལུང་སྤྱི་བོར་ཕེབས་པའི་ལྷ་གདུང་སྐལ་བཟང་དབང་ལྡན་གྱི་བྱང་ཕྱོགས་བྱེ་རི་ལྷུན་པོ་སོགས་གོང་དུ་སྨོས་པའི་རི་བོ་གླང་པོ་ཆེ་ཉལ་སྟབས་དང་འདྲ་བའི་མཐར་གཡས་རི་ལ་བཀྲ་ཤིས་རྟགས་བརྒྱད་ཀྱི་རི་མོ་འཆར་བ་ཡོན་ཕྱོགས་སུ་དཔལ་འཁོར་ལོ་བདེ་མཆོག་གི་ཕོ་བྲང་མཚོན་པའི་རི་བོ་ཡོད་པ་རྒྱབ་ཏུ་སྲིན་མོ་གན་རྐྱལ་གྱི་དབྱིབས་སུ་གནས་པའི་ལག་མཐིལ་དུ་འཁོད་པ་མདུན་དུ་སོག་གི་སྨན་མོ་མཆེད་བདུན་དང་སོག་གི་གཡག་ལ་སེ་བོ་སོག་གི་གླང་དཀར་དེའུ་ཡག་སོག་གི་དགེ་བསྙེན་བྱང་ཆུབ་རྡོ་རྗེ་སོག་གི་ལྕགས་ཟམ་ཀརྨ་པའི་སྒྲུབ་ཕུག་སོག་གི་རྒྱལ་བ་རིགས་ལྔ་ཆུ་སྒྲོན་གཡུ་ཡི་ཕུག་པ་སོགས་གནས་རི་ཁྱད་པར་ཅན་སུ་ཕྱག་བཏབ་པའོ། དེ་ལྟ་བུའི་ཤུལ་དུ་དགོན་འདི་ཕྱག་བཏབ་ཚུལ་ནི་གོང་ས་ལྔ་པ་ཆེན་པོའི་བཀའ་ལྟར་གྲྭ་༦༠ནང་ཧོར་ཕྲུག་༣༠དང་། ཡུལ་ཕྲུག་༣༠ ཡོད་པའི་ཧོར་བོད་གཉིས་འཛིན་གྱི་དགོན་པ་ས་གནས་སྲིད་གཞུང་གི་ཕོགས་དགོན་ཨང་དང་པོ་དང་མ་དགོན་ཨང་གཉིས་པ་བོད་ལྗོངས་ཐོག་འཕེལ་རྒྱས་གླིང་གསུམ་ཞེས་སྟོད་གཉའ་རྣམ་ཞང་འཕེལ་རྒྱས་གྲྭ་ཚང་དང་ བར་གྱི་རྩེ་རྣམ་རྒྱལ་གྲྭ་ཚང་སྨད་ཀྱི་སོག་ཤོད་འཕེལ་རྒྱས་གླིང་གྲྭ་ཚང་བཅས་ཀྱི་ཡ་གྱལ་ཡིན་པའོ། ཡོང་ཁུངས་།བོད་ལྗོངས་རིག་གནས་དྲ་བ། རྩོམ་པ་པོ། རིན་ཆེན་གྱིས་བསྒྲིགས།
ཡུལ་ཚོ།[རྩོམ་སྒྲིག]
དུས་ཆེན།[རྩོམ་སྒྲིག]
མི་སྣ།[རྩོམ་སྒྲིག]
ངག་དབང་ཐར་པའི་་ལོ་རྒྱུས་མདོར་བསྡུས།
ངག་དབང་ཐར་པ་ནི། ཕྱི་ལོ་༡༩༨༠ ལོར་སོག་རྫོང་དུ་སྐྱེས་ནས་སོག་ཙན་དན་དགོན་དུ་ནང་ཆོས་དང་ཐུན་མོང་རིག་གནས་སྐོར་ལ་སློབ་སྦྱོང་དང། ཕྱི་ལོ་༡༩༩༦ ལོར་བཙན་བྱོལ་དུ་འབྱོར་ནས་གསོག་སྒར་སློབ་གྲྭ་རུ་ལོ་གསུམ་རིང་བོད་དབྱིན་གཉིས་ལ་སྦྱང་བརྩོན་བྱས།
ཕྱི་ལོ་༢༠༠༠ ལོ་ནས་༢༠༠༦ བར་ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་གི་ཡིག་ཚགས་སྡེ་ཚན་དང་གློག་ཀླད་དྲ་རྒྱའི་སྡེ་ཚན་གྱི་འགན་འཛིན་གཅིག་ལྕོགས་དང། ཞོར་དུ་སྐད་ཡིག་གཉིས་ལྡན་གྱི་དྲ་རྒྱ་དང་། དེབ་དང་དུས་དེབ་ཚགས་ཤོག་བཅས་མང་པོ་ཇུས་འགོད་བྱས་པ་སོགས་གློག་ཀླད་ཀྱི་ཤེས་བྱ་མང་པོར་རྒྱུས་མངའ་ཆེ་བའི་ཆེད་ལས་མི་སྣ་ཞིག་ཏུ་གྱུར་ཡོད།
ཕྱི་ལོ་༢༠༠༥ ནས་གཞིས་བྱེས་ལྷན་འཛོམས་དྲ་རྒྱའི་འགན་འཛིན་དང༌། རྩོམ་སྒྲིག་གི་འགན་ཁུར། དྷ་ས་བོད་ཀྱི་བརྡ་འཕྲིན་རིག་པའི་(DITG)ཚོགས་ཆུང་གི་ཚོགས་མི་དང༌། བོད་ཀྱི་གསར་འགོད་པའི་མཐུན་ཚོགས་ཀྱི་ཚོགས་མི་ཡང་བྱས།
ཕྱི་ལོ་༢༠༠༧ ལོར་བོད་མི་གནས་སྡོད་བྱེད་ཡུལ་ས་གནས་ཁག་ཏུ་ཁོར་ཡུག་སྐོར་གྱི་ཟབ་སྦྱོང་དང་གོ་རྟོགས་ཀྱི་ལས་འགུལ་སྤེལ་ཏེ་ཞོར་དུ་བོད་མིའི་གཞིས་ཆགས་ཁག་ལ་རྒྱུས་ལོན་བྱས། ཕྱི་ལོ་༢༠༠༩ ལོར་བོད་ཀྱི་སྐད་ཡིག་རྒྱུན་འཛིན་ཚོགས་པའི་གོ་སྒྲིག་འོག་ཆ་འཕྲིན་དང་དྲ་ཚིགས་ཀྱི་ལམ་ནས་བོད་ཡིག་བེད་སྤྱོད་གཏོང་ཐབས་སྐོར་གྱི་ཟབ་སྦྱོང་དང་། གཞིས་ཆགས་ཁག་ཅིག་ནང་གཞོན་སྐྱེས་རྣམས་ལ་གློག་ཀླད་དང་འབྲེལ་བའི་ཟབ་སྦྱོང་ཐེངས་ཁ་ཤས་སྤྲད།
ཕྱི་ལོ་༢༠༡༡ ལོར་བལ་ཡུལ་དུ་ཧི་མ་ལ་ཡའི་བང་ཆེན་གསར་ཤོག་འགོ་འཛུགས་དང་དེབ་སྐྱེལ་གྱི་འགན་ཁུར། དེ་བཞིན་རྒྱུན་དུ་བོད་ནང་གི་ཛ་དྲག་གནས་ཚུལ་དག་བརྒྱུད་ལམ་ཁག་ལ་མཁོ་སྤྲོད་ཀྱིས་རྒྱལ་སྤྱིའི་ཁྱོན་དུ་དྲིལ་བསྒྲགས་རྒྱ་གང་ཆེ་བྱས།
ད་ལྟ་སྐབས་བརྒྱད་པའི་དྷ་ས་ས་གནས་འཐུས་ཚོགས་ཀྱི་ཚོགས་གཙོ་དང་། སྐབས་༢༠ པའི་མདོ་ཁམས་ཆུ་བཞི་སྒང་དྲུག་གི་དྲུང་གཞོན། དྷ་ས་ཆུ་སྒང་དབུས་ཡན་ལག་ལས་ཁུངས་ཀྱི་འགན་འཛིན། དྷ་ས་ས་གནས་མདོ་ཁམས་ཆུ་བཞི་སྒང་དྲུག་གི་ཚོགས་གཙོ། སྦྲ་སོག་འབྲི་གསུམ་མཉམ་སྒྲིལ་སྐྱིད་སྡུག་གི་ཚོགས་གཙོ་བཅས་བྱེད་བཞིན་པ་དང་།
དེ་བཞིན་ཁ་བ་དཀར་པོ་དུས་དེབ་རྩོམ་སྒྲིག་ཁོངས་མི་དང་། སྦྲ་སོག་འབྲི་གསུམ་དུས་དེབ་ཀྱི་རྩོམ་སྒྲིག་པ། སྐབས་༢༠ པའི་ཆུ་སྒང་ལོ་རྒྱུས་རྩོམ་སྒྲིག་པའི་ཁོངས་མི།
ཕྱི་ལོ་༢༠༠༦ ནས་ཁ་བ་དཀར་པོ་བོད་ཀྱི་རིག་གཞུང་སྲི་ཞུ་ཁང་གི་འཛིན་སྐྱོང་འགན་འཛིན་དང་། བོད་ཀྱི་བང་ཆེན་དྲ་རྒྱའི་དོ་དམ་པ་དང་གསར་འགོད་པ་བཅས་ཀྱི་འགན་ཁུར་བཞིན་པ་དང་། མདོར་ན་རང་ཉིད་ཀྱི་འཇོན་ཐང་དང་ནུས་པ་ལ་གཞིགས་ནས་བོད་མི་རིགས་དང། རིག་གཞུང། སྤྱི་ཚོགས་སྤྱི་ལ་ཞབས་འདེགས་ཞུ་རྒྱུའི་དམ་བཅའ་བརྟན་པོ་ཡོད་མཁན་ཞིག་རེད་འདུག།


text:
ཁུང་ཙིས“ཤེས་པ་ལས་ལེགས་པ་གཙོ། ལེགས་པ་ལས་སྤྲོ་བ་གཙོ”ཞེས་སྤྲོ་བའི་གལ་ཆེན་རང་བཞིན་བསྟན་ཡོད་པ་ལྟར། སྤྲོ་བ་ནི་དམིགས་བསལ་གྱི་བསམ་པའི་འདུ་ཤེས་ཤིག་ཡིན་པས། སློབ་སྦྱོང་བྱེད་པའི་བསམ་འདུན་གྱི་སྒུལ་ཤུགས་དང་ཤེས་བྱ་སློབ་འདོད་ཀྱི་འབྱུང་ཁུངས་ཡིན། དེ་བས་དགེ་རྒན་གྱིས་སློབ་ཁྲིད་བྱེད་པའི་སྐབས་སུ་སློབ་མ་རྣམས་ལ་ཤེས་བྱ་འཁྲིད་དགོས་པར་མ་ཟད། སློབ་མ་རྣམས་ལ་སློབ་ཤེས་པ་དང་སློབ་སྦྱོང་བྱེད་པར་དགའ་རུ་བཅུག་ནས། སློབ་མའི་སློབ་སྦྱོང་གི་སྤྲོ་སྣང་སྐྱེད་སྲིང་བྱེད་པ་དང་། སློབ་མས་སློབ་སྦྱོང་བྱེད་འདོད་ཀྱི་མོས་པ་དང་ཀུན་སློང་བཟང་པོ་སྐུལ་སློང་བྱེད་པ་ནི་སློབ་མའི་སློབ་སྦྱོང་གི་སྐར་འབྲས་ལེགས་པོ་ལེན་པའི་ཐབས་ལམ་བཟང་པོ་ཞིག་ཡིན།
དང་པོ། སློབ་མར་སེམས་ཁུར་དང་གཅེས་སྐྱོང་བྱས་ནས་དགེ་སློབ་བར་གྱི་འབྲེལ་བ་བཟང་པོ་སྐྱེད་སྲིང་བྱེད་དགོས།
དགེ་སློབ་བར་དུ་འབྲེལ་བ་འཛུགས་པ་དང་འབྲེལ་བ་ཇེ་དམ་དུ་གཏོང་དགོས་ན། ངེས་པར་དགེ་སློབ་བར་ཕན་ཚུན་ལ་ཆ་རྒྱུས་ཟབ་མོ་ཡོད་དགོས་པ་དང་། སློབ་མར་རྒྱུས་ལོན་དང་ཤེས་རྟོགས་བྱེད་པ་ནི་དགེ་རྒན་གྱིས་སློབ་སྟོན་བྱེད་པའི་སྔོན་འགྲོ་ཡིན་ལ། ལག་ལེན་གྱི་ཁྲོད་ནས་བདེན་དཔང་བྱས་པ་ལྟར་ན། སློབ་མར་རྒྱུས་ལོན་གསལ་པོ་བྱེད་པ་ནི་དགེ་རྒན་གྱི་སློབ་སྟོན་ལེགས་འགྲུབ་འབྱུང་བ་དང་སློབ་མར་འཆམ་མཐུན་མཉམ་གནས་བྱེད་པའི་གཞི་རྩའི་ཆ་རྐྱེན་ཞིག་ཡིན་པ་དང་། སློབ་མས་དགེ་རྒན་ལ་རྒྱུས་ལོན་བྱེད་པའང་སློབ་མས་དགེ་རྒན་གྱི་སློབ་སྟོན་ལ་ཡིད་ཆེས་བྱེད་པའི་གཞི་འཛིན་ས་གཙོ་བོ་ཞིག་དང་། སློབ་མའི་སློབ་སྦྱོང་གི་ཧུར་བརྩོན་རང་བཞིན་ལ་ཤུགས་རྐྱེན་ཐེབས་པའི་རྒྱུ་རྐྱེན་གཙོ་བོ་ཞིག་ཀྱང་ཡིན།
སློབ་ཆུང་སློབ་མ་རྣམས་བཤད་རྒྱུ་དང་འགུལ་རྒྱུར་དགའ་བ་དང་རང་གཅུན་གྱི་ནུས་པ་དང་རང་ཉིད་ལ་ཚོད་འཛིན་བྱེད་པའི་ནུས་པ་བརྟན་པོ་ཞིག་མེད། དུས་མཚུངས་སུ་རང་རྟོན་ཆུང་བར་གཞན་བརྟེན་གྱི་འདུ་ཤེས་ཆེ་བས།“དགེ་རྒན་ལ་དགའ་དང་མི་དགའ”ཡི་འཛིན་སྟངས་ཤིག་ཆགས་པ་དང་། རང་ཉིད་དགའ་བའི་དགེ་རྒན་གང་ཡིན་ན་དགེ་རྒན་དེས་ཁྲིད་པའི་སློབ་ཚན་ལ་དགའ་བ་དང་། དེའི་རིག་ཚན་དེར་འབད་པ་དང་ཧུར་བརྩོན་བྱེད་ངེས་པས་བསླབ་འབྲས་ཀྱང་རང་བཞིན་གྱིས་བཟང་ངེས། དེ་ལས་ལྡོག་སྟེ་ཁོ་ཚོ་དགེ་རྒན་ཆེ་གེ་མོ་ཞིག་ལ་མ་དགའ་ཚེ། དགེ་རྒན་དེས་ཁྲིད་པའི་བསླབ་ཚན་དེ་ལའང་མི་དགའ་བ་དང་། ཐ་ན་དེ་ལ་སེམས་གཏིང་ནས་སུན་སྣང་སྐྱེས་ཏེ་བསླབ་འབྲས་ཇེ་ཞན་དུ་འགྲོ་སྲིད། དེ་བས་དགེ་རྒན་དག་སློབ་མ་རྣམས་ལ་ཡུན་རིང་འབྲེལ་འདྲིས་བྱེད་དགོས་པས། གནས་སྐབས་ཙམ་ལ་སློབ་མའི་སེམས་བཀུག་པ་ཙམ་གྱིས་མི་ཆོག་པར། རང་ཉིད་དགེ་རྒན་ཡིན་པའི་བསམ་བློ་དེ་དོར་ནས་སློབ་མའི་གྲས་སུ་སོང་སྟེ་འདྲི་རུ་འཇུག་པ་དང་། སློབ་མར་སེམས་ཁུར་དང་གཅེས་སྐྱོང་། བརྩི་བཀུར་བཅས་བྱེད་པ། སློབ་མ་རྣམས་ལ་བསམ་བློ་བརྗེ་རེས་བྱས་ནས་སློབ་མ་རྣམས་ཀྱིས་སེམས་གཏིང་ནས་ཁས་ལེན་འཐོབ་པར་བྱེད་དགོས། དེ་ལྟར་རང་ཉིད་ནི་སློབ་མ་རྣམས་ཀྱི་སེམས་གཏིང་གི་ཆེས་སྙིང་ཉེ་བ་དང་ཆེས་འབྲེལ་བ་ཟབ་པའི་གྲོགས་པོ་རུ་འགྱུར་བར་བྱེད་དགོས། དུས་མཚུངས་སུ་ཁོ་ཚོའི་སྐྱོན་ཆ་དང་ནོར་འཁྲུལ་ལ་སྐྱོན་བརྗོད་བྱེད་སྐབས་སུའང་སྐྱོན་བརྗོད་བྱེད་ཐབས་ལ་མཉམ་འཇོག་བྱ་དགོས། ཁོ་ཚོའི་སེམས་ལ་མི་གནོད་པ་དང་ཁོ་ཚོའི་མི་གཤིས་ལ་ཟུར་ཟ་མི་བྱེད་པ་དང་མཉམ་དུ། ཁོ་ཚོའི་སེམས་གཏིང་ནས་དགེ་རྒན་གྱིས་སྐྱོན་བརྗོད་བྱེད་པ་ནི་རང་ཉིད་ལ་ལྷག་བསམ་རྣམ་དག་གིས་དགའ་བའི་རྐྱེན་གྱིས་ཡིན་པ་དང་། སེམས་གཏིང་ནས་གཅེས་སྐྱོང་དང་རོགས་རམ་བྱེད་པ་ཡིན་པའི་འདུ་ཤེས་སྐྱེ་རུ་འཇུག་དགོས། དེ་ལྟར་བྱས་ན་དགེ་སློབ་བར་གྱི་འབྲེལ་བ་ངང་ངམ་ཤུགས་ཀྱིས་འཆམ་མཐུན་ཡོང་བ་དང་བརྩེ་དུང་ཇེ་ཟབ་ཏུ་འགྲོ་ངེས་པས། སློབ་མ་རྣམས་ད་གཟོད་སེམས་གཏིང་ནས་ཁྱོད་ལ་དགའ་ཞིང་ཁྱོད་རང་ཁས་ལེན་པ་དང་སློབ་སྦྱོང་བྱེད་པའི་སྤྲོ་བ་ཡང་ཡོད་སྲིད།
གཉིས་པ། སློབ་མར་རྒྱལ་ཁའི་སྤྲོ་བ་མྱོང་དུ་འཇུག་དགོས།
སེམས་ཁམས་ཞིབ་འཇུག་ལས་གསལ་པོར་བསྟན་དོན། རྒྱལ་ཁའི་མྱོང་ཚོར་གྱིས་མིའི་ཡིད་ཆེས་ཇེ་དྲག་དང་རང་དམན་གྱི་འདུ་ཤེས་སེལ་ཐུབ་ལ། འགལ་རྐྱེན་དང་ཕམ་ཁ་ལས་བྱུང་བའི་སེམས་ཀྱི་གནོན་ཤུགས་ཇེ་ཆུང་དུ་གཏོང་ཐུབ། མི་རྣམས་ཀྱིས་བྱ་འགུལ་ཅི་ཞིག་སྤེལ་ནའང་ཚང་མར་དམིགས་བྱའི་རེ་འདུན་ཞིག་ཡོད་ངེས། བྱ་འགུལ་ལེགས་འགྲུབ་བྱུང་ནས་རེ་འདུན་མངོན་འགྱུར་འབྱུང་བའི་སྐབས་སུ་སེམས་ན་རྒྱལ་ཁ་ཐོབ་པའི་འདུ་ཤེས་ཤིག་ཡོད་ངེས། རྒྱལ་ཁའི་འདུ་ཤེས་དེས་འཚོལ་སྙེག་གི་འདུ་ཤེས་སྐྱེ་བར་བྱེད་པ་དང་། མུ་མཐུད་དུ་རྒྱལ་ཁ་ལེན་འདོད་པ་དང་སྔར་བས་སྙིང་སྟོབས་དང་སྤྲོ་སེམས་ཇེ་ཆེར་འགྲོ་ངེས། དེ་བས་སློབ་སྦྱོང་ཡང་དེ་བཞིན་ཡིན་ཏེ། སློབ་སྦྱོང་གི་ཀུན་སློང་དང་སྤྲོ་བ་མེད་ན་སློབ་སྦྱོང་བྱས་པར་གྲུབ་འབྲས་བཟང་པོ་ཞིག་ལེན་མི་ཐུབ། གལ་ཏེ་ང་ཚོས་ཁོ་ཚོར་རོགས་རམ་བྱས་ནས་གྲུབ་འབྲས་ལེན་དུ་འཇུག་པར་མ་ཟད། སྐུལ་མ་དང་རྒྱབ་སྐྱོར་བྱས་ནས་དཀའ་སྤྱད་སྡུག་རུས་བྱེད་པ་དེ་སྤྲོ་སྣང་དུ་བསྒྱུར་ན། ཁོ་ཚོའི་སློབ་སྦྱོང་བྱེད་པའི་རྣམ་འགྱུར་ཡང་ཇེ་ལེགས་སུ་འགྱུར་ངེས།
སློབ་ཐུན་གྱི་ཐོག་ནས་དགེ་རྒན་གྱིས་གདེང་འཇོག་བྱས་པ་བཟང་ངན་གྱིས་སློབ་མའི་མུ་མཐུད་དུ་ཧུར་བརྩོན་བྱེད་པར་ཤུགས་རྐྱེན་ཐེབས་ངེས། གདེང་འཇོག་བྱས་པ་བཟང་ན་སློབ་མའི་སློབ་སྦྱོང་གི་ཧུར་བརྩོན་རང་བཞིན་ལ་སྔར་བས་སྐུལ་སློང་བྱས་ནས་རིག་ལམ་རྒྱ་ཇེ་ཆེར་འགྲོ་བ་དང་། ཤེས་བྱ་སྔར་བས་མང་པོར་རྒྱུས་ལོན་བྱེད་པར་ཕན་པ་དང་། གདེང་འཇོག་བྱས་པ་མ་བཟང་ན། སློབ་མའི་བརྩོན་སེམས་ལ་ཕོག་ཐུག་བཟོས་ནས་ཡིད་ཆེས་མེད་པར་འགྱུར་བ་དང་། བརྩོན་སེམས་རྩ་བ་ནས་ཉམས་ཀྱང་སྲིད། དེ་བས་སློབ་ཁྲིད་བྱེད་པའི་སྐབས་སུ་དགེ་རྒན་གྱིས་ནུས་ཚོད་ཀྱིས་སློབ་མའི་སེམས་ཁམས་དང་རང་བཀུར་བསམ་པར་ཕོག་ཐུག་བཟོ་བའི་སྐད་ཆ་མི་བཤད་པར། སེམས་སུ་ངེས་ཤིང་སྐུལ་ལྕག་རང་བཞིན་ལྡན་པའི་གདེང་འཇོག་བྱེད་དགོས། སློབ་ཐུན་སྐབས་སུ་སློབ་མ་རྣམས་ལ་དྲི་བ་བཏོན་ནས། སློབ་མས་ལན་བཏབ་པ་འགྲིག་ན་སྐུལ་མ་བཏང་ནས། དཔེར་ན།“ཁྱོད་རང་ངོ་མས་ངར་བ་རེད། སློབ་སྦྱོང་ལ་ཉིན་རེ་ལས་ཉིན་རེར་ཇེ་བཟང་རེད།”ཅེས་པ་ལྟ་བུ་བཤད་པ་དང་། ལན་བཏབ་པར་ནོར་འཁྲུལ་བྱུང་ནའང་མཛུབ་སྟོན་བྱས་ནས་བློ་སྒོ་ཕྱེས་ཏེ། “ཁྱོད་ཀྱིས་ད་དུང་བསམ་བློ་ཞིག་ཐོངས་དང་། ད་འདི་ལས་ཆ་ཚང་ཞིག་ལན་འདེབས་ཨེ་ཐུབ་གི། བཟང་གི། བསམ་བློ་བཏང་ནོ་འགྲིག་གི། ཕྱིན་ཆད་མུ་མཐུད་དུ་འབད་པ་བྱོས། དྲི་བ་འདི་ལྟ་བུ་ལ་ལན་འདི་ལྟར་བཏབ་ན་འགྲིག་ནི་རེད། ”ལྟ་བུ་སོགས་བཤད་ནས། ཁོ་རང་གི་སེམས་ཕམ་དུ་མི་འཇུག་པར་རྒྱལ་ཁའི་སེམས་ཀྱིས་སློབ་སྦྱོང་གི་སྤྲོ་སྣང་དང་རྒྱལ་ཁའི་ཚོར་བ་མྱོང་དུ་འཇུག་དགོས། རྨང་གཞི་ཅུང་ཞན་པའི་སློབ་མར་སློབ་ཐུན་གྱི་སྐབས་སུ་དྲི་བ་སླ་མོ་བཏོན་ནས་ཁོ་ཚོར་ལན་འདེབས་སུ་བཅུག་སྟེ། ལན་འདེབས་ཐུབ་པ་བྱུང་ན་ཁོ་ཚོའི་སེམས་སུ་ངས་ཀྱང་ཤེས་སོ་སྙམ་པའི་དགའ་སྣང་གིས་སློབ་སྦྱོང་གི་བརྩོན་སེམས་སློང་ངེས།
ཧྥ་རན་སིའི་འཇིམ་བརྐོས་སྒྱུ་རྩལ་པ་ལིའོ་ཏན་གྱིས།“མཛེས་པ་ནི་ག་ས་གང་དུ་ཡོད། ང་ཚོའི་མིག་ནང་དུ་མཛེས་པ་ཉུང་བ་མ་ཡིན་པར་མཛེས་པ་ཡིན་པ་ཤེས་ཚད་ཉུང་བས་རེད།”ཅེས་གསུངས་པ་ལྟ་བུ་རེད། དེ་བས་དགེ་རྒན་གྱིས་ཚད་ཐིག་གཅིག་དང་ཕྱོགས་གཅིག་ནས་སློབ་མ་ཡོད་ཚད་རིམ་པ་དགར་མི་རུང་། དེ་ལྟ་བུའི་གདེང་འཇོག་གིས་སློབ་མ་རེ་རེའི་གནས་ཚུལ་ངོ་མ་ཤེས་དཀའ། དགེ་རྒན་གྱིས་སློབ་མ་རེ་རེའི་སློབ་སྦྱོང་གི་གནས་ཚུལ་མི་འདྲ་བ་ལྟར་སློབ་སྦྱོང་གི་དམིགས་ཡུལ་གཏན་འཁེལ་བྱེད་དགོས། སློབ་མ་རྣམས་དམིགས་ཡུལ་དེར་སླེབས་ན་དགེ་རྒན་གྱིས་གཟེངས་བསྟོད་བྱེད་དགོས་པ་དང་། གནས་ཡུལ་མི་འདྲ་བ་ནས་སྐུལ་མ་དང་བསྟོད་པ་བྱེད་དགོས། སློབ་སྦྱོང་གི་དམིགས་ཡུལ་དུ་མ་ཐོན་པའི་སློབ་མར་ཡང་ཁོ་རང་ཅིའི་ཕྱིར་དམིགས་ཡུལ་དེར་མ་ཐོན་པའི་རྒྱུ་མཚན་ལ་དབྱེ་ཞིབ་བྱེད་རོགས་བྱེད་དགོས། དཔེར་ན། རྒྱུགས་ཤོག་ཅིག་ལ་དཔེར་བླངས་ན། ང་ཚོས་རྒྱུགས་ཤོག་སྟེང་སྐར་མ་ལོན་མེད་པའི་གནས་ཚུལ་ལ་དབྱེ་ཞིབ་བྱས་ཏེ། གང་དག་ནི་ཁོ་རང་ནོར་འཁྲུལ་འབྱུང་མི་དགོས་པའི་དྲི་བ་ཡིན་པ་དང་། གང་དག་ནི་ཁོས་རྨང་གཞིའི་ཤེས་བྱ་བློར་འཛིན་མ་བྱས་པས་ཡིན་པར་དབྱེ་ཞིབ་བྱས་ནས། གནད་དོན་ཐག་གཅོད་ཐབས་བཙལ་ཏེ་ཡང་བསྐྱར་རང་ལ་ཡིད་ཆེས་ཡོད་དུ་འཇུག་དགོས། དུས་མཚུངས་སུ་རྒྱུགས་འབྲས་དམིགས་ཚད་དུ་མ་ཐོན་པའི་སློབ་མར་ང་ཚོས“སྐར་མ་བསྐྱི་བ”ཡི་བྱེད་ཐབས་སྤྱད་ཆོག དཔེར་ན། སློབ་གྲོགས་ཆེ་གེ་མོའི་རྒྱུགས་འབྲས་ཀྱི་དམིགས་ཡུལ་སྐར་མ80ལེན་རྒྱུ་དེ་ཡིན་པ་དང་། མཐའ་མཇུག་ཁོའི་སྐར་འབྲས་དམིགས་ཚད་དེ་ལ་སྐར་མ་གཅིག་གིས་མ་བསླེབ་ན་སྐར་མ་གཅིག་བསྐྱིས་ནས་དམིགས་ཚད་དེར་སླེབས་སུ་འཇུག་པ་དང་། ཐེངས་རྗེས་མར་ཁོ་སྐར་མ80ཡི་དམིགས་ཡུལ་དུ་སླེབས་དགོས་པར་མ་ཟད། ད་དུང་སྐར་མ1སྐྱིན་པར་སྤྲོད་དགོས་པར་བྱེད་ཆོག དེ་ལྟར་བྱས་ན་ཁོ་ཚོའི་སློབ་སྦྱོང་བྱེད་པའི་ཀུན་སློང་དང་སྤྲོ་སྣང་སྔར་ལས་ཇེ་ཆེར་འགྲོ་ངེས་ཡིན།
གསུམ་པ། ཉན་འདོད་རང་བཞིན་ཇེ་དྲག་ཏུ་བཏང་ནས་སློབ་མའི་སློབ་སྦྱོང་གི་སྤྲོ་སྣང་སྐྱེད་སྲིང་བྱེད་དགོས།
ཐའོ་ཨེར་སི་ཐའེ་ཡིས“ལེགས་འགྲུབ་བྱུང་བའི་སློབ་ཁྲིད་ལ་མཁོ་བ་ནི་བཙན་ཤུགས་མ་ཡིན་པར་སློབ་མའི་སྤྲོ་བ་བསླང་རྒྱུ་དེ་ཡིན”ཟེར། སྲོལ་རྒྱུན་གྱི་སློབ་ཁྲིད་བྱེད་ཐབས་ལག་ཆ་ནི་སྒོ་སམ་དང་ས་སྨྱུག་ཡིན་ལ། དགེ་རྒན་གྱིས་གོང་ནས་ཁྲིད་པ་དང་སློབ་མས་ཞོལ་ནས་ཉན་པ་དེ་ཡིན་པས། སློབ་མའི་གོ་གནས་དེ་སྒྱིད་ལུག་དང་གཞན་དབང་། སློབ་ཁྲིད་ཀྱི་ཉམས་སྣང་བྱིང་བྱིང་བ་ཞིག་ཡིན་པས། དུས་ཡུན་རིང་པོ་ཞིག་འགོར་ན་སློབ་མ་རྣམས་ཀྱི་སློབ་སྦྱོང་བྱེད་པའི་སྤྲོ་བ་ཉམས་འགྲོ། དེ་བས་དགེ་རྒན་གྱིས་སློབ་ཁྲིད་བྱེད་སྐབས་སུ་སློབ་མ་རྣམས་ལ་སྤྲོ་བ་ཡོད་པ་དང་ཧ་ལས་པ། སློབ་མའི་ཡིད་སེམས་འགུག་ཐབས་བྱེད་དགོས། དེས་དགེ་རྒན་གྱིས་སློབ་ཁྲིད་སྐབས་སུ་འདྲ་པར་དང་འདྲ་གཟུགས། གྲིབ་གཟུགས་ཕོག་པ། སྒྲོན་བརྙན། བརྙན་འབེབས། སྨྱན་མང་འདུས་སོགས་ཕུན་སུམ་ཚོགས་པའི་སློབ་ཐུན་སློབ་ཁྲིད་བྱེད་དགོས་པའི་བླང་བྱ་བཏོན་ཡོད་པ་རེད། དཔེར་ན། ཤིང་རྟ་ལོའི་ཀྲུང་རི་དམག་འཁྲུག་སློབ་ཁྲིད་བྱེད་པའི་སྐབས་སུ། སྔོན་ལ་ཤིང་རྟ་ལོའི་ཀྲུང་རི་དམག་འཁྲུག་གི་བརྙན་འབེབས་ལ་བལྟ་རུ་འཇུག་དགོས། དེ་ལྟར་བྱས་ན་སློབ་མ་རྣམས་ཀྱི་སེམས་སུ་འཐབ་འཁྲུག་དེའི་ཐད་ཀའི་སྣང་བརྙན་ཡིད་ལ་ངེས་ཐུབ་པ་དང་། ཀྲུང་གོ་ཕམ་པའི་སྐོར་ཁྲིད་པའི་སྐབས་སུ་སློབ་མ་རྣམས་ལ་བཅད་ལེན་བྱས་པའི་འབྲེལ་ཡོད་བརྙན་འབེབས་ལ་བལྟ་རུ་བཅུག་རྗེས། སློབ་མ་རྣམས་ལ་ཕྱོགས་བསྡུས་དང་སྤྱི་སྡོམ་བྱེད་དུ་འཇུག་དགོས། དེ་ལྟར་བྱས་ན་སློབ་མ་རྣམས་ཀྱིས་རྙོག་འཛིང་ཆེ་ཞིང་གོ་དཀའ་བའི་སློབ་ཁྲིད་ཀྱི་ནང་དོན་ཐད་ཀར་ཤེས་ཐུབ་པ་དང་། སློབ་མའི་བསམ་པའི་འཆར་སྒོར་ངར་བསླངས་ནས་རྙོག་འཛིང་དེ་བྱེ་བྲག་ཏུ་འགྱུར་ངེས་པས། སློབ་ཁྲིད་བྱས་པར་གསོན་ཉམས་ལྡན་ལ་སློབ་པར་འཁྲུག་པོ་ཡིན་པ་དང་སྦྱངས་པ་ཡིད་ལ་ངེས་པ་ཞིག་ཡིན་ངེས།
མདོར་ན། སློབ་མའི་སློབ་སྦྱོང་གི་སྤྲོ་བ་བསླངས་པ་དང་སློབ་སྦྱོང་གི་བརྩེ་དུང་དང་རྣམ་འགྱུར་ལེགས་པོ་སྐྱེད་སྲིང་བྱེད་པ་ནི། སློབ་མའི་སློབ་སྦྱོང་གི་གྲུབ་འབྲས་ཇེ་བཟང་ལ་འགྲོ་བའི་རྒྱུ་རྐྱེན་གཙོ་བོ་ཡིན། །
རྩོམ་སྒྲིག་པ། མཁའ་མཚོ་སྐྱིད།